目　录

第五篇　君子之交

1．人生之最后

2．蕅益大师年谱

3．书简

第六篇　地藏法门

1．普劝净宗道侣兼持诵地藏经

2．地藏菩萨圣德大观

第七篇　药师经析疑

1．药师琉璃光如来本愿功德经

2．弘一大师答佛学书局书（乙亥年）

3．后记

4．药师如来法门一斑

5．药师法门修持课仪略录

6．药师如来法门略录

第八篇　南山律在家备览

1．南山律在家备览略编（别行篇）

2．南山律在家备览略编（忏悔篇）

说佛（下）

李叔同　著

==================================

青苹果数据中心授权作品

本作品属于公共版权图书，kindle 电子版由青苹果数据中心排版制作，相关权利为青苹果数据中心所有，侵权必究。

第五篇　君子之交

1．人生之最后

岁次壬申十二月，厦门妙释寺念佛会请余讲演，录写此稿。于时了识律师卧病不起，日夜愁苦。见此讲稿，悲欣交集，遂放下身心，屏弃医药，努力念佛。并扶病起，礼大悲忏，吭声唱诵，长跽经时，勇猛精进，超胜常人。见者闻者，靡不为之惊喜赞叹，谓感动之力有如是剧且大耶。余因念此稿虽仅数纸，而皆撮录古今嘉言及自所经验，乐简略者或有所取。及为治定，付刊流布焉。弘一演音记。

第一章　绪言

古诗云：“我见他人死，我心热如火，不是热他人，看看轮到我。”人生最后一段大事，岂可须臾忘耶！令为讲述，次分六章，如下所列。

第二章　病重时

当病重时，应将一切家事及自己身体悉皆放下。专意念佛，一心希冀往生西方。能如是者，如寿已尽，决定往生。如寿未尽，虽求往生而病反能速愈，因心至专诚，故能灭除宿世恶业也。倘不如是放下一切专意念佛者，如寿已尽，决定不能往生，因自己专求病愈不求往生，无由往生故。如寿未尽，因其一心希望病愈，妄生忧怖，不惟不能速愈，反更增加病苦耳。

病未重时，亦可服药，但仍须精进念佛，勿作服药愈病之想。病既重时，可以不服药也。余昔卧病石室，有劝延医服药者，说偈谢云：“阿弥陀佛，无上医王，舍此不求，是谓痴狂。一句弥陀，阿伽陀药，舍此不服，是谓大错。”因平日既信净土法门，谆谆为人讲说。今自患病，何反舍此而求医药，可不谓为痴狂大错耶！

若病重时，痛苦甚剧者，切勿惊惶。因此病苦，乃宿世业障。或亦是转未来三途恶道之苦，于今生轻受，以速了偿也。

自己所有衣服诸物，宜于病重之时，即施他人。若依地藏菩萨本愿经，如来赞叹品所言供养经像等，则弥善矣。

若病重时，神识犹清，应请善知识为之说法，尽力安慰。举病者今生所修善业，一一详言而赞叹之，令病者心生欢喜，无有疑虑。自知命终之后，承斯善业，决定生西。

第三章　临终时

临终之际，切勿询问遗嘱，亦勿闲谈杂话。恐彼牵动爱情，贪恋世间，有碍往生耳。若欲留遗嘱者，应于康健时书写，付人保藏。

倘自言欲沐浴更衣者，则可顺其所欲而试为之。若言不欲，或噤口不能言者，皆不须强为。因常人命终之前，身体不免痛苦。倘强为移动沐浴更衣，则痛苦将更加剧。世有发愿升西之人，临终为眷属等移动扰乱，破坏其正念，遂致不能往生者，甚多甚多。又有临终可升善道，乃为他人误触，遂起嗔心，而牵入恶道者，如经所载阿耆达王死堕蛇身，岂不可畏。

临终时，或坐或卧，皆随其意，未宜勉强。若自觉气力衰弱者，尽可卧床，勿求好看勉力坐起。卧时，本应面西右胁侧卧。若因身体痛苦，改为仰卧，或面东左胁侧卧者，亦任其自然，不可强制。

大众助念佛时，应请阿弥陀佛接引像，供于病人卧室，令彼瞩视。

助念之人，多少不拘。人多者，宜轮班念，相续不断。或念六字，或念四字，或快或慢，皆须预问病人，随其平日习惯及好乐者念之，病人乃能相随默念。今见助念者皆随己意，不问病人，既已违其平日习惯及好乐，何能相随默念。余愿自今以后，凡任助念者，于此一事切宜留意。

又寻常助念者，皆用引磬小木鱼。以余经验言之，神经衰弱者，病时甚畏引磬及小木鱼声，因其声尖锐，刺激神经，反令心神不宁。若依余意，应免除引磬小木鱼，仅用音声助念，最为妥当。或改为大钟大磬大木鱼，其声宏壮，闻者能起肃敬之念，实胜于引磬小木鱼也。但人之所好，各有不同。此事必须预先向病人详细问明，随其所好而试行之。或有未宜，尽可随时改变，万勿固执。

第四章　命终后一日

既已命终，最切要者，不可急忙移动。虽身染便秽，亦勿即为洗涤。必须经过八小时后，乃能浴身更衣。常人皆不注意此事，而最要紧。惟望广劝同人，依此谨慎行之。

命终前后，家人万不可哭。哭有何益，能尽力帮助念佛乃于亡者有实益耳。若必欲哭者，须俟命终八小时后。

顶门温暖之说，虽有所据，然亦不可固执。但能平日信愿真切，临终正念分明者，即可证其往生。

命终之后，念佛已毕，即锁房门。深防他人入内，误触亡者。必须经过八小时后，乃能浴身更衣。（前文已言，今再谆嘱，切记切记。）因八小时内若移动者，亡人虽不能言，亦觉痛苦。

八小时后着衣，若手足关节硬，不能转动者，应以热水淋洗。用布搅热水，围于臂肘膝弯。不久即可活动，有如生人。

殓衣宜用旧物，不用新者。其新衣应布施他人，能令亡者获福。

不宜用好棺木，亦不宜做大坟。此等奢侈事，皆不利于亡人。

第五章　荐亡等事

七七日内，欲延僧众荐亡，以念佛为主。若诵经拜忏焰口水陆等事，虽有不可思议功德，然现今僧众视为具文，敷衍了事，不能如法，罕有实益。印光法师文钞中屡斥诫之，谓其惟属场面，徒作虚套。若专念佛，则人人能念，最为切实，能获莫大之利矣。

如请僧众念佛时，家族亦应随念。但女众宜在自室或布帐之内，免生讥议。

凡念佛等一切功德，皆宜回向普及法界众生，则其功德乃能广大，而亡者所获利益亦更因之增长。

开吊时，宜用素斋，万勿用荤，致杀害生命，大不利于亡人。

出丧仪文，切勿铺张。毋图生者好看，应为亡者惜福也。

七七以后，亦应常行追荐以尽孝思。莲池大师谓年中常须追荐先亡。不得谓已得解脱，遂不举行耳。

第六章 劝请发起临终助念会

此事最为切要。应于城乡各地，多多设立。饬终津梁中有详细章程，宜检阅之。

第七章 结语

残年将尽，不久即是腊月三十日，为一年最后。若未将钱财预备稳妥，则债主纷来，如何抵挡。吾人临命终时，乃是一生之腊月三十日，为人生最后。若未将往生资粮预备稳妥，必致手忙脚乱呼爷叫娘，多生恶业一齐现前，如何摆脱。临终虽恃他人助念，诸事如法。但自己亦须平日修持，乃可临终自在。奉劝诸仁者，总要及早预备才好。

2．蕅益大师年谱

依大师自撰八不道人传，及成时续传录写。复检宗论中诸文增改，并参考别行诸疏序跋补订焉。己未，居钱塘，初稿。辛酉，掩室永嘉，改纂。

乙亥，住温陵月台再治。老病缠绵，精力颓弊，未能详密校理，殊自恧也。

年谱诸文，虽有撮略，或加润饰，但悉有所据。若述私意，则写双行小字，上冠案字，以区别也。

明万历二十七年己亥，一岁。

是年五月三日亥时，大师生。

俗姓钟，名际明。又名声，字振之。先世汴梁人，始祖南渡，居古吴木渎。

父名之凤，字岐仲。母金氏，名大莲。以父持白衣大悲咒十年，梦大士送子而生。时父母皆年四十。

庚子，二岁。

辛丑，三岁。

壬寅，四岁。

癸卯，五岁。

甲辰，六岁。

乙巳，七岁。

始茹素。己巳，大师礼大悲铜殿偈，有云：“我幼持斋甚严肃，梦想大士曾相召。”

丙午，八岁。

丁未，九岁。

戊申，十岁。

己酉，十一岁。

庚戍，十二岁。

就外傅，闻圣学，即以千古道脉为任，嚣嚣自得。天子不得臣，诸侯不得友，于居敬慎独之功，致知格物之要，深究之。开荤酒，作论数十篇，辟异端，梦与孔颜晤言。

辛亥，十三岁。

壬子，十四岁。

癸丑，十五岁。

甲寅，十六岁。

乙卯，十七岁。

阅自知录序，及竹窗随笔，乃不谤佛。取所著辟佛论焚之。

丙辰，十八岁。

丁巳，十九岁。

戊午，二十岁。

诠论语颜渊问仁章，窃疑天下归仁语。苦参力讨，废寝忘餐者三昼夜，忽然大悟，顿见孔颜心学。

冬十一月初五日丧父，享年五十九。闻地藏本愿，发出世心。

（录者注）大师闻地藏本愿，发心出世，故其一生尽力宏扬赞叹地藏菩萨。

弘一法师曾辑灵峰赞地藏菩萨别集一卷，收入地藏菩萨圣德大观内。庚午，大师结坛水斋持大悲咒愿文，有云：“七岁断肉，未知出世正因。十二学儒，乃造谤法重业。赖善根未绝，每潜转默移。一触念于自知之序，次旋意于寂感之谭。礼乐师妙典，知佛与神殊。闻地藏昔因，知道从孝积。既怀丧父之哀，复切延慈之想。书慈悲忏法，矢志尸罗，听大佛顶经，决思离俗。”

己未，二十一岁。

至星家问母寿，言六十二三必有节限。遂于佛前立深誓。唯愿减我算，薄我功名，必冀母臻上寿。

庚申，二十二岁。

专志念佛，尽焚窗稿二千余篇。

天启元年，辛酉，二十三岁。

听大佛顶经，谓“世界在空，空生大觉”。遂疑何故有此大觉，致为空界张本，闷绝无措。但昏散最重，功夫不能成片。因决意出家，体究大事。七月三十日，撰四十八愿愿文。时名大朗优婆塞。

壬戍，二十四岁。

梦礼憨山大师，哭恨缘悭，相见太晚。师云：“此是苦果，应知苦因”。语未竟，遽请曰：“弟子志求上乘，不愿闻四谛法。”师云：“且喜居士有向上志，虽然不能如黄檗临济，但可如岩头德山。”心又未足。拟再问，触声而醒。因思古人安有高下，梦想妄分别耳。

一月中，三梦憨师。师往曹溪，不能远从。乃从雪岭峻师剃度，命名智旭。雪师憨翁门人也。

［案］大师字蕅益，又字素华，当时诸缁素撰述中，多称素华也。将出家，先发三愿，一、未证无生法忍，不收徒众。二、不登高座。三、宁冻饿死，不诵经礼忏及化缘，以资身口。又发三拌：拌得饿死，拌得冻死，拌与人欺死。

将出家，与叔言别诗云：“世变不可测，此心千古然，无限他山意，丁宁不在言。”

大师出家时，母舅谓曰：“法师世谛流布，吾甥决不屑为，将必为善知识乎。”大师曰：“佛且不为，况其他也。”舅曰：“既尔，何用出家？”大师曰：“只要复我本来面目。”舅乃叹善。

夏、秋作务云栖，闻古德法师讲唯识论，一听了了，疑与彿顶宗旨矛盾。请问。师云：“性相二宗，不许和会。”甚怪之，佛法岂有二歧耶？一日，问古师云：“不怕念起，只怕觉迟，且如中阴入胎，念起受生，纵令速觉，如何得脱？”师云：“汝今入胎也未？”大师微笑。师云：“入胎了也。”大师无语。师云：“汝谓只今此身果从受胎时得来者耶？”大师流汗浃背，不能分晓。竟往径山坐禅。始受一食法。

此时即与新伊法主相识，尔后为忘年交，几三十年，自庚午岁始，每一聚首，辄晓夜盘桓佛法弗置。学人从大师游者，皆令禀沙弥戒于法主。初出家时，剃度师令作务三年，其时急要工夫成片，不曾依训。始意工夫成片，仍可作务，后以声誉日隆，竟无处讨得务单。

癸亥，二十五岁。

是春拜见幽溪尊者，时正堕禅病，未领片益。

大师坐禅径山。至夏，逼拶功极，身心世界忽皆消殒。因知此身从无始来，当处出生，随处灭尽，但是坚固妄想所现之影。刹那刹那，念念不住，的确非从父母生也。从此性相二宗，一齐透彻。知其本无矛盾，但是交光邪说大误人耳。是时一切经论，一切公案无不现前。旋自觉悟，解发非为圣证，故绝不语一人。久之，则胸次空空，不复留一字脚矣。秋，住静天台。腊月初八日，从天台蹑冰冒雪，至杭州云栖。苦到恳古德贤法师为阿阇梨，向莲池和尚像前，顶受四分戒本。

甲子，二十六岁。

正月三日，于三宝前，然香刺血，寄母书。劝母勿事劳心，惟努力念佛，求出轮回。

十二月廿一日，重到云栖，受菩萨戒。后一日，撰受菩萨戒誓文。

大师甫受菩萨戒，发心看律藏。阇梨古德师试曰：“汝已受大，何更习小？”对曰：“重楼四级，上级既造，下级可废耶？”师曰：“身既到上层，目岂缘下级？”对曰：“虽升他化，佛元不离寂场。”

乙丑，二十七岁。

是春，就古吴阅律藏一遍，方知举世积伪。四旬余，录出毗尼事义要略一本。仅百余纸。此后仍一心究宗乘。

同二三法友结夏。

寄剃度师雪岭及阇梨古德师书。痛陈像季正法衰替，戒律不明。词至恳切。

乙丑、丙寅两夏，为二三友人逼演大佛顶要义二遍。实多会心，愿事阐发，以志在宗乘，未暇笔述。

丙寅，二十八岁。

母病笃。四刲肱不救。痛切肺仟。

六月初一日，母亡。享年六十七。大师赋四念处以写哀。

葬事毕。焚弃笔砚，矢往深山。道友鉴空、如宁留掩关于吴江之松陵。关中大病，乃以参禅工夫，求生净土。

丁卯，二十九岁。

崇祯元年，戊辰，三十岁。

是春出关，朝南海，觐洛伽山，将往终南。遇道友雪航□（原文此处为□）公，愿传律学，留住龙居。是夏，第二次阅律藏一遍，始成毗尼事义集要四本及梵室偶谈。

是年，在龙居阅藏，于一夏中，仅阅千卷。夏初遇惺谷师，乃订交焉。时惺谷师尚未剃染。仲冬，又获交归一师。于是二友最得交修之益，同结冬。

刺舌血书大乘经律。撰刺血书经愿文，及书佛名经回向文。

过槜李东塔，见人上堂，有感。赋偈云：“树杪声声泣露哀，岸舟鱼背漫相猜，宗乘顿逐东流下，触目难禁泪满腮。”“一滴狐涎彻体腥，当阳鸦立法王庭，却惭普眼能弘护，犹使天人掩耳听。”“聋人听曲哑人歌，跛躄相将共伐柯，今日已成冥暗界，不知向后又如何。”

己巳，三十一岁。

正月十五日，为同学比丘雪航智□（原文此处为□）师讲四分戒本，并刺血书愿文。

是春，同归一筹师，送惺谷至博山，依无异舣禅师薙发。舣禅师见大师所著毗尼事义集要，喜之。即欲付梓，大师不许。

在博山，遇璧如镐师，详论律学，遂与订交。

随无异舣禅师至金陵，盘桓百有十日。尽谙宗门近时流弊，乃决意弘律，大师律解虽精而自谓“烦恼习强，躬行多玷，故誓不为和尚。”“三业未净，谬有知律之名，名过于实”，引为“生平之耻”。

是春，撰持咒先白文。愿持灭定业真言（注）百万，观音灵感、七佛灭罪、药师灌顶、往生净土真言各十万。次当结坛持大悲咒十万。

（录者注）指持地藏菩萨灭定业真言。

母亡三周年，乞善友课持经咒。撰为母三周求拔济启，及为母发愿回向文。

秋，游栖霞，始晤自观印阇梨。赠以偈云：“举世不知真，吾独不爱假。羡君坦夷性，堪入毗尼社。”

是冬，同归一筹师结制龙居。第三次阅律一遍。至除夕，第三次阅律藏毕，录成六册，计十八卷。

撰礼大报恩塔偈，持准提咒愿文，礼大悲铜殿偈，起咒文，除夕白三宝文。

撰尚友录序。

庚午，三十二岁。

春，病滞龙居。正月初一，然臂香，刺舌血，致书惺谷。三月尽，惺谷同如是昉公从金陵回，至龙居，请季贤师为和尚，新伊法主为羯磨阇梨，觉源法主为教授阇梨，受比丘戒。经三阅律，始知受戒如法不如法事。彼学戒法，固必无此理，但见闻诸律堂，亦并无一处如法者。

是春，归一筹师作毗尼事义集要跋。

撰阅律礼忏总别二疏，安居论律告文，为母四周愿文，为父十二周求荐拔启。结夏安居，为惺谷寿、如是昉、雪航□（原文此处为□）三友细讲毗尼事义集要一遍。添初后二集，共成八册。虽然尽力讲究，不意或寻枝逐叶，不知纲要。或东扯西拽，绝不留心。或颇欲留心，身婴重恙听不及半。其余随缘众，无足责者。大师大失所望。

拟注梵网，作四阄问佛。一曰宗贤首，二曰宗天台，三曰宗慈恩，四曰自立宗。频拈，得天台阄。于是究心台部，而不肯为台家子孙。以近世台家与禅宗贤首慈恩，各执门庭，不能和合故也。时人以耳为目，皆云大师独宏台宗，谬矣谬矣。

［案］大师法语，示如母云：“予二十三岁，即苦志参禅，今辄自称私淑天台者，深痛我禅门之病，非台宗不能救耳。奈何台家子孙，犹固拒我禅宗，岂智者大师本意哉！”复松溪法主书云：“私淑台宗不敢冒认法派。诚恐著述偶有出入，反招山外背宗之诮。”“然置弟门外，不妨称为功臣。收弟室中，不免为逆子。知我罪我，听之而已。”

撰结坛水斋持大悲咒愿文，为父回向文。

辛未，三十三岁。

是春，撰毗尼事义集要序于皋亭古永庆寺。先是真寂闻谷老人，博山无异禅师，劝将毗尼事义集要付梓流通。乃同璧如、归一二友商榷参详，备殚其致。惺谷以此书呈金台法主，随付梓人，至今岁于皋亭佛日寺刊成。

春，同新伊法主礼大悲忏于武林莲居庵。

撰楞严坛起咒及回向二偈。

八月，惺谷师示寂于佛日。师病时，大师割股救之。并赋偈云：“幻缘和合受兹身，欲剜千疮愧未能。爪许薄皮聊奉供，用酬严惮切磋恩。”

九月，入孝丰。取道武林，晤璧如师，不旬日，师示寂。着惺谷、璧如二友合传。

始入北天目灵峰山过冬，即灵岩寺之百福院也。有句云：“灵峰一片石，信可矢千秋。”时山中无藏，为作请藏因缘。

是冬，在灵峰讲毗尼事义集要七卷。次夏，续完。听者十余人，惟彻因比丘能力行之。

是冬，有温陵徐雨海居士，向大师说占察妙典。大师倩人特往云栖请得书本。一展读之、悲欣交集。撰读持回向偈。

壬申，三十四岁。

结夏灵峰。为自观师秉羯磨授具戒。

撰龙居礼大悲忏文，及礼大悲忏愿文。

癸酉，三十五岁。

是春，为灵峰请藏至，未装。

撰西湖寺安居疏。结夏金庭西湖寺，细讲毗尼事义集要一遍。听者九人。能留心者，唯彻因、自观及幻缘三比丘。

撰前安居日供阄文。前安居日，大师自念再三翻读律藏，深知时弊多端，不忍随俗詴讹，共蚀如来正法。而自受具，心虽殷重，佛制未周。爰作八阄，虔问三宝。若智旭比丘戒从心感得，十夏行持，当得作和尚阄。若得戒前，轻犯未净，当得礼忏作和尚阄，先行忏法。若未得不成遮难，或已得未堪作范，当得见相好作和尚阄，礼忏求相。若不成难而未得，当得重受阄，如法秉受，更满十夏。若成盗难而通忏，当得礼忏重受阄。若已成难，当得菩萨沙弥阄。若不许沙弥法，当得菩萨优婆塞阄。若一切戒法悉遮，当得但三归阄。若得作和尚等三阄，誓忘身命，护持正法。宁受剧苦，作真声闻。不为利名，作假大乘。若得重受等二阄，敦弟子职，誓不藐法。若得菩萨沙弥阄，誓尊养比丘，护持僧宝。若得菩萨优婆塞阄，誓以身命护正法，终不迷失菩提心。若得但三归阄，誓服役佛法僧间，种种方便，摧邪显正。并然香十炷，一夏持咒加被。至自恣日，更然顶香六炷，撰自恣日拈阄文，遂拈得菩萨沙弥阄。

撰礼净土忏文二首。

冬，述占察行法。

甲戍，三十六岁。

癸酉、甲戍之际，大师匍匐苦患。彻因比丘独尽心竭力相济于颠沛中，毫无二心。

是冬，在吴门幻住庵，讲毗尼事义集要一遍。听者仅五六人，惟自观、僧聚二比丘能力行之。

撰礼金光明忏文。

乙亥，三十七岁。

春，阻雨祥符。始晤影渠、道山（字灵隐）二师，为莫逆交。是冬，大师遘笃疾，二师尽力调治，不啻昆季母子也。

撰讲金光明忏告文。

夏初，住武水智月庵，讲演占察经。是时即有作疏之愿，病冗交沓，弗克如愿。述戒消灾略释、持戒犍度略释，盂籣盆新疏。

丙子，三十八岁。

是春，大师自辑净信堂初集。

三月，遁迹九华，礼地藏菩萨塔，求决疑网，拈得阅藏著述一阄。于彼抱病，腐滓以为馔，糠粊以为粮，忘形骸，断世故。续阅藏经千余卷。撰九华地藏塔前愿文，亡母十周愿文。

丁丑，三十九岁。

是岁夏、秋之际，居九子别峰，述梵网合注。先是如是昉公，远从闽地，携杖来寻。为其令师肖满全公，请讲此经，以资冥福。复有二三同志，欢喜乐闻。大师由是力疾敷演，不觉心华开发，义泉沸涌，急秉笔而随记之。共成玄义一卷，合注七卷。

［案］梵网合注初刊之板，存金陵古林庵，后康熙丙辰岁，沈书准应成时师之请，重刻板，送嘉兴楞严寺入藏流通。（见沈书准跋）日本元禄五年所刊之板，即据此也。

撰完梵网告文，赞礼地藏菩萨忏愿仪。

自观印阇梨自武水寻大师于九子别峰，商证梵网佛顶要旨。大师见其躬行有余，慧解不足，设坛中十问拶之。

梦感正法衰替，痛苦而醒，写怀二偈云：“魔军邪帜三洲遍，孳子孤忠一线微，梦断金河情未尽，醒来余泪尚沾衣。”“休言三界尽生盲，珠系贫衣性自明。肯放眼前闲活计，便堪劫外独称英。”

戊寅，四十岁。

结夏新安，重拈佛顶妙义，加倍精明。

四十初度诗云：“物论悠悠理本齐，年来渐觉脱筌蹄。拳开非实掌元在，□（原文此处为□）去惟空眼不迷。流水有心终汇海，落花无语亦成溪，刹那生处生何性，却笑威音劫外提。”

自辑绝余编。

秋，践诵帚师之约，入闽。渡洪塘，往温陵。

十一月撰陈罪求哀疏。

己卯，四十一岁。

住温陵。

诵帚昉师及一切知己坚请疏解大佛顶经。大师感其意，兼理夙愿。在小开元撰述玄义二卷，文句十卷。

刊佛顶玄义，板藏大开元寺之甘露戒坛。

如是师示寂。助其念佛，并为撰诵帚师往生传。

撰为如是师六七礼忏疏，挽如是师诗。

庚辰，四十二岁。

住漳洲。

述金刚破空论，（在温陵刊）蕅益三颂，斋经科注。

辛巳，四十三岁。

结冬温陵月台。有郭氏问易，遂举笔述周易禅解，稿未及半，以应请旋置。

（录者注）今泉州大开元寺藏有大师施赠之梵网经两部。卷末有大师亲笔题识。文曰：“崇祯辛巳。古吴智旭，喜舍陆部。奉大开元寺甘露戒坛，永远持诵。”

壬午，四十四岁。

是夏，自辑闽游集。

自温陵返湖州。

述大乘止观释要。

灵峰山中藏经装成。

撰铁佛寺礼忏文。

癸未，四十五岁。

结夏灵峰。

是岁结制。简阅藏经，仅千余卷。

崇祯十七年清顺治元年甲申，四十六岁。

是秋，居槜李，游鸳湖宝寿堂。撰游鸳湖宝寿堂记。

返灵峰。有句云：“灵峰片石旧盟新。”

九月，述四十二章经、遗教经、八大人觉经解。

是岁，大师退作但三归依人。

撰礼慈悲道场忏法愿文，佛菩萨上座忏愿文。

乙酉，四十七岁。

自去岁退作但三归人以来，勤礼千佛、万佛及占察行法。于今岁元旦获清净轮相。

夏，撰周易禅解竟。

撰大悲行法道场愿文。

是秋，住祖堂及石城北，共阅藏经二千余卷。

是岁，紫竹林颛愚大师遣七人来学。

丙戍，四十八岁。

晤妙圆尊者于石城之隈，同住济生庵。

撰占察行法愿文。

丁亥，四十九岁。

三月，述唯识心要，相宗八要直解。九月，述弥陀要解，四书蕅益解。

去岁，颛愚大师坐脱于紫竹林。门人以陶器奉全身供于林之山阳。今年弟子请归云居，于是金陵缁素以所存爪发衣钵，就山阳建塔供养。大师为撰志铭。

是冬，自辑净居堂续集。

居祖堂幽栖寺。除夕普说。

戊子，五十岁。

成时师始晤大师。大师一日顾成时师曰：“吾昔年念念思复比丘戒法，迩年念念求西方耳。”成时师大骇，谓何不力复佛世芳规耶？久之，始知师在家发大菩提愿以为之本，出家一意宗乘，径山大悟后，彻见近世禅者之病，在绝无正知见，非在多知见。在不尊重波罗提木叉，非在着戒相也。故抹倒禅之一字，力以戒教匡救，尤志求五比丘如法共住，令正法重兴。后决不可得，遂一意西驰。冀乘本愿轮，仗诸佛力，再来与拔。至于随时著述，竭力讲演，皆聊与有缘下圆顿种，非法界众生一时成佛，直下相应，太平无事之初志矣。

是冬，自辑西有寝余。

己丑，五十一岁。

九月，从金陵归卧灵峰。

撰北天目十二景颂。

腊月，力疾草法华会义。翌年正月告成。

庚寅，五十二岁。

结夏北天目，究心毗尼，念末世欲得净戒，舍占察轮相之法，更无别涂。

六月，述占察疏。

自癸酉迄今十余年，毗尼之学无人过问者，而能力行之彻因、自观、僧聚三比丘，又皆物故。毗尼之学，真不啻滞货矣。是夏安居灵峰，乃有心学律者十余人，请大师重讲。大师念向所辑，虽诸长并采，犹未一一折衷。又问辩、音义二书，至今未梓。因会入集要而重治之，兼削一二繁芜，以归简切。名曰重治毗尼事义集要。

六月二十一日，撰重治毗尼事义集要序。

安居竟，重拈自恣芳规，悲欣交集，慨然有作。赋偈云：“秉志慵随俗，期心企昔贤。拟将凡地觉，直补涅槃天。半世孤灯叹，多生缓戒愆，幸逢针芥合，感泣泪如泉。正法衰如许，谁将一线传，不明念处慧，徒诵木叉篇。十子哀先逝，诸英喜复联。四弘久有誓，莫替马鸣肩。”

八月初八日，撰重治毗尼事义集要跋。

与见月律主书。谈论律学，冀获良晤。

冬，住祖堂。

辛卯，五十三岁。

夏，结制长干。

九月，重登西湖寺。

是冬，归卧灵峰。重订选佛图。

壬辰，五十四岁。

结夏晟溪。

草楞伽义疏。八月，迁长水南郊冷香堂，乃阁笔。

秋，辑续西有寝余。

是岁腊月，草自传。先是是秋大师决志肥遁，缁素遮道不得，请述行脚。冬，憩长水营泉寺，念行脚未尽致，复述兹传，曰八不道人传。取中论八不，梵网八不之旨。又大师自云：“古者有儒有禅有教有律，道人既蹴然不敢。今亦有儒有禅有教有律，道人又艴然不屑。故名八不也。”

（录者注）大师一号“西有”，出家前曾用“金阊逸史”号。

住长水，阅藏经千卷。

癸巳，五十五岁。

是春，大师过古吴。删改自述八不道人传。故从古吴传至留都，与长水本数处不同。后成时师谓传收著述未尽，请补。于是与古吴本又增数句矣。

夏四月，入新安。结后安居于歙浦天马院。五月着选佛谱。阅宗镜录。删正法涌、永乐、法真诸人所纂杂说，引经论之误，及历来写刻之伪。于三百六十余问答，一一定大义，标其起尽。阅完，七月作校定宗镜录跋四则。又汰袁宏道集，存一册，名袁子。

秋八月，游黄山白岳诸处。

冬，复结制天马。着起信论裂网疏。

（录者注）是岁大师在歙浦栖云院演说弥陀要解，释义分科，间有与前不同。由性旦师录出。甲午冬，大师病中，复口授数处令改正，名歙浦本。即今十要中之流通本也。

甲午，五十六岁。

正月应丰南仁义院请。法施毕，出新安。二月后褒洒日，还灵峰。自辑幻住杂编。夏卧病。选西斋净土诗，制赞补入净土九要，名净土十要。

夏竟，病愈。七月，述儒释宗传窃议。八月，续阅大藏竟。九月，成阅藏知津、法海观澜二书。

九月一日，撰阅藏毕愿文。计前后阅律三遍，大乘经两遍，小乘经及大小论两土撰述各一遍。

（录者注）大师阅藏毕然香愿文有云：“窃见南北两藏，并皆模糊失次，或半满不辨；或经论互名，或真伪不分，或巧拙无别。虽有宋朝法宝标目，明朝汇目义门，并未尽美尽善，今辄不揣，谬述阅藏知津、法海观澜二书，傥不背佛旨，乞得成就流通。”又大师佛顶玄文后自序云：“深痛末世禅病，方一意研穷教眼，用补其偏。虽遍阅大藏，而会归处不出梵网、佛顶二经。”

冬十月，病。复有独坐书怀四律，中有“庶几二三子，慰我一生思”之句。十一月十八日，有病中口号偈。腊月初三，有病间偶成一律，中有“名字位中真佛眼，未知毕竟付何人”之句。是日口授遗嘱。立四誓。命以照南、等慈二子传五戒菩萨戒。命以照南、灵晟、性旦三子代座代应请。命阇维后，磨骨和粉面，分作二分。一分施鸟兽，一分施鳞介，普结法喜，同生西方。十三起净社，撰大病中启建净社愿文。嗣有求净土偈六首。除夕有艮六居铭，有偈。

是岁多病。寄钱牧斋书云：“今夏两番大病垂死，季秋阅藏方竟。仲冬一病更甚，七昼夜不能坐卧，不能饮食，不可疗治，无术分解。唯痛哭称佛菩萨名字，求生净土而已。具缚凡夫损己利人，人未必利，己之受害如此。平日实唯在心性上用力，尚不得力。况仅从文字上用力者哉？出生死，成菩提，殊非易事。非丈室谁知此实语也。”

乙未，五十七岁。

元旦有偈云：“爆竹声传幽谷春，苍松翠竹总维新。泉从龙树味如蜜，石镇雄峰苔似鳞。课续三时接莲漏，论开百部拟天亲。况兼已结东林社，同志无非法藏臣。”“法藏当年愿力宏，于今旷劫有同行。岁朝选佛归圆觉，月夜传灯显性明。万竹并沾新令早，千梅已露旧芳英。诸仁应信吾无隐，快与高贤继宿盟。”

正月二十日，病复发。二十一日晨起病止。午刻，趺坐绳床角，向西举手而逝。世寿五十有七岁。法腊三十四。僧夏，从癸亥腊月至癸酉自恣日，又从乙酉春至乙未正月，共计夏十有九。

大师生平不曾乞缁素一字，不唯佛法难言，知己难得，亦鉴尚处名之陋习，而身为砥也。西逝时，诫勿乞言，徒增诳误。

大师著述，除灵峰宗论十卷外，其释论则有：阿弥陀经要解一卷，占察玄疏三卷，楞伽义疏十卷，盂兰新疏一卷，大佛顶玄文十二卷，准提持法一卷，金刚破空论附观心释二卷，心经略解一卷，法华会义十六卷，妙玄节要二卷，法华纶贯一卷，斋经科注一卷，遗教经解一卷，梵网合注八卷，后附授戒法、学戒法、梵网忏法问辩共一卷，优婆塞戒经受戒品笺要一卷，羯磨文释一卷，戒本经笺要一卷，毗尼集要十七卷，大小持戒犍度略释一卷，戒消灾经略释一卷，五戒相经略解一卷，沙弥戒要一卷，唯识心要十卷，相宗八要直解八卷，起信论裂网疏六卷，大乘止观释要四卷，大悲行法辩伪一卷，附观想偈略释，法性观，忏坛轨式三种，四十二章经解一卷，八大人觉经解一卷，占察行法一卷，礼地藏仪一卷，教观纲宗并释义二卷，阅藏知津四十四卷，法海观澜五卷，旃珊录一卷，选佛谱六卷，重订诸经日诵二卷，周易禅解十卷，辟邪集二卷，共四十七种。又定嗣注经目，有行愿品续疏，圆觉经新疏，无量寿如来会疏，观经疏钞录要，十轮经解，贤护经解，药师七佛经疏，地藏本愿经疏，维摩补疏，金光明最胜王经续疏，同性经解，无字法门经疏，十二头陀经疏，仁王续蔬，大涅槃合论，四阿含节要，十善业道经解，发菩提心论解，摩诃止观辅行录要，僧史删补，缁门宝训，共二十一种，俱未及成书。

（录者注）上列著述，系依成时师之蕅益大师宗论序说及续传钞录。此外尚有净土十要，四书蕅益解，见闻录等辑着行世。

大师示寂，诸弟子请成时师辑灵峰宗论。辑成，成时师然香一千炷，愿舍身洪流，一、报师恩，助转愿轮。二、供妙法，生生值遇，三、转劫浊，救苦众生。四、代粉骴，满师弘誓。五、忏重罪，决生珍池。

腊月十二日，成时师撰大师续传。后一日撰灵峰始日大师私谥窃议。后二日撰灵峰宗论序。越一日撰灵峰宗论序说。

丙申。

丁酉。

是冬如法荼毗。发长覆耳，面貌如生，趺坐巍然，牙齿俱不坏。因不敢从粉骴遗嘱，奉骨塔于灵峰大殿右。

戊戌。

己亥。

是冬，灵峰宗论刻板成。

庚子。

辛丑。

康熙元年，壬寅。

大师入灭八年，壬寅七月，门人性旦病逝，先书嘱语，面乞成时师并胞兄胡净广粉遗骨，代大师满甲午腊月初三日所命。先是成时师邀净侣礼佛说佛名经，旦就坛然顶灯，以报法乳深恩。至是复有此嘱。谨就八月集众修药王本事七昼夜而作法焉。

雍正元年，癸卯。（即日本享保八年。）

是年孟春，日本京都灵峰宗论重刊版，老苾刍光谦序云。“（前略）昔尝读灵峰藕益大师所著诸书，见其学之兼通博涉，其行之苦急严峻，因窃自叹虽荆溪、四明大祖师几不及也。（中略）古人有言曰，读孔明出师表而不堕泪者，其人必不忠。读令伯陈情表而不堕泪者，其人必不孝。读退之祭十二郎文而不堕泪者，其人必不友。余亦尝言读蕅益宗论而不堕血泪者，其人必无菩提心。（后略）

蕅益大师年谱终

3．书简

与丰子恺居士二通

子恺居士：

前日已至白马湖，承张居士代表招待一切，至用感慰！兹有四事奉托如下：

（一）乞画澄照律祖像一幅，别奉样式一纸，乞检阅。此像在续藏经中，今依彼原稿略为缩小，如别纸中朱笔所画轮廓为限。如以原稿太繁密者，乞仁者依己意稍为简略，但仍以工笔细线画之为宜；画纸乞用拷碑纸，因将刻木板也，此画像能于旧历九月中旬随夏居士返家之便带下为感！

（二）前存尊处之马一浮居士图章一包，乞于便中托人带至杭州交还马居士，但此事迟早不妨，虽迟至数月之后亦可。马居士寓杭州联桥及弼教坊之间，延定巷旧第五号（或第四第六号）门牌内。

（三）福建苏居士今春在鼓山定印‘华严疏论纂要’多部，（此书系康熙古版，外间罕有流传，每部大约六十册，实费二十圆。）拟以十二部分赠与日本各宗教大学及图书馆等，托内山书店代为分配及转寄。又以二部赠与上海功德林流通，附写信二纸，乞于便中转交内山书店及功德林佛经流通处为感！

（四）有人以五圆托仁者向功德林代请购下记之书——“华严处会感应缘起传”一册；其余之资，皆请购（功德林藏版）‘地藏菩萨本愿经’若干册及其邮费。此书代为邮寄‘温州大南门外庆福寺因弘法师收’，无须挂号。此款乞暂为垫付，俟他日托夏居士带奉。

种种费神，感谢无尽！惟净法师偕来，诸事甚为妥善，秋后朽人或云游他方，仍拟请惟净法师在晚晴山房居住，管理物件及照料一切，彼亦有愿久住山房之意。闻仁者近就开明编辑之事，想甚冗忙；如少闲暇，九月中旬可以不来白马湖，俟他时朽人至上海，仍可晤谈也。俗礼幸勿拘泥为祷！不具。

旧八月廿九日演音疏

承寄佛书二册，顷已收到，至感！余本拟在白马湖过夏，因是间近来兵士忽至，昨午曾到山房扰乱，又闻夏宅即拟移居上海，今后一人居此，诸事困难，现已决定往金山寺亦幻法师处或他处，二三日内即拟动身也。夏居士如在上海，乞为致候。所有前托带来各件，皆乞从缓。不宣。演音疏

与夏丏尊居士九十四通

赐笺敬悉。居士戒除荤酒，至善至善！父病日剧，宜为说念佛往生之法。临终一念最为紧要（临终时，多生多劫以来善恶之业一齐现前，可畏也。），但能正念分明，念佛不辍，即往生可必。（释迦牟尼佛所说，十方诸佛所普赞，岂有虚语！）自力不足，居士能助念之尤善。劝亲生西方，脱离生死轮回，世间大孝宁有逾于是者！（临终时万不可使家人环绕，妨其正念，气绝一小时乃许家人入室举哀，至要至要！）“净土经论集说”，昭庆经房皆备，可以请阅。闻范居士将来杭，在佚生校内讲“起信论”，父病少间，居士可以往听。“紫柏老人集”（如未送还）希托佚生转奉范居士。不慧入山后，气体殊适，可毋念。

丏尊大士座下

演音稽首六月十八日

银表、古研敬受。判教宜先看五教，再阅四教；选佛谱宜每日掷数次，名位繁琐，非如是不易记忆也。

卒复

丏尊居士，小额附奉。

演音

前日叶子来谈，藉悉起居胜常为慰。南京版“四书小参”、“中庸直指”，仁者如已请来，希假一诵。（否则乞询佚生或有之，俟他日有人来带下，不急需也。）“归元镜”（昭庆版）颇有可观，（曏以其为戏曲，甚轻视之，今偶检阅，词旨警切，感人甚深。）愿仁者请阅，并传示同人。近作一偈附写奉览，不具。

丏尊居士

释演音三月十一日

曩承远送，深感厚谊。来新居楼居士家数日，将于二日后入山，七月十三日掩关，以是日为音剃染二周年也。吴建东居士前属撰“杨溪尾惠济桥记”，音以掩关期近，未暇构思，愿贤首代我为之；某氏所撰草稿附奉，以备参考，撰就希交吴居士收。相见无日，幸各努力，勿放逸。不一。

丏尊居士文席

演音六月廿五日

江干之别有如昨日，吴子书来，知仁归卧湖上，脱屣尘劳，甚善，甚善！余以是岁春残始来永宁，（寓温州南门外城下寮。）掩室谢客，一心念佛，将以二载圆成其愿。仁者迩来精进何似？衰老寖至，幸宜早自努力义海渊微，未易穷讨，念佛一法最契时机。印老文钞宜熟览玩味，自知其下手处也。（可先阅其书札一类。）仁或来瓯，希于半月前先以书达，当可晋接。秋凉惟珍重，不具。

丏尊居士（便中代求松烟墨二锭寄下）

演音八月廿七夕

因事留滞泉州，秋晚乃可入山也。（今年未能北上。）前承尊戚施眼镜，甚为适用。但携带未能轻便。仁者前用之眼镜，如已不合用，（闻人云，近十年即须换。）乞以惠施，因余犹可适用此光也；且备有两具，万一有破碎亦可资急需。至镜边金质，可用他物涂之，无有碍也。惟付邮寄下，颇非易事，或致途中破损，乞托眼镜公司代寄，当妥善也。惠书仍寄“厦门转泉州大开元寺”。（二月后乃移。）

丏尊居士道鉴

演音启

丏尊居士道席：

惠书具悉，承施目鱼，（此名马居士定）感谢无尽。印西师盛意，至用铭感。近年来虽无大病，但衰老日甚，殊畏寒暑。闽南气候调和，适于疗养，故暂未能北上，至用歉然。稍缓即拟移居山中，希施资贰拾圆，付邮汇下以备杂用，甚感！谨复不宣。

八月廿二日演音疏

丏尊居士：

惠书忻悉一一。摄影甚美，可喜！山房建筑于美观上甚能注意，闻多出于石禅之计划也。石禅新居，由山房望之，不啻一幅画图（后方之松树配置甚好。）彼云：“曾费心力惨淡经营”，良由以也！现在余虽不能久住山房，但因寺院充公之说，时有所闻，未雨绸缪，早建此新居，贮蓄道粮，他年寺制或有重大之变化，亦可毫无忧虑，仍能安居度日。故余对于山房建筑落成深为庆慰，甚感仁者护法之厚意也！（秋后往闽闭关之事，是为宿愿，未能中止，他年仍可来居山房，终以此处为久居之地也。）以上之意，如仁者与发起诸居士及施资诸居士晤面之时，乞为代达，因恐他人以新居初成即往他方，或致疑讶者，故乞仁者善为之解释，俾令大众同生欢喜之心也。

数日以来，承尊宅馈赠食品，助理杂务，一切顺适，至用感谢！顺达，不具。

重阳朝演音答

丏尊居士：

惠书诵悉。至白马湖后，诸事安适，至用忻慰！厕所及厨灶已动工构造，厨房用具等，拟于明后日请惟净法师偕工人至百官购买。彼有多年理事之经验，诸事内行，必能措置妥善也。山房可以自炊，不用侍者。今日拟向章君处领洋十五圆，购厨房用具及食用油盐米豆等物，其将来按月领款办法，俟与仁者晤面时详酌。立会经理此款资，甚善！拟印请发起人为董事，其名目乞仁者等酌定，以后每月领取之食用费，作为此会布施之义而领受之。（每月数目不能一定，因有时住二人，或有时仅一人，或三人，此事俟晤面时详酌。）以后自炊之时，尊园菜蔬由尊处斟酌随时布施，（此事乞于便中写家书时提及，由便人送来，不须每日送。）一切菜蔬皆可食，无须选择也。

草草复此，余俟面谈。联辉居士竭诚招待一切，至可感谢。不宣。

旧八月廿九日演音上

外五纸乞交子恺居士

丏尊居士：

惠书前已诵悉，又由尊宅送到书籍及惠施诸物，至用感谢。宿疾已渐愈。质平前日来此，二宿而去。佩弦居士及尊眷属书之幅已写就，俟后面呈。“临古法书”承为代寄，甚感！谨复，不具。

旧七月八日演音

倘有向尊处询问余之纵迹者，乞答以遁居他方，未能见客及通信。现住之地及寺名，乞勿告知。

丏尊、子恺居士同览：

前日寄奉一函，想已收到。至白马湖后，承夏宅及诸居士辅助一切，甚为感谢。

前者仁等来函，曾云山房若住三人，其经费亦可足用云云，朽人因思现在即迎请弘祥师来此同住。以后朽人每年在外恒句留数月，则山房之中居住者有时三人、有时二人，其经费当可十分足用也。

仁等于旧历九月月望以后（即阳历十月十七八日以后）来白马湖时，拟请由上海绕道杭州，代朽人迎请弘祥师，偕同由绍兴来白马湖。弘祥师之行李，乞仁等代为照料，至用感谢！迎请弘祥师时，其应注意者如下数则：

（一）仁等往杭州时，宜乘上午火车至闸口，即至闸口虎跑寺访弘祥师，仁等即可居住虎跑寺一宿，次晨，偕同过江，往绍兴。所以欲仁等正午到杭州者，因可令弘祥师于下午收拾行李，俾次晨即可动身。

（二）仁等晤弘祥师时，乞云：“今代表弘一师迎请弘祥师往他处闭关用功。其地甚为幽静，诸事无虑，护法之人甚多；但不是寺院，亦不能供养多人，仅能请弘祥师一人往彼处居住，倘有他位法师欲偕往者，一概谢绝。即请弘祥师收拾行李，所有物件皆可带去，明晨即一同动身云云。

（三）弘祥师倘问：“其地在何处？”仁等可答云：“现在无须问，明日到时便知。”其余凡有所问，皆不必明答。朽人之意，不欲向他僧众传扬此事，因恐他信众倘有来白马湖访问者，招待对付之事甚为困难，故不欲发表住处之地址也。

（四）并乞仁等告知弘祥师云：“此次动身他往，不必告知弘伞师。”恐弘伞师挽留，反多周折也。

（五）朽人自昔以来，凡信佛法、出家、拜师傅等，皆弘祥师为之指导一切，受恩甚深，无以为报，今由仁等发起建此山房，故欲迎养，聊报恩德于万一也。弘祥师所有钱财无多，其由闸口至白马湖种种费用，皆乞仁等惠施，感同身受。

（六）朽人有谢客启，附奉上一纸，托弘祥师代送虎跑库房，令众传观。

以上所陈诸琐碎事，皆乞鉴察；种种费神，感谢无尽。再者，朽人于今者，已与苏居士约定，于晚秋冬初之时，往福建一行。故拟于阴历九月底即往上海，或小住数日，或即乘船而行，并乞仁等便中代为询问：太古公司往厦门及往福州之轮船，其开行之时间是否有一定之规例？（如宁波船决定五时开，长江船决定半夜开之例。此所询问者为时间，非是日期，因日期可阅报纸也。）琐陈草草，不宣。

十月三日演音上

惠书诵悉，仁者有疾，行旅未便，本月可以不来白马湖，朽人于下旬即往上海，当可晤谈也。子恺校课与译务皆甚忙，亦可不来，杭州之事可以稍缓无妨也。幸勿拘执俗礼，至祷！

九月初五日演音上

丏尊居士：

前寄写经，续寄一函，想悉想到。余拟于新历六月五日（星期四）到宁波，（三日自温动身，）在北门白衣寺暂住二三日，乞仁者于六日（星期五）或七日（星期六）自上海搭轮船来为盼。仁者到宁波时，乞坐人力车至北门白衣寺，（车力约二角余。）到白衣寺乞问慧性师，倘云不知，乞问念佛堂内出尘老和尚，由彼二人可以引导与余晤谈也：有应商酌之事，统俟面谈。乞仁者先去信，托尊府人到山房洒扫，又如有寄兴弘一之信，乞代收云云。“临古法书”出版后，乞更改寄处如下（前纸作废）：福建泉州承天寺性愿法师三十册，厦门南普陀大醒法师二十册，温州大南门庆福寺因弘法师二十册，天津河东山西会馆南李晋章居士二十册，白马湖弘一十册，共百册。种种费神，至为感谢！附一纸，乞交丰居士。

新历五月廿九日演音

丏尊居士：

移居之事诸承护念，感谢无尽。居此已数日，至为安适，气候与普陀相似，蚊蝇等甚稀，用功最为相宜。居此山中，与闭关无以异也，以后出家、在家诸师友，有询问余之踪迹者，乞告以云游他方，谢客用功，未能通讯及晤谈云云。附一纸，便中乞交丰居士。不具。

演音

本市有工人一名，每日至余处送饭、送开水及其他杂事，甚为精勤，每月似应以资酬谢，与赠送寺中伙食费同时交去。每月应付寺中之伙食费及工人费，拟请由山房存款利息内支付，因余居彼居此无以异也。前存泉州行李三件，拟托彼觅便人带至上海，送存江南银行。乞仁者为写一凭信，寄至余处，转为寄去。信函写：外行李三件，送交宁波路，（乞写极详细之地址）江南银行某人收云云。信内乞写：托其收下，觅便带至白马湖夏寓宁波路之地址，能绘一图尤善，因外乡之人不易寻觅也。附白。

丏尊居士：

昔承过谈，至为感慰！朽人于八月十一日患伤寒，发热甚剧，殆不省人事；入夜兼痢疾，延至十四日乃稍愈。至昨日（十八日）已获痊愈，饮食如常，惟力疲耳！此次患病颇重，倘疗养不能如法，可以缠绵数月，幸朽人稍知医理，自己觅旧存之药服之，并断食一日、减食数日，遂能早痊，（此病照例须半月或两旬，）实出意料之外耳！未曾延医市药，故费用无多，仅半圆余耳。（买绿豆、冬瓜、萝卜等。）前存之痧药等，大半用罄，惟余药水半瓶，乞仁者便中托人代购下记之药以惠施，他日觅便带下，因山居若遇急病，难觅医药，（即非急病亦甚困难。）故不得不稍有储蓄耳。（药名另写一纸。）

如此之重病，朽人已多年未患，今以五十之年而患此病，又深感病中起立做事之困难，（无有看病之人，）故于此娑婆世界已不再生贪恋之想，惟冀早生西方耳。阳历九月十日以后，仁者或可返里，其时天气已渐凉爽，（已过白露节，）乞惠临法界寺，与住持预商临终助念及身后之事，至为感企！此次病剧之时，深悔未曾预备遗嘱（助念等事），故犹未能一意求生西方，惟希病愈，良用自惭耳！今病已愈，乞仁者万勿挂念。丰居士并此致候，不具。

八月十九晨演音

丏尊居士：

今晨奉惠书，具悉一一。重阳前后，朽人曾寄信片至开明（通告九月未能返白马湖），想已遗失，致劳远念，深为歉然。

日报所载，有传闻失实处。此书版旧藏福州鼓山，久无人知，朽人前年无意中见之，乃劝苏居士印廿五部，（以十二部赠与日邦。）按吾国江浙旧经版，经洪杨之乱皆成灰烬，最古者惟有北京龙藏版，大约雍正时刻。今此“华严经疏论纂要”，为康熙时版，或为吾国现存之最古之经版亦未可知也。（此意便中乞告内山居士。）此外，彼处尚有古版数种，甚盼将来有人印刷流布。附一纸，乞呈西田大士，并希致候。不宣。

音复

承询所需，深为感谢，现无需用，俟后奉达。返白马湖期，俟讲经圆满再订，现在每日听静权法师讲“地藏菩萨本愿经”。白衣寺孤儿院事甚为棘手，拟暂缓往。子恺居士处久未通讯，甚为思念，乞代致候。三年前，往内山居士处时，见其屋隅（即陈列佛书之处）有黄皮厚册之华严……（忘其名，为“华严概论”之类。）现朽人甚思得此书，他日如仁者见内山居士时，乞为一询，如无亦无妨也。此书倘承惠寄，乞交二马路全盛信局，即可寄至慈北鸣鹤场，或交邮局亦可。附白。

十二月二日

丏尊居士慧览：

前上书，想已收到。旧历明年正月元宵后，即拟觅便返法界寺，极迟或延至正月底，必可到法界也。其时当先到尊寓午餐，然后乘船而往。再者，前至宁波时，偶一不慎，将衣袋中之钞票一包完全遗落，幸得友人资助，得以动身至温州。将来由温返白马湖时，所需路费及买物等费，仍乞护法会有以施助，至为感荷！

以前在闽南过冬两年，无有所苦，今岁骤值奇寒，老体已不能支持，明冬如仍在世，祗可再往闽南过冬矣！谨达，不具。

音上立春后一日

丏尊居士：

两奉惠书，具悉一一；诸承慈念，感谢无既。兹奉上钞票洋十八圆，乞便中托人到邮局，以十七圆五角汇往南京。汇票上写法：汇款人，上海兆丰路口开明书店夏丏尊；收款人，南京延龄巷马路金陵刻经处。所余之五角，即作为汇费及挂号信费等可也。附信一件，未封口，乞托人将汇票装入，代为封口寄去为祷！种种费神，感激无尽，不具。

演音疏

丏尊居士：

南京经书已寄到，乞勿念！居法界月余，甚安，与闭关无以异也。以后倘有出家、在家之人，向仁者询问余之近状者，乞告以隐遁用功，不再晤面及通信（现住之处勿告彼）云云。他日仁者返白马湖时，乞惠临一谈为祷！

闰月十日音上

丏尊居士慧览：

绍兴诸居士等，盼望朽人往彼一游甚切，拟二三日即动身往绍，将来或顺便至杭沪，亦未可定也，俟返法界寺时再致函奉达。

前得黄寄慈居士函，谓彼校颇欲以拙书“临古印本”为习字用，惜其定价太昂云云，可否乞仁者转商诸章居士，另印江南连史纸粗率装订者发行，则定价可在六七角也。不宣。

中秋节演音上

前质平来函，谓歌集不久即可出版，至用感慰。承寄五十册，乞分寄下记之二处：十册寄“厦门转泉州大开元寺内慈儿院叶宗（择定）二居士收”，四十册寄“厦门鼓浪屿日光岩弘一收”。以后通讯处即改为鼓浪屿日光岩，勿再寄至南普陀也。

音启

昨诵惠书，承施资，至感，已甚足用！山房潮气全除，至用忻慰，唯此次余返驿亭时，仅携带薄棉被一件。其他蚊帐被褥等，皆存在法界寺中，以是之故，未能在山房止宿，且俟秋凉时，再当来山房也。动身之时未定，早者二十左右，至迟者在月底。谨复不具。

音上正月初九日

返山房后，诸承照料，感谢无尽。子渊及尊府送来烧饼甚多，乞仁者勿再买饼干，亦勿买罐头。闭门用功之广告，拟即日贴于门外（不俟七月六日），但此是对外方人，若仁等则非此限也。白衣寺安心头陀，今日来山房，声泪俱下，约余往甬。泥水工人昨日已做工一日，因天气阴雨无定，嘱彼暂止。以后如有出家人、在家人等，向尊处或子恺处询问余之消息，乞告以不晤客、不通信等。

音上

佛教大辞典太笨重，现在亦不披阅，乞仍存沪上，倘他日子恺往嘉兴时，乞彼于便中带交‘第二中学蔡丏因收’，但不必急急也。又白。

前复函想已收到。前存开明发行所之“五戒相经”及“有部毗柰耶”，并存尊处之吴梦非居士，由南京请来佛经等，皆乞托人于阴历九月二十日以前带至白马湖为祷！

九月十二日演音上

承托佛学书局所寄之书，已收到，感谢无尽。讲经即将圆满，拙人因天气太寒，骨节凝痛，困苦殊甚，不得已，拟于五六天后即往温州，在彼过年，春暖之后再当返法界寺。知承远念，谨闻不宣。

十二月廿六日音上

以后通讯，乞寄“温州大南门庆福寺”。

别后安抵厦门，寓太平岩，暂不往泉州，以后通讯，乞寄厦门南普陀闽南佛学院转交弘一收。小册之‘护生画集’，再乞向李居士请施八十余册（再多更善），寄至佛学院，交余手收，因将以是分赠院中诸学僧及教职员等也。质平处之住址已记不清楚，乞仁者费神，将余通讯之处告彼，并乞彼将其通讯之处告知余也。夏居士、章居士、陶居士等，乞便中代为致候，并谢余在沪时承招待之厚情。

演音上旧十月四日

丏尊居士：

来厦门后居太平岩，拟暂不往泉州，因开元寺有军队多人驻扎也。“临古法书”序文写就，附以奉览。此书出版之后，余不欲受领版税，（即分取售得之资。）因身为沙门，若受此财，于心不安。倘书店愿有以酬报者，乞于每版印刷时，赠余印本若干册，当为之分赠结缘，是固余所欢喜仰望者也。将来字模制就，印佛书时，亦乞依此法，每次赠余原书若干册。此意便中乞与章居士谈之，并乞代为致候。字模之字，决定用时路之体，（不固执己见），其形大致如下：（将来再加练习可较此为佳）。

字与字之间，皆有适宜之空白，将来排版之时，可以不必另加铅条隔之，惟双行小注，仍宜加铅条间隔耳。（或以四小字占一大字之地位，圈点免去，此事俟将来再详酌。）

是间气候甚暖，日间仅著布小衫一件，早晚则著两三件。老病之体甚为安适。附一纸及汇票，乞交子恺。

演音上

前邮信片想已收到。拙书集出版之时，乞检三十册寄‘福建泉州承天寺性愿法师收’，再检三十册寄“温州大南门外庆福寺因弘法师收”，并乞挂号，至为感谢。模字拟于二三日后即动手书写，先写七百字寄上，俟命工镌刻时，再继续书写他字。附闻。

二月十一日演音

昨日南普陀送来尊函及格纸一包、白纸一包，悉已收到。所云字典等一包，想不久亦可寄到。“有部毗柰耶”，请李居士转交四川徐耀远居士。承夏居士转到孙居士一函一片，悉已收到。（此事于前函中似已提及。）护生信笺乞即选定，并示知其格式，即为书写。以前属写各件，除铜模字须明年乃可奉上，其余各件不久即可写好邮呈。所有书物等，均乞暂存尊处，俟明年再斟酌办法。

演音

书悉。自惭凉德，本无可传，拟自记旧事数则，或足以资他人改过迁善之一助尔。稍迟当写奉，不宣。

六月十日演音

尔来患神经衰弱甚剧，今年拟即在此静养，不再他往。晚晴山房若无人居住，恐致朽坏，如惟净师能来住，甚善，否则或请弘祥师或他人入内住之，此事乞仁者斟酌为祷！信笺附挂号寄上，乞收入。铜模之字俟病愈后再执笔。岁晚移居泉州山中，以后惠函，乞寄“福建泉州洪濑雪峰寺弘一收”。

正月初七日演音

子恺居士乞致候

惠书并施金悉收到，感谢无尽。拟于旧三月初旬动身，先至温州，（由福州往不过上海，）俟下半年再至白马湖。因质平属撰歌词，须在温州撰著，彼寺中经书齐备，可资检阅也。以后惠书，乞寄“温州庆福寺弘一收”。谨复。

演音二月望

丏尊居士道席：

一月半前，因往乡间讲经，居于黑暗室中，感受污浊之空气，遂发大热，神志昏迷，复起皮肤外症极重。此次大病，为生平所未经过，虽极痛苦，幸佛法自慰，精神上尚能安也。其中有数日病势凶险，已濒于危，有诸善友为之诵经忏悔，乃转危为安。近十日来，饮食如常，热已退尽，惟外症不能速愈，故至今仍卧床上不能履地，大约再经一二月乃能痊愈也。

前年承护法会施资请购日本古书，（其书店为名古屋中区门前町其中堂，）获益甚大，今拟继续购请，乞再赐日金六百圆，托内山书店交银行汇去，购书单一纸附奉上，亦乞托内山转寄为感。

此次大病，居乡间寺内，承寺中种种优待，一切费用皆寺中出，其数甚巨，又能热心看病，诚可感也。乞另汇下四十圆，交‘南普陀寺广洽法师转交弘一收’。（但信面乞写广洽法师之名，可以由彼代拆信，代领款也。）此四十圆，以二十圆赠与寺中，（以他种名义，）其余二十圆自用。履荷厚施，感谢无尽。

演音启旧正月初八日

以后通信乞寄“厦门南普陀寺养正院广洽法师转交”，余约于病愈春暖后移居厦门。又白。

丏尊居士道席：

前复明信想已收到。宿疾约再迟一月可以痊愈，此次请黄博士治疗，彼本不欲收费，惟电火药物等实费，统计约近百金，若不稍为补助，似有未可，拟赠以厦门日本药房礼券五十圆一纸及拙书等，此款乞便中于护法会资支寄惠施，至用感谢。此次大病（内外症并发）为生平所未经过，历时近半载，九死一生，虽肉体颇受痛苦，但于佛法颇能实地经验，受大利益，亦昔所未有者也。谨陈不宣。

三月廿八日演音疏

以后通讯，乞写“厦门南普陀寺养正院转交”，后天起在此讲律，约一月余讲毕，移居鼓浪屿，通信处仍旧由养正院转。

惠书诵悉，宿病已由日本医学博士黄丙丁君诊治，十分稳妥，不久即可痊愈，希释怀念。其中堂信已直接寄去，江翼时居士所寄之书已收到。种种费神，至用感谢，不宣。

演音启

往黄博士处诊治，乃由友人介绍，已去十余次，用电疗及注射等需费甚多，将来或唯收实费，或完全赠送，尚未知悉，俟后由友人探询清楚，再以奉闻。附白。

前函初发出，即奉到开明所寄书籍一包，乞便中代达子恺居士。诸承费神，感谢无尽。

闰五月十五日演音启

惠书昨晚诵悉，是间近来大兵云集，各大寺院皆住满。以前所云在此静修之事，恐难成就；且俟下月再酌定可也。弘祥师之事，今由余详思，似须余亲往商量，决定可否，乃为稳妥。倘余于春暖之时返浙者，即拟亲往杭州一行也。旅费已不足，拟请仁等为集资十五圆汇下存贮，倘于春暖返浙，即以此费充之；万一仍居闽地者，当存贮此费以备他日旅行用也。惠复乞寄“福建泉州城内承天寺转交弘一收”。汇款之时，亦依此地址书写，以后乞勿再寄洪濑。因彼处不稳妥，或致遗失也。不具。子恺居士乞代致候。

正月晦日演音

惠书诵悉，至用感谢。‘画集’即可收到。讲律尚须继续，今年或不能北上也。不宣。

演音启

两旬之后，拟往百里外山中避暑，乞暂勿来信；将来住处定后，再以奉闻。附白。

惠书诵悉，承询所需，至用感谢。此次由闽至温，旅费甚省，故尚有余资。宿疾本因路途辛劳所致，今已愈十之九，铜模字即可书写。拟先写千余字寄上，俟动工镌刻后，再继续书写其余者。今细检商务铅字样本，至为繁杂。有应用之字而不列入者；有康熙字典所未载之僻字及俗体字而反列入者，若依此书写，殊不适用。今拟改依中华新字典所载者书写，而略增加。总以适用于排印佛书及古书等为主。倘有欠缺，他时尚可随时补写也。墓志造像不列目录，甚善！佛教大辞典是否仍存在尊处？因嘉兴前来书谓未曾收到，如未送去，仍以存尊处为宜。阳历四月十九日寄挂号信与上海美专刘质平居士，至今半月余，无有复音，乞为探询，质平是否仍在美专，或在他处，便中示知为感！

演音阳历五月六日

昨复一片，想已收到。此次写铜模字，悉据商务新字典（前片云中华新字典者非也。）所载之字，去其钙、腺、呎等新造之字，而将拾遗门之字择要增入，并再参考康熙字典，增加其适用之字，（如丏字等。）先依此写成一部，以后倘有缺少者，可以随时增入也。拟先写卅纸奉上，计一千○五十字，俟动工镌刻后，乞即示知，再当续写。前寄样纸两张作废，今拟重新书写也；大约十天后即可写就奉上。书写模字最应注意者，为全部之字须笔画粗细及结构相同；必能如是，将来拆开排列之时，其字乃能匀称。又写时，于纸下衬一格纸，每字中画一直线，依此直线书写，则气乃连贯；将来拆开排列时，气亦连贯矣。今夏或迟至秋中，余决定来白马湖正式严格闭关，详情后达，先此略白。山房存米甚多，乞令他人先取食之，俟余至山房再买新米。

演音

丏尊居士：

到温后即奉上明信，想已收到。铜模字已试写二页，奉上，乞与开明主人酌核，余近来精神衰颓，目力昏花，若写此体或稍有把握，前后可以大致一律，若改写他体，恐难一律，故先以此样子奉呈。倘可用者，余即续写，否则拟即作罢。（他体不能书写。）所存之格纸，拟写小经一卷，以奉开明主人，为纪念可耳。此次旅途甚受辛苦，至今喉痛及稍发热咳嗽头昏等症相继而作；近来余深感娑婆之苦，欲早命终往生西方耳。谨陈，并候回玉。

旧三月晦日演音

丏尊居士：

前奉上二片，想已收到。铜模已试写三十页，费尽心力，务求其大小匀称，但其结果仍未能满意。现由余细详思维，此事只可中止。其原因如下：

（一）此事向无有创办者，想必有困难之处；今余试之，果然困难。因字之大小与笔画之粗细，及结体之或长、或方、或扁，皆难一律。今余书写之字，依整张之纸看之，似甚齐整，但若拆开，以异部之字数纸，拼集作为一行观之，则弱点毕露，甚为难看。余曾屡次试验，极为扫兴，故拟中止。

（二）去年应允此事之时，未经详细考虑，今既书写之时，乃知其中有种种之字，为出家人书写甚不合宜者，如刀部中残酷凶恶之字甚多，又女部中更不堪言，尸部中更有极秽之字，余殊不愿执笔书写，此为第二之原因（此原因甚为重要。）

（三）余近来眼有病，载眼镜久则眼痛，将来或患增剧，即不得不停止写字，则此事亦终不能完毕。与其将来功亏一篑，不如现在即停止，此为第三之原因。

余素重然诺，决不愿食言；今此事实有不得已之种种苦衷，务乞仁者向开明主人之前代为求其宽恕谅解，至为感祷！所余之纸，拟书写短篇之佛经三种，（如“心经”之类是）以塞其责，聊赎余罪。前寄来之碑帖等，余已赠与泉州某师，又新字典及铅字样本，并未书写之红方格纸，亦乞悉赠与余，至为感谢。

余近来精神衰颓，远不如去秋晤谈时之形状；质平前属撰之歌集，亦屡构思，竟不能成一章，止可食言而中止耳。余年老矣，屡为食言之事，日夜自思，殊为抱愧，然亦无可如何耳。务乞多多原谅，至感，至感！已写之三十张奉上，乞收入。

旧四月十二日演音上

丏尊居士：

顷诵尊函并金二十圆，感谢无尽。余近来衰病之由，未曾详告仁者，今略记之如下：去秋往厦门后身体甚健；今年正月（旧历以下同）在承天寺居住之时，寺中驻兵五百余人，距余居室数丈之处，练习放枪并学吹喇叭，及其他体操唱歌等，有种种之声音，惊恐扰乱，昼夜不宁，而余则竭力忍耐，至三月中旬乃动身归来，轮舟之中，又与兵士二百余人同乘，（由彼等封船）种种逼迫，种种污秽，殆非言语可以形容。共同乘二昼夜，乃至福州。余虽强自支持，但脑神经已受重伤。故至温州，身心已疲劳万分，遂即致疾至今犹未十分痊愈。

庆福寺中，在余归来之前数日，亦驻有兵士，至今未退。楼窗前二丈之外，亦驻有多数之兵，虽亦有放枪喧哗等事，但较在福建时则胜多多矣。所谓秋荼之甘，或云如荠也。余自念此种逆恼之境，为生平所未经历者，定是宿世恶业所感，有此苦报，故余虽身心备受诸苦，而道念颇有增进。佛说：“八苦为八师”，洵精确之定论也。余自经种种摧折，于世间诸事绝少兴味。不久即正式闭关，不再与世人往来矣。（以上之事，乞与子恺一谈，他人之处，无须提及为要。）以后通信，唯有仁者及子恺、质平等，其他如厦门、杭州等处，皆致函诀别，尽此形寿不再晤面及通信等。以后他人如向仁者或子恺询问余之踪迹者，乞以‘虽存如殁’四字答之，并告以万勿访问及通信等。质平处，余亦为彼写经等以塞其责，并致书谢罪。现在诸事皆已结束，惟有徐蔚如编校“华严疏钞”，属余参订，须随时通信。返山房之事，尚须斟酌，俟后奉达。（临动身时当通知。）

山房之中，乞勿添制纱窗，因余向来不喜此物，山房地较高，蚊不多也。余现在无大病，惟身心衰弱，又手颤眼花神昏，臂痛不易举，凡此皆衰老之相耳，甚愿早生西方。谨复，不具一一。

旧四月廿八日演音

马居士石图章一包，前存子恺处，乞托彼便中交去，并向马居士致诀别之意，今后不再通信及晤面矣。

丏尊居士慧鉴：

前日奉手书，忻悉一一。承寄之书籍，昨日已收到。兹寄上拙书二纸，一赠天香大士，一赠内山居士。（附邮挂号奉上。）附呈致小楼居士一纸，乞转交。又致内山居士三纸，乞转交；并乞为说明其意，因彼不甚解汉文也。又请经目录一纸，乞于晚晴护法会支洋三十圆；托人持此目录，往北火车站东首宝山路口佛学书局购请，并托佛学书局代寄。即将邮资及挂号资付清，所余之零资，乞购邮票，于他日便中寄下。种种费神，感谢无尽。又致丰居士一纸，亦乞于便中转交。及附奉拙书六纸，乞随意转赠他人结缘。（此六纸别挂号寄上。）

十二月十四日演音疏

惠书诵悉。承施资请辞汇，至感！拙书附寄上，乞收入。晚晴修理甚善，江居士经手修理至为妥也。谨复不宣。

演音启

前寄下洋五十圆，曾两次托人送与黄博士，彼坚不受。后乃商酌，即以此资做大藏经等木箱数个，箱外镌刻黄博士施助字样云云，附陈。以后惠书乞写寄“厦门南普陀寺养正院广洽法师转交弘一”。

前日复片及写件一包，想已收到。昨日乃获披诵辞汇，悉功德人名。前寄写件不足，数日后再补写邮奉。先此预陈，不宣。

演音启

承转寄天津之函已收到，甚感！今秋到沪时，由仁者托同居之张居士带往嘉兴之佛教大字典一册，至今彼处未曾收到，乞为查询。如已烦人带往，乞速送至第二中学蔡丐因居士处，如尚未带去者，即仍存上海尊寓，俟将来再酌定办法可耳。

十二月十七日演音上

子恺居士托开明寄来大册画集两包，已收到。

十二月十七日演音上

前复明信想已收到。近获扶桑古书多册，至用欢忭。彼书中常云镰仓、南北朝、藤原乃至德川等时代，（此外甚多。）于每时代中又分为初期、末期等。阅之，不解其所指何时。日本书中如有说明种种时代年限之表，乞代购一册，惠施。又，日本古书屡云泉州，是否即在大阪附近，今为何地，便中乞询内山居士为感！

演音上

半月前曾复函，想已收到。前日由厦门转到惠书，具悉一一，“表记”制版印刷皆佳，承仁者护念一切，感谢无尽。以后通讯，仍乞寄‘厦门南普陀寺广洽法师转交’。谨复不宣。

演音启旧十一月一日

数日前曾上一函，想已收到。十二月十八日尊函，昨始披读，此次印“表记”，诸承费神，精密周到，至用感谢。寄至厦门四百册，久已收到，其时代收者或因在泉州，忘写回信，乞谅之。扶病坐起，书此略复不宣。

演音启

丏尊居士道席：

惠书诵悉。近见仁者所撰“辞通”序，古雅渊懿，至为欢赞。并悉作者为老儒，因写字一叶赠之，乞托宋居士转交。不宣。

二月十七日演音启

前寄上“辞通”书面字，想已收到。昨承转寄超伊师函，已达，至感！开明书店出版之“护生画集”，乞惠施二十册上下，俾便转赠同人为祷！

演音疏

“辞通”出版后乞惠施一册。

久未通讯，甚念。厦门天气甚暖，石榴花、桂花、晚香玉、白兰花、玫瑰花等，皆仍开放。又有热带之奇花异草甚多，几不知世间尚有严冬风雪之苦矣。近由李圆净居士交至尊处之天津寄款二十圆，乞便中托人送至愚园路胶州路七号佛学书局，交沈彬翰居士，收入第七六六号弘一存款户头中，以备将来请经之用，至为感谢。拟于旧历正月二十一日，即蕅益大师涅槃之日，在此讲“四分律戒本”吸“表记”。

演音疏

丏尊居士道席：

近因友人之约，已移居南普陀寺暂住。附寄‘韩偓’草稿一包，为余请高君编者。其原委，乞阅此稿“后记”中，即可知之。是事甚有趣味，想仁者必甚欢赞，乐为出版流布也。（此书乍观之，似为文学书，但其中提倡气节，屏斥淫靡，亦且倡导佛法，实为益世之佳作。）其原稿曾由余删改，今所寄奉者，为第二次抄写之本，多由幼童书写，颇有讹字。又高君于著作罕有经验，虽引证繁博，但恐有讹舛处，其标点记号误脱处尤多。乞仁者先托人为详校二次，（第一次校正其文字，第二次校正标点记号。）至用感谢。以后惠书，乞寄“厦门南普陀寺养正院广洽法师转交弘一收”。

立春前一日演音启

开明版“护生画集”，因印刷太多，拙书之字已肥粗不清楚，又杜甫诗脱落一个字，拟再书写瘦体之字，重制锌版印行。倘承赞喜，即书写奉上也。又及。

丏尊居士道鉴：

惠书诵悉，至为欢慰。偓没后千载，无有人为之表彰者。今仁者以此稿出版，广为流布，偓若有知，当深感谢。俟出版后，并希以若干册赠与朽人，以分致诸道侣也。“护生画集”另制版甚善，所示办法甚为赞喜。兹先书奉“金刚偈”一叶，余俟后邮上。

余于近六年来研习“南山律羯磨”，曾讲三次，讲稿亦改编数回，竭其心力愿为弘阐。今岁明年更拟重为整理编辑，并自书写，与前印之“戒相表记”相似，于廿八年老龄六十岁时出版流布，以为纪念。拟即用护法会资制版印刷，所阙亦无多也。前承诸友人为请购日本“佛教大辞汇”六册，至用感忭。彼于末次寄来时，内附广告，谓又增编续卷一册，内有全书索引年表等，不久即可出版。乞托内山居士，俟出版时，仍乞购以惠施，价约五六圆也。

“韩偓”书端，乞请仁者及叶居士撰序冠之尤善。高君自幼蔬食，其母及姊亦尔；全家信仰佛法，高君与姊不婚不嫁，故其家庭与寺院无异。近编此书甚费心力，余亦为之校改数次，今获出版，欢庆无尽。谨复不宣。

正月四日演音疏

丏尊居士道鉴：

前函想达慧览。拟兹将“四分律比丘戒相表记”，再版石印二千册流传。所需多金，前年曾属丰居士商诸仁者，由护法会捐助，已荷欢赞。今托上海世界新闻社陈元我居士（太平洋报社旧友）经手办理一切；需资之时，迳向仁处领取。即依彼说之数目，交付为感。谨陈不宣。

演音疏

丏尊居士道鉴：

惠书具悉。吉子临终安详无苦，是助念佛名力也。余自昨夕始，为诵“华严行愿品”；又有友人（不须酬资）亦为诵“行愿品”及“金刚经”。附奉上诵经证，请于灵前焚化可也。净峰寺在惠安县东三十里半岛之小山上，三面临海，（与陆地连处仅十分之一）夏季甚为凉爽，冬季北风为山所障亦不寒也。小山之石，玲珑重叠，如书斋几上所供之珍品，惜在此荒僻之所无人玩赏耳。附奉“表记”附录一章，拟附于再版表记之后。（用小号仿宋字排印）陈旡我居士来时，乞面交与。若已来者，乞挂号寄至世界新闻社。（大约在慕尔鸣路，乞探询之。）费神，至感。不宣。

演音覆疏旧五月廿八日

开明出版子恺漫画，其卷首有仁者序文述余往事者，已忘其书名，乞寄赠四册以结善缘，至用感谢。

丏尊居士慧鉴：

惠书于今日始收到。（因无便人带来）“表记”样本甚为清楚；余初意以为依小字摄影恐致模糊，今乃得良好之结果，至用欢慰。此事始终承仁者尽心辅助，感谢无量。净峰寺寺主去职，余亦随之他往，大约居住草庵。以后半月内通讯，乞寄“泉州城内百源村百源庵（又名铜佛寺）觉彻法师转交”。半月后通讯，乞寄“厦门南普陀寺养正院广洽法师转交”，至妥。谨复不宣。

新历十一月四日演音启

丏尊居士：

惠书诵悉。承施多资，至用感谢。前拟赠与草庵二十圆，彼不肯受，今拟以物件等（价约近十圆）赠奉；其余十余圆，即由音自受用也。宿疾已渐愈，以后通讯，乞寄“厦门南普陀寺养正院广洽法师转交弘一”，至为稳妥，虽偶云游他处，彼亦可转送也。前奉托诸事，诸承费神，感激无尽。谨复不宣。

演音疏

丏尊居士道席：

到青岛后，曾上明信，想已收到。此次至青岛，预定住至中秋节为止。（决不能早动身。）其时轮船未必有，倘火车尚可通者，则乘火车到杭州。（转济南换坐京浦车。）惟北方三等车，较沪杭宁大异，不能安坐，故不得不乘二等车。预算车资及其他杂用，所需甚多，拟请于护法会资中寄下八十圆。若有火车开行，于中秋节后必可动身也。谨陈不宣。

八月二十日旧七月十五日演音启

丏尊居士道席：

惠书诵悉。厚意殷勤，感谢无尽。青岛平安如常，书店等久已闭门休业，须俟他日开门，再往商酌领取可也。朽人于中秋节后动身否，暂不决定；倘动身者，所缺路资，亦可向同居某师借贷，俟将来时局平定时再偿还，乞仁者勿以是为虑也。湛山寺居僧近百人，毫无恒产，每月食物至少须三百圆；现在住持者不生忧虑，因依佛法自有灵感，不至绝粮也。谨复不宣。

旧八月三日演音疏

丏尊居士道席：

前复函想已收到。青岛市面已渐恢复。曾向中华书局领款，彼云：“未曾接上海开明之信及电话，现不能领取”云云。其他之某堂书店之款，已经领到。将来若乘火车南下，颇费周折，费昂而多劳，拟改为乘船，或直往厦门，或先到上海。北地冬春严寒，非衰老之躯所能堪也。谨复不宣。

若往上海，拟暂寓泰安栈。（新北门外马路旁面南，其地属法租界之边也，某银楼对门，与新北门旧址斜对门，在其西也。）即以电话通知仁者，当获晤谈也。

旧八月初八日演音启

两处之款，皆已领到，值此时局不宁，彼等能如此损己利人，情殊可感。数日后，即乘船返厦门。因有往香港之大轮船，或停厦门，故不能往上海矣。谨复不宣。

中秋夕演音启

在沪欢晤，为慰！前日安抵厦门，途中毫无障碍。以后通信，寄“厦门中山公园妙释寺转交万石岩弘一收”。谨达不宣。锡琛居士乞代致候。

十月十八日演音上

“金刚经”一册别邮奉，乞收入。若能常常读诵，自然身心安宁，无诸烦恼也。附白。

到厦门后，诸事安适，足慰远念。近到泉州讲经，法缘甚盛，拟请惠寄“清凉歌集”五十册，分赠诸友；其资乞由护法会内支付为感！以后通讯，乞寄“厦门转泉州承天寺弘一收”。章居士乞为致候。

演音启

今年在闽南各地弘法至忙，于厦门变乱前四天，已至漳州弘法。今居东乡瑞竹岩静养，通讯乞寄漳州南门南山寺转交。子恺想仍在长沙，便中乞代致意。不宣。

旧五月一日演音启

近得子恺函，悉仁者殇孙，境缘恶逆，深为叹息。若依佛法言，于一切境皆应视如幻梦。乞仁者常阅佛书，并诵经念佛，自能身心安宁，无诸烦恼，则恶因缘反成好因缘也。朽人近来漳州城区弘扬佛法，十分顺利，当此国难之时，人多发心归信佛法也。陈旡我居士，寓上海慕尔鸣路一百十一衖六号；仁者若能常常访谈，自必胸怀开脱，获极大之利益也。谨陈不宣。

闰月六日演音启

惠书诵悉。现居乡间高山之上，虽值变乱亦无妨也，乞勿念。将来汽车通时，拟往泉州或惠安，届时再奉闻也。不宣。

小暑后一日演音上

丏尊居士文席：

前上书想悉收到。闽南时局倘无变化，朽人拟再迟月余返泉州小住，再往惠安。车路已毁损，由漳至泉州三百里，须乘肩舆，需费甚多；拟请仁者汇资二十圆，乞交上海农民银行汇漳最妥，因朽人与漳州分行行长相识也。（乞勿交邮局汇，领取时甚困难。）谨陈不宣。

中秋节演音启

丏尊居士道席：

前上信片想已收到。兹拟向佛学书局购请佛书，附一函乞托人送去；并乞护法会惠施十五圆，一并送去，至用感谢。朽人在漳，诸事安适，一时尚未能返泉州也。谨达不宣。

演音启

丏尊居士：

前明信想已收到，居此甚安，乞释慈念。兹有恳者，乞汇洋拾圆致南京延龄巷马路金陵刻经处，云系弘一购经之款，请彼存贮云云。费神至感。通讯处尚无有定，信面写开元寺，但音仍住草庵也，距泉州三十里乡间。

演音疏

丏尊居士澄览：

惠书诵悉，至用欢慰。书件附挂号邮奉，以后暇时，拟多写结缘之书幅，俟时局平靖即可邮寄也。承询所需，甚感，现无所需。居深山高峰麓，有如世外桃源，永春亦别名桃源也。谨复不备。

农历中秋后二日音启

附一笺及经名三纸，乞费神转交蔡丐因居士；彼昔居法界环龙路三十号，近未通信，未审住所，乞转询之。附白。

丏尊居士渊鉴：

前复书想已收到。拙书已就，计五言联八对，七言联二对，读律室额一纸、横幅二纸、斗方一纸、小堂幅（长二尺）二十纸、大堂幅（长二尺余）二十二纸，（内有一纸仲盐款）共计一包。俟有妥便，送至邮局挂号奉上，或须稍迟也，以后暇时再为续写奉上。

兹有恳者，便中托人至功德林佛经流通处，（以前在北泥城桥堍，未知今迁移否。）请购“四分律行事钞资持记”一部，（计二十册）价约十圆左右，乞护法会施资。即托功德林用皮纸包裹两层，（恐路远破损）付邮挂号寄下。倘功德林无有，再向佛学书局询问，以功德林所存者为善也。以后通讯，寄福建永春县蓬壶乡华记药店转普济寺。

音启四月廿二日

丏尊居士澄览：

惠书于前数日收到。行事钞亦于今晨由寺送至，甚为欢慰。画稿久已转邮寺中，附奉上拙书一纸。谨复不宣。

庚辰元旦清晨音启

丏尊居士道鉴：

惠书诵悉，至用感慰。近来老态日增，足力未健，不胜舟车之劳，恐一时未能北上，至用怅然耳。近因研习编辑，请经甚多，乞再汇二十圆至金陵刻经处为祷！附笺乞并寄去，以后惠书乞寄“厦门南普陀寺转交弘一收”。谨复不具。

演音启

丏尊居士渊鉴：

惠书诵悉。附奉上致丰居士一笺及佛字二纸，乞于便中附寄去。又致李居士一笺，乞阅毕，便中转交，迟迟无妨也。近问邮局，沪闽之间仍不能寄大包印刷品；前承寄“行事钞资持记”，于元旦晨收到，实为庆幸事也。谨复不备。

农历三月十八日音启

丏尊居士文席：

两奉惠书，具悉一一。拙师信已转交。承示怀旧文，厚意殷勤，至用感谢。闻浙中交通多阻，明年恐不能来山房也。前浙一师学生石有纪居士，近任安溪县长，曾来谈一次，彼谓若往山房，须由江山绕道，老体颓唐，不胜此长途汽车之劳也。不宣。

立春前一日演音启

丏尊居士文席：

惠书诵悉。厚情殷殷，至用感谢。朽人拟于旧十二月一日始，（新正月二十日）在承天寺暂时闭关用功，不定期限，可以于数月后移往他处也。时局不宁，交通阻碍，明年能往江浙否尚未能定。闭关后，通信者惟有仁者一处。子恺或有要事，可以书笺附于仁者函中寄来，亦可入览也。再者，前与陈旡我、李圆净二居士商酌，拟重写“护生画集”，重制铜锌之版，此事尚未了结。以后彼二居士，关于画集之事，欲与朽人通讯者，亦送至尊处，由仁者便中附入寄来。朽人有必须复彼二居士之信，亦寄至仁者之处，乞为转交也。画集之事，不久即可了结，非是数数通讯也。以后惟有信面写仁者姓名仍可送入关内，其他信件皆由他人代拆代阅，暂为存贮，决不送至关内也。

承询资用之事，前资余者甚多，且闭关后更少需用，乞勿汇寄，俟将来移居他处时，或有所需，当随时奉达。

附致子恺一纸，乞检阅，并乞便中加封寄去，迟迟无妨。将来有写件寄与子恺者，拟寄至尊处暂为保管，因桂林近况至不安也。

演音启十一月二十日

丏尊居士澄览：

惠书两通，于今午同时收到。信笺稿写奉；刻木板时，乞勿移动其地位。（印章亦勿移动）因字形配合及笔气连贯处，皆未能变易也。‘护生画集’流布，承代谋画，甚感！朽人居深山中，诸事如常。永春及泉漳等处居民，多朝散暮归，唯营夜市，以避机弹，至可愍也。信笺稿之字句，皆出于“华严经”。乞代达旡我居士并希致候。不宣。

音启六月十九日

丏尊居士道鉴：

前复书想已收到。近在惠安弘法，拟以“华严集联”十册施送，乞以护法会资请购此书十册，寄“福建惠安县城内霞梧街集泉茶庄王颂平居士收”。再乞以洋二十圆寄与上海佛学书局，附一纸亦乞一并交去，至用感谢。不宣。

演音启

丏尊居士文席：

惠书诵悉，承施资，至感。兹奉上拙书十二纸，乞受收。下月尚须在泉州讲经，往永春之期未定。谨复不备。

正月二十九日音启

惠片诵悉。前日已移居永春，距泉州百数十里，为闽南最安稳之地；山奥幽僻，古称桃源。明日即往乡间居住；以后通讯，乞寄‘福建永春县蓬壶新市场华记宝号转普济寺弘一收’。

旧二月廿七日音启

丏尊居士文席：

惠书诵悉。“护生画集”拟先依旧本影印，仅题字重写，已由佛学书局承印。子恺居士所述之意，拟俟时事安靖再进行可耳。拙书若干纸，稍缓俟友人入城时寄奉。朽人于前月余，寄居永春山中，以后惠函，乞寄“福建永春县蓬壶乡弘一收”，即可达到。谨复不宣。

四月十四日音启

丏尊居士文席：

数月前，曾将退回信件之签条数十纸，交与邮局代办所，代为张贴退回信件，但仁者之信件则在例外；故以前惠书，悉皆收到。此次则为代办所执事者误贴，故未收到，至用歉然。画集事，具写致李居士书中，乞披览。以后惠书，乞于函面写善梦之名，俾代办所人可以不致再误会也。不宣。

善梦启十一月廿四日

福建永春县蓬壶乡华记药号转交普济寺善梦收。

丏尊、圆晋居士同览：

养痾山中，久疏音问，近以友人请住檀林乡中结夏安居，故得与仁者特殊通信，发起一重要之事。以‘护生画集正续编’流布之后，颇能契合俗机，丰居士有续绘三四五六编之弘愿，而朽人老病日增，未能久待，拟提前早速编辑成就，以此稿本存藏上海法宝馆中，俟诸他年络续付印可也。兹拟定办法大略如下：乞仁者广征诸居士意见，妥为核定，迅速进行，至用感祷。

（一）前年丰居士来信，谓：作画非难，所难者在于觅求画材。故今第一步为征求三四五六集之画材，于佛学半月刊及觉有情半月刊中登载广告，广征画材，其赠品以朽人所写屏幅中堂对联及初版印“金刚经”（珂罗版印较再版为优，今犹存十余册。）等为奖酬。

（二）此事拟请仁者及茅古农、沈彬翰、陈旡我、朱稣典六居士负责专任其事，仍请圆净居士任总编辑。

（三）预定三集画七十张，四集八十张，五集九十张，六集一百张；每画一张，附题句一段。

（四）已刊布之初二集，画风既有不同，以下三四五六集亦应各异，俾全书六集各具特色，不相雷同。据鄙意：以下四集中，或有一集用连环画体裁，或有一集纯用语体新文字题句，其画风亦力求新颖，或有一集纯用欧美事迹，此为朽人随意悬拟，不足为据。仍乞六居士妥为商定，务期深契时机，至为切要。

（五）每集画旁之题句，字数宜少，或仅数字，至多不可超过四五十字，因字数多者，书写既困难，缩印亦未便。

（六）征求画材之广告文，乞六居士酌定。征求既毕，应审核优劣，分别等第，亦乞六居士酌定。至其画材能适于作画否，乞稣典居士详核之。

（七）以上且据登广告征求画材而言，依朽人悬揣，应征之人未必多，寄来之稿亦恐罕能适用，则登广告征求画材一事将无结果，殊为可虑。不如专请四位负责，每位各编一集之画材，如是或较为稳妥也，乞六居士详审之。

以后关于此字之通信，乞寄与性常法师转交朽人，至感！

农历六月六日音启

丏尊居士文席：

顷奉惠书，忻悉此事已承仁者尽力规画，助理一切，至用感谢！征求期限，似宜再展缓两月，因远方邮便迟滞，恒须一二月乃可达也。陈旡我居士因修习密宗法，无暇任事，曾来函辞谢。乞仁者再斟酌延请一位，助理此事为祷！致稣典居士一纸，乞便中交去。时事不靖，南闽物价昂至数倍乃至廿余倍，朽人幸托庇佛门，诸事安适，至用惭遑！旧存写小字笔已将用罄，乞仁者以护法会资代购小楷水笔数枝，封入信内寄下为感！护生画续编事，关系甚大，务乞仁者垂念朽人殷诚之愿力，而尽力辅助，必期其能圆满成就，感激无量。又有致圆净居士一纸，乞便中交去，迟迟无妨也。赠品以拙书为宜，由泉邮递可作信件例寄，惟宣纸已无购处，仅能用闽产之纸耳！率复不宣。

闰六月廿七日音启

倘他日因画材不足，未能成就四编者，亦可先辑一二编，其余俟后络续成之，附白。

丏尊居士文席：

去冬沪变时，曾致明片，未审收到否？画集资料想尚未辑就，无足介意也。因现在诸物昂贵，亦甚难出版，泉州米价将至三百，火柴每一小盒二圆，其他可知，贫民苦矣！朽人幸托庇佛门，食用无虑，诸事丰足，惭愧！惭愧！

拙书二纸，乞随意结缘，略陈不宣。

音启四月七日

丏尊居士道鉴：

惠书诵悉。问答一册已收到，承询所需，至用感谢。朽人近居普济寺中，所有用款皆由寺中支付。寺中住持兼任南洋寺务，故常寄款资来，以助寺用。画集缘资五百圆，亦其所募集也，故尊处施资，现不需用，乞勿寄下。谨谢，并复不宣。

五月十二日音启

丏尊居士道鉴：

久未致讯，至念。上月徙居山中，距邮政代办所八里，投信未便，故诸友无音问也。兹拟向佛学书局请经，附一笺乞转送，并乞由晚晴会施洋三十圆附递，费神，至感！

山乡风俗淳古，男业木土石工，女任耕田挑担，男四十岁以上多有辫发者，女子装束更古，岂惟清初，或是千数百年来之遗风耳。余居此间，有如世外桃源，深自庆喜！

开明出版拙书“华严集联”及“李息翁法书”，乞各寄下三册，以结善缘，感谢无尽。惠书乞寄‘厦门转惠安县东门外黄坑铺港仔街回春号药店刘清辉居士转交净峰寺弘一收’。

演音疏

丏尊居士文席：

前复函及写件想已收到，兹寄上致子恺居士一笺及写件一纸，乞便中转寄。又与李圆净居士一笺，乞便中托陈旡我居士转交，迟迟无妨也。谨恳不宣。

九月十二日音启

丏尊居士道鉴：

战事纷起，沪上尚平安否？为念。画材数则附奉上，以备采择。以后倘有他处赠与朽人资财者，乞代辞谢，因现不需用也。稣典居士乞代致候。不宣。

十一月七日音启

近作附录：南闽道耆宿七秩寿联——“老圃秋残犹有黄花标晚节。澄潭影现仰观皓月镇中天”。

丏尊居士文席：

今日已六十矣！今岁拟多写字结缘，便中乞惠施廿金，以备购宣纸及其他需用。拙书一纸，附奉慧览，不宣。

己卯元旦晨演音启

近来身体较前强健，齿力、目力皆佳，足力更健，无异少年，但精神颇呈老态耳。知念附闻。

丏尊居士文席：

朽人世寿周甲已过，拟自下月中旬始，至农历明年辛巳除夕止，掩室静修，须俟壬午元旦乃可与仁等通信也。仁者通信之处倘有变动，乞于辛巳十一月写交李圆净居士转送。谨陈不宣。

九月三十日音启

丏尊居士慧览：

惠书诵悉一一。

子恺处已久不通信，闻友人云：彼之通讯处为重庆沙坪珼国立艺术专校。（据彼八月廿五日之信云云。）闽中平静如常，仁者能入闽任职，则生活可无虑矣！

泉州物价之昂，自昔以来冠于全闽，但米价每石亦仅一百七十元左右。其他闽中产米之区，如漳州及闽东等处，则仅五十元左右，泉州街市无乞丐，（另设乞丐收容所）物价亦不甚昂，华侨家族生活亦大致可维持，因努力种植，生产量甚富也。统观全闽气象，与承平时代相差无几。朽人于十四年前，无意中居住闽南，（本拟往暹罗至厦门而中止）至今衣食丰足，诸事顺遂，可谓徼幸，至用惭愧。唯从前发愿编辑律宗诸书，大半未成就，拟于双十节后，即闭关著书，辞谢通信及晤谈等事，以后于尊处亦未能通信。仁者欲知朽人之近状者；乞常访问上海慕尔鸣路一百十一衖六号大**书局陈旡我居士，及彼处同住之陈海量居士，因泉州诸僧常与海量通信，彼深知朽人之近状也。

朽人近作，履载觉有情半月刊中，（无我所办）乞仁者定此月刊一份，（自今年正月始尤善，每年一圆余。）即可常阅览朽人之近作也。苏慧纯居士亦为海量之旧友，仁者能常与海量晤谈，当获益匪浅也。（指导生活，安慰心灵。）不宣。

十月一日音启

附呈相一纸，为去秋九月所摄，佛名二纸，乞结缘。

丏尊居士文席：

朽人已于九月初四日迁化，曾赋二偈，附录于后“君子之交，其淡如水，执象而求，咫尺千里。问余何适？廓尔亡言。华枝春满，天心月圆”。谨达不宣。

音启

前所记月日系依农历，又白。

第六篇　地藏法门

1．普劝净宗道侣兼持诵地藏经

予来永春，迄今一年有半。在去夏时王梦惺居士来信，为言拟偕林子坚居士等将来普济寺，请予讲经。斯时予曾复一函，俟秋凉后即入城讲《金刚经》大意三日。及秋七月，予以掩关习禅，乃不果往。日昨梦惺居士及诸仁者入山相访，因雨小住寺院，今日适逢地藏菩萨圣诞，故乘此胜缘，为讲净宗道侣兼持诵《地藏经》要旨，以资纪念。

净宗道侣修持之法，固以净土三经为主。三经之外，似宜兼诵《地藏经》以为助行。因地藏菩萨，与此土众生有大因缘。而《地藏本愿经》，尤与吾等常人之根器深相契合。故今普劝净宗道侣，应兼持诵《地藏菩萨本愿经》。谨述旨趣于下，以备净宗道侣采择焉。

一、净土之于地藏，自昔以来，困缘最深。而我八祖莲池大师，撰《地藏本愿经》序，劝赞流通。逮我九祖蕅益大师，一生奉事地藏菩萨，赞叹弘扬益力。居九华山甚久，自称为“地藏之孤臣”。并尽形勤礼地藏忏仪，常持地藏真言，以忏除业障，求生极乐。又当代净土宗泰斗印光法师，于《地藏本愿经》尤尽力弘传流布，刊印数万册，令净业学者至心读诵，依教行持。今者窃遵净宗诸祖之成规，普劝同仁兼修并习。胜缘集合，盖非偶然。

二、地藏法门以三经为主。三经者：《地藏菩萨本愿经》、《地藏菩萨十轮经》、《地藏菩萨占察善恶业报经》。《本愿经》中虽未显说往生净土之义，然其他二经则皆有之。《十轮经》云：“当生净佛国，导师之所居。”《占察经》云：“若人欲生他方现在净国者，应当随彼世界佛之名字，专意诵念，一心不乱，如上观察者，决定得生彼佛净国。”所以我莲宗九祖蕅益大师，礼地藏菩萨占察忏时发愿文云：“舍身他世，生在佛前，面奉弥陀，历事诸佛，亲蒙授记，回入尘劳，普会群迷，同归秘藏。”由是以观，地藏法门实与净宗关系甚深，岂唯殊途同归，抑亦发趣一致。

三、《观无量寿佛经》，以修三福为净业正因。三福之首，曰孝养父母。而《地藏本愿经》中，备陈地藏菩萨宿世孝母之因缘。故古德称《地藏经》为“佛门之孝经”，良有以也。凡我同仁，常应读诵《地藏本愿经》，以副《观经》孝养之旨。并依教力行，特崇孝道，以报亲恩，而修胜福。

四、当代印光法师教人持佛名号求生西方者，必先劝信因果报应，诸恶莫作，众善奉行，然后乃云：“仗佛慈力，带业往生。”而《地藏本愿经》中，广明因果报应，至为详尽。凡我同仁，常应读《地藏本愿经》，依教奉行，以资净业。倘未能深信因果报应，不在伦常道德上切实注意，则岂仅生西未能，抑亦三涂有分。今者窃本斯意，普劝修净业者，必须深信因果，常检点平时所作所为之事。真诚忏悔，努力改过。复进而修持五戒十善等，以为念佛之助行，而作生西之资粮。

五、吾人修净业者，倘能于现在环境之苦乐顺逆一切放下，无所挂碍。依苦境而消除身见，以逆缘而坚固净愿，则诚甚善。但如是者，千万人中罕有一二。因吾人处于凡夫地位，虽知随分随力修习净业，而于身心世界犹未能彻底看破，衣食住等不能不有所需求，水火刀兵饥馑等天灾人祸亦不能不有所顾虑。倘生活困难，灾患频起，即于修行作大障碍也。今若能归信地藏菩萨者，则无此虑。依《地藏经》中所载，能令吾人衣食丰足，疾疫不临，家宅永安，所求遂意，寿命增加，虚耗辟除，出入神护，离诸灾难等。古德云：身安而后道隆。即是之谓。此为普劝修净业者，应归信地藏之要旨也。

以上略述持诵《地藏经》之旨趣。义虽未能详尽，亦可窥其梗概。惟冀净宗道侣，广为传布。于《地藏经》至心持诵，共获胜益焉。

2．地藏菩萨圣德大观

永宁大华严寺沙门弘一演音敬述

后二十一年岁次壬申九月，余居峙山。上海李圆净居士来书，谓将助编九华山志，属为供其资料。自惟剃染已来，至心归依地藏菩萨十又五载，受恩最厚。久欲辑录教迹，流传于世，赞扬圣德而报深恩。今其时矣。后二月，云游南闽，住万寿岩。乃从事辑录，都为一卷，题曰地藏菩萨圣德大观。将付书局别以刊布，并贡诸圆净居士备采择焉。

近代缁素赞述菩萨化迹等书，已有数帙。然其取材，多据本愿一经。今则遍探大藏并及诸家撰述。前详言者今略指之，如本愿大旨及九华垂迹等是也。前阙遗者今补集之，如余诸文等是也。惟所憾者。余于十数年来，凡菩萨化迹见于大藏及诸家撰述虽复留意，未尝剿录。今以疾遽属稿，不获遍检，唯就其忆及者略集一卷。未免有所遗忘耳。

大分十章：第一章，译名辨异。以诸经传译地藏名号，文字小有增减不同。今为列举，示其差别。第二章，十轮经大旨。提挈经义，录写较详。序品赞地藏菩萨功德之文，录者尤繁。惟愿见闻皆大欢喜，同生深信，至心归依。第三章，占察经大旨，亦详录之。第四章，本愿经大旨。唯依阅藏知津，录写纲要。并录付嘱经文二节，以示我等今日得受化度之因。第五章，法身赞及仪轨大旨，并灭定业真言。第六章，他经流传。第七章，诸家章疏。第八章，诸家忏仪。第九章，诸家赞述。灵峰赞地藏菩萨别集，录其原文有十之九，共涉十纸。可见蕅益大师一生，铭心沥血，归信赞扬之迹。惟冀后之学者，承斯遗范，精进修持，绍隆而光大焉。第十章，问答遣疑。唯有四问。当不止此，且从阙略也。

录写之时，亦以仓卒不及详斟，故其布列形式高下未能尽善。具录全文者低二格写，撮录原文大意及引文片段者皆顶格写，微示区别。惟录写经文而低二格，非是尊经之道，良用悚惧，未能释怀。而又别无善法可以变易。且俟当来，重复辑录，假以岁月，审慎斟定，或可无大过耳。

是稿成就前二日。卢世侯居士割指滴血，绘地藏菩萨圣像一尊，捧奉入山。胜缘巧值，诚不思议。谨以写影，冠于卷首。卢居士，一字虬儿。善绘画。随侍老父，旅居思明。天性醇厚，事两亲以孝闻。殆亦多生已来，常受地藏菩萨教化者耶。

申十二月二十六日，辑写既竟，悲欣交集。敬挈摭蕅益

大师续持回向偈中四偈，而为发愿回向。

我誓以身心，奉上地藏主。随于刹尘劫，永处众苦中。

普代众生苦，令得先成佛。劫石或可移，此愿终不改。

我所修福业，忏悔发宏愿。种种胜善根，体性同法界。

一一皆回向，普施诸含识。悉愿证真常，同归寂光土。

地藏菩萨圣德大观

永宁大华严寺沙门弘一演音敬撰

第一章　译名辨异

梵名乞叉底檗沙，此云地藏。而诸经译传，亦有增文，列举如下：

地藏菩萨，此为诸经论通译之名。地藏之义，如明蕅益大师占察善恶业报经疏广释。

大地藏菩萨，出晋译大方广佛华严经入法界品。

持地藏菩萨，出西秦译佛说罗摩伽经，即是入法界品别译。

地藏王菩萨，出唐译大乘本生心地观经。清来舟释云：主执幽冥，随愿自在，故尊为王。然王义甚广，此释未能尽也。

第二章　十轮经大旨

以下三章大旨，皆依明蕅益大师阅藏知津文而增减之。

此经共有两译。

佛说大方广十轮经，八卷，出北凉录失译人名，与后同本，而文缺略。

大乘大集地藏十轮经，十卷，唐玄奘译，今依此本，略录大旨。

是经执笔译文者为大乘昉师，并撰序文冠于经首。师谓十轮经者，则此土末法之教也。何以明之？佛以末法恶时，去圣寖远。败根比之坏器，空见借喻生盲，沉醉五欲类石田之不苗，放肆十恶似臭身之垢秽。故此经能濯臭身，开盲目，陶坏器，沃石田。观此数言，可以略知是经所被之机矣。

序品第一：

佛在佉罗帝耶山。南方云来，雨诸供养，演诸法声。众会手中，各各现如意珠，雨宝放光，见十方土。又见身各地界增强，坚重难举。有天帝释，名无垢生，以颂问佛。佛为广叹地藏菩萨功德。文云：

尔时世尊告无垢生帝释曰：汝等当知。有菩萨摩诃萨，名曰地藏。已于无量无数大劫，五浊恶时，无佛世界，成熟有情。今与八十百千那庾多频跋罗菩萨俱。为欲来此礼敬亲近供养我故，观大集会生随喜故。并诸眷属，作声闻像，将来至此。以神通力，现是变化。

是地藏菩萨摩诃萨，有无量无数不可思议殊胜功德之所庄严，一切世间声闻独觉所不能测。此大菩萨，是诸微妙功德伏藏；是诸解脱珍宝出处；是诸菩萨明净眼目；是趣涅槃商人导首；如如意珠雨众财宝，随所希求皆令满足；譬诸商人所采宝渚；是能生长善根良田；是能盛贮解脱乐器；是出妙宝功德贤瓶；照行善者，犹如朗日；照失道者，犹如明炬；除烦恼热，如月清凉；如无足者，所得车乘；如远涉者，所备资粮；如迷方者，所逢示导；如狂乱者，所服妙药；如疾病者，所遇良医；如羸老者，所凭几杖；如疲倦者，所止床座；度四流者，为作桥梁；趣彼岸者，为作船筏；是三善根殊胜果报；是三善本所引等流；常行惠施，如轮恒转；持戒坚固，如妙高山；精进难坏，如金刚宝；安忍不动，犹如大地；静虑深密，犹如秘藏；等至严丽，如妙花鬘；智慧深广，犹如大海；无所染着，譬太虚空；妙果近因，如众花叶；伏诸外道，如师子王；降诸天魔，如大龙象；斩烦恼贼，犹如神剑；厌诸諠杂，如独觉乘；洗烦恼垢，如清净水；能除臭秽，如疾飘风；断众结缚，如利刀剑；护诸怖畏，如亲如友；防诸怨敌，如堑如城；救诸危难，犹如父母；藏诸怯劣，犹若丛林；如夏远行，所投大树；与热渴者，作清冷水；与饥乏者，作诸甘果；为露形者，作诸衣服；为热乏者，作大密云；为贫匮者，作如意宝；为恐惧者，作所归依；为诸稼穑，作甘泽雨；为诸浊水，作月爱珠；令诸有情，善根不坏；现妙境界，令众欣悦；劝发有情，增上惭愧；求福慧者，令具庄严；能除烦恼，如吐下药；能摄乱心，如等持境；辩才无滞，如水激轮；摄事系心，如观妙色；安忍坚住，如妙高山；总持深广，犹如大海；神足无碍，譬如虚空；灭除一切惑障习气，犹如烈日销释轻冰；常游静虑无色正道；一切智智妙宝洲渚；能无功用，转大法轮。善男子！是地藏菩萨摩诃萨，具如是等无量无数不可思议殊胜功德。与诸眷属欲来至此，先现如是神通之相。

菩萨寻与无量眷属，现声闻像，来礼佛足，赞叹供养。

佛复因好疑问菩萨问，广述地藏菩萨无量功德。文云：

佛言：谛听。善思念之。吾当为汝略说少分。如是大士，成就无量不可思议殊胜功德。已能安住首楞伽摩胜三摩地，善能悟入如来境界，已得最胜无生法忍，于诸佛法已得自在，已能堪忍一切智位，已能超度一切智海，已能安住师子奋迅幢三摩地，善能登上一切智山，已能摧伏外道邪论；为欲成熟一切有情，所在佛国悉皆止住；如是大士，随所止住诸佛国土，随所安住诸三摩地，发起无量殊胜功德，成熟无量所化有情。

以下广说地藏菩萨入种种定，由此定力，令彼有情利益安乐。今举其概，列表如下：

以下又广说有能至心称名念诵归敬供养地藏菩萨摩诃萨者，所获种种利益安乐。文云：

随所在处，若诸有情，种种希求，忧苦逼切。有能至心称名念诵归敬供养地藏菩萨摩诃萨者，一切皆得如法所求，离诸忧苦；随其所应，安置生天涅槃之道。

随所在处，若诸有情，饥渴所逼。有能至心称名念诵归敬供养地藏菩萨摩诃萨者，一切皆得如法所求，饮食充足；随其所应，安置生天涅槃之道。

随所在处，若诸有情，乏少种种衣服宝饰医药床敷及诸资具。有能至心称名念诵归敬供养地藏菩萨摩诃萨者，一切皆得如法所求，衣服宝饰医药床敷及诸资具无不备足；随其所应，安置生天涅槃之道。

随所在处，若诸有情，爱乐别离，怨憎合会。有能至心称名念诵归敬供养地藏菩萨摩诃萨者，一切皆得爱乐合会，怨憎别离；随其所应，安置生天涅槃之道。

随所在处，若诸有情，身心忧苦，众病所恼。有能至心称名念诵归敬供养地藏菩萨摩诃萨者，一切皆得身心安隐，众病除愈；随其所应，安置生天涅槃之道。

随所在处，若诸有情，互相乖违，兴诸斗诤。有能至心称名念诵归敬供养地藏菩萨摩诃萨者，一切皆得舍毒害心，共相和穆，欢喜忍受，展转悔愧，慈心相向；随其所应，安置生天涅槃之道。

随所在处，若诸有情，闭在牢狱，扭械枷锁检系其身，具受众苦。有能至心称名念诵归敬供养地藏菩萨摩诃萨者，一切皆得解脱牢狱杻械枷锁，自在欢乐；随其所应，安置生天涅槃之道。

随所在处，若诸有情，应被囚执，鞭挞拷楚，临当被害。有能至心称名念诵归敬供养地藏菩萨摩诃萨者，一切皆得免离囚执鞭挞加害；随其所应，安置生天涅槃之道。

随所在处，若诸有情，身心疲倦，气力羸惙。有能至心称名念诵归敬供养地藏菩萨摩诃萨者，一切皆得身心畅适，气力强盛；随其所应，安置生天涅槃之道。

随所在处，若诸有情，诸根不具，随有损坏。有能至心称名念诵归敬供养地藏菩萨摩诃萨者，一切皆得诸根具足，无有损坏；随其所应，安置生天涅槃之道。

随所在处，若诸有情，颠狂心乱，鬼魅所著。有能至心称名念诵归敬供养地藏菩萨摩诃萨者，一切皆得心无狂乱，离诸扰恼；随其所应，安置生天涅槃之道。

随所在处，若诸有情，贪欲、嗔恚、愚痴、忿恨、悭嫉、憍慢、恶见、睡眠、放逸、疑等皆悉炽盛，恼乱身心常不安乐。有能至心称名念诵归敬供养地藏菩萨摩诃萨者，一切皆得离贪欲等，身心安乐；随其所应，安置生天涅槃之道。

随所在处，若诸有情，为火所焚，为水所溺，为风所飘，或于山岩崖岸树舍颠坠堕落，其心慞惶。有能至心称名念诵归敬供养地藏菩萨摩诃萨者，一切皆得离诸危难，安隐无损；随其所应，安置生天涅槃之道。

随所在处，若诸有情，为诸毒蛇毒虫所螫，或被种种毒药所中。有能至心称名念诵归敬供养地藏菩萨摩诃萨者，一切皆得离诸恼害；随其所应，安置生天涅槃之道。

随所在处，若诸有情，恶鬼所持，成诸疟病，或日日发或隔日发或三四日而一发者。或令狂乱，身心颤掉，迷闷失念，无所了知。有能至心称名念诵归敬供养地藏菩萨摩诃萨者，一切皆得解脱无畏，身心安适；随其所应，安置生天涅槃之道。

随所在处，若诸有情，为诸药叉、罗刹、饿鬼、毕舍遮鬼、布怛那鬼、鸠畔茶鬼、羯吒布怛那鬼、吸精气鬼，及诸虎狼师子恶兽，蛊毒厌祷诸恶咒术，怨贼军阵，及余种种诸怖畏事之所缠绕。身心慞惶，惧失身命，恶死贪生，厌苦求乐。有能至心称名念诵归敬供养地藏菩萨摩诃萨者，一切皆得离诸布畏，保全身命；随其所应，安置生天涅槃之道。

随所在处，若诸有情，或为多闻，或为净信，或为净戒，或为静虑，或为神通，或为般若，或为解脱，或为妙色，或为妙声，或为妙香，或为妙味，或为妙触，或为利养，或为名闻，或为功德，或为工巧，或为花果，或为树林，或为床座，或为敷具，或为道路，或为财谷，或为医药，或为舍宅，或为仆使，或为彩色，或为甘雨，或为求水，或为稼穑，或为扇拂，或为凉风，或为求火，或为车乘，或为男女，或为方便，或为修福，或为温暖，或为清凉，或为忆念，或为种种世出世间诸利乐事。于追求时，为诸忧苦之所逼切。有能至心称名念诵归敬供养地藏菩萨摩诃萨者，此善男子功德妙定威神力故，令彼一切皆离忧苦，意愿满足；随其所应，安置生天涅槃之道。

随所在处，若诸有情，以诸种子植于荒田或熟田中，若勤营务或不营务。有能至心称名念诵归敬供养地藏菩萨摩诃萨者，此善男子功德妙定威神力故，令彼一切果实丰稔，所以者何？此善男子曾过无量无数大劫，于过数量佛世尊所发大精进坚固誓愿；由此愿力，为欲成熟诸有情故，常普任持一切大地，常普任持一切种子，常普令彼一切有情随意受用；此善男子威神力故，能令大地一切草木根须芽茎枝叶花果皆悉生长，药谷苗稼花果茂实成熟润泽香洁软美。

随所在处，若诸有情，贪嗔痴等皆猛利故，造作杀生、或不与取、或欲邪行、或虚诳语、或粗恶语、或离间语、或杂秽语、或贪、或嗔、或复邪见、十恶业道。有能至心称名念诵归敬供养地藏菩萨摩诃萨者，一切烦恼悉皆销灭，远离十恶，成就十善，于诸众生起慈悲心及利益心。

此善男子成就如是功德妙定威神之力，勇猛精进，于一食顷，能于无量无数佛土，一一土中以一食顷皆能度脱无量无数殑伽沙等所化有情，令离众苦皆得安乐；随其所应，安置生天涅槃之道。

佛复广说地藏菩萨现种种身，于十方界，为诸有情如应说法。文云：

或时现作大梵王身，为诸有情如应说法；或复现作大自在天身，或作欲界他化自在天身，或作乐变化天身，或作睹史多天身，或作夜摩天身，或作帝释天身，或作四大王天身，或作佛身，或作菩萨身，或作独觉身，或作声闻身，或作转轮王身，或作刹帝利身，或作婆罗门身，或作筏舍身，或作戌达罗身，或作丈夫身，或作妇女身，或作童男身，或作童女身，或作健达缚身，或作阿素洛身，或作紧捺洛身，或作莫呼洛伽身，或作龙身，或作药叉身，或作罗刹身，或作鸠畔茶身，或作毕舍遮身，或作饿鬼身，或作布怛那身，或作羯吒布怛那身，或作奥阇诃洛鬼身，或作师子身，或作香象身，或作马身，或作牛身，或作种种禽兽之身，或作剡魔王身，或作地狱卒身，或作地狱诸有情身，现作如是等无量无数异类之身，为诸有情如应说法；随其所应，安置三乘不退转位。

佛复较量，至心归依称名念诵礼拜供养地藏菩萨，求诸所愿，最为殊胜。文云：

假使有人，于其弥勒及妙吉样并观自在、普贤之类而为上首，殑伽沙等诸大菩萨摩诃萨所，于百劫中，至心归依称名念诵礼拜供养，求诸所愿。不如有人，于一食顷，至心归依称名念诵礼拜供养地藏菩萨，求诸所愿速得满足。所以者何？地藏菩萨利益安乐一切有情，令诸有情所愿满足。如如意宝，亦如伏藏。如是大士，为欲成熟诸有情故，久修坚固大愿大悲，勇猛精进过诸菩萨。是故汝等应当供养。

佛既广述地藏菩萨不可思议诸功德已，众会兴供。文云：

尔时十方诸来大众一切菩萨摩诃萨及诸声闻天人药叉健达缚等，皆从座起，随力所能，各持种种金银等屑众宝花香，奉散地藏菩萨摩诃萨；复持种种上妙衣服末尼宝珠真珠花鬘真珠璎珞金银宝缕幢旛盖等，奉上地藏菩萨摩诃萨；复以无量上妙音乐种种赞颂，恭敬供养地藏菩萨。

众会既兴供已。地藏菩萨转供世尊，兼说神咒利益一切。

以上悉为序品第一大旨。此品之文，多赞地藏菩萨功德。故挈录较繁。以下诸品，多从略录。

十轮品第二：

地藏菩萨问佛，云何于五浊世能转佛轮。佛答由本愿力，成就十种佛轮，能居此土。即十力也。一一喻如转轮圣王。

无依行品第三：

尔时会中有大梵天，名曰天藏。问佛禅定读诵营福等。佛言二种十无依行，若修定者随有一行，终不能成诸三摩地。世尊复赞修定行者，应受释梵护世四王转轮王等赞叹礼拜恭敬承事，奉施百千那庾多供。及说偈颂。文云：

修定能断惑，余业所不能。故修定为尊，智者应供养。

次明出家破戒，犹能生人十种殊胜思惟，国王大臣不宜非理辱害。

次明五无间罪，四根本罪，谤正法及疑三宝罪，名为极重大罪恶业无依行法，皆非佛之弟子。宜极护持四根本戒。

次因尊者优波离问，未来世有恶行苾刍，云何方便呵举驱摈及以治罚。佛具答之。

次因地藏菩萨愿救末世，为说末世有十恶轮。谓国王宰官等护恶苾刍，恼害净众，即名为旃荼罗。乃至破戒无戒不应辱害，引古罗刹醉象敬重袈裟为证。若能远离十恶轮者，则得十法增长，离二十过。

天藏复说护国不退轮心神咒。

有依行品第四：

金刚藏菩萨问。既言破戒非佛弟子，云何不许辱害。又他经处处独赞大乘，今经云何说三乘法，悉皆不许隐没。佛答十种有情，难得人身。复有十种无依行法差别，有四种僧及四沙门。是故破戒虽非佛子，不应受供。犹有圣贤幢相，不得辱害。三乘并是如来度生方便，虽修大乘不得废二。

次示十有依行，三乘所共。复有十有依行，独觉大乘所共。

次复广示大乘无尘垢行轮，无取行轮。随众生根说三乘法。戒净慈悲安乐一切，乃名大乘。

忏悔品第五：

众会闻法，各忏先罪。佛为说十种法，能令菩萨获得无罪正路法忍。

次明已得法忍，许处王位。或行十善，或信三宝，亦可为王。否则决当堕落。

善业道品第六：

金刚藏菩萨复问，云何于三乘人法得无过失，乃至菩提行愿心无厌足。佛答十善业道即菩萨十轮，广说因果利益。以下又复斥非劝修。文云：

是故善男子！若不真实希求如是十善业道所证佛果，及不真实下至守护一善业道。乃至命终，而自称言，我是真实行大乘者，我求无上正等菩提。当知如是补特伽罗，是极虚诈，是大妄语，对十方界佛世尊前诳惑世间，无惭无愧，说空断见，诱诳愚痴。身坏命终，堕诸恶趣。

善男子！若但言说及但听闻，不由修行十善业道，能得菩提般涅槃者。于一劫中，或一念顷，可令十方一切佛土地界微尘算数众生皆登正觉，入般涅槃。然无是事。所以者何？十善业道是大乘本，是菩提因，是证涅槃坚固梯蹬。

善男子！若但发心发誓愿力，不由修行十善业道，能得菩提般涅槃者。于一劫中，或一念顷，可令十方一切佛土地界微尘算数众生皆登正觉，入般涅槃。然无是事。所以者何？十善业道是世出世殊胜果报功德根本。

善男子！若不修行十善业道，设经十方一切佛土微尘数劫，自号大乘，或说或听或但发心或发誓愿，终不能证菩提涅槃，亦不令他脱生死苦。善男子！要由修行十善业道，世间方有诸刹帝利婆罗门等大富贵族。四天王天乃至非想非非想处，或声闻乘或独觉乘乃至无上正等菩提，皆由修行十善业道品类差别。

是故善男子！若欲速满无上正等菩提愿者，当修如是十善业道以自庄严。非住十恶不律仪者，能满如是无上正等菩提大愿。若求速悟大乘境界，速证无上正等菩提，速满一切善法愿者，先应护持十善业道。所以者何？十善业道是能安立一切善法功德根本，是世出世胜果报因。是故应修十善业道。

福田相品第七：

复明菩萨十财施大甲胄轮，十法施大甲胄轮，净戒大甲胄轮，安忍大甲胄轮，精进大甲胄轮，静虑大甲胄轮，般若及善巧方便大甲胄轮，大慈大甲胄轮，大悲大甲胄轮，坚固大忍大甲胄轮。故为一切声闻独觉作大福田。

获益嘱累品第八：

众各获益无量。佛以此法付嘱虚空藏菩萨。文云：

善男子！吾今持此地藏十轮大记法门付嘱汝手。汝当受持广令流布。若诸众生于此法门，有能读诵思惟其义，为他解说住正行者。汝当为彼守护十法，令于长夜利益安乐。何等为十？一者为彼守护一切财位，令无损乏；二者为彼守护一切怨敌，令不侵害；三者为彼守护，令舍一切邪见邪归十恶业道；四者为彼守护，令免一切身语谪罚；五者为彼守护，遮断一切谤毁轻弄；六者为彼守护，令于一切轨范尸罗皆得无犯；七者为彼守护，令悉除灭一切非人、四大乖反、非时老病；八者为彼守护，不遭一切非时非理灾横夭殁；九者为彼守护，命欲终时，得见一切诸佛色像；十者为彼守护，令其终后，往生善趣，利益安乐。善男子！若诸有情，于此法门，有能读诵思惟其义，为他解说，住正行者。汝当为彼勤加守护如是十法，令于长夜利益安乐。

附：地藏菩萨陀罗尼，一卷，唐慧琳译，载一切经音义卷第十八中。即是十轮经序品陀罗尼别译本。

唐慧琳法师云：地藏菩萨陀罗尼，经中本为是古译。或有音旨不切，用字乖僻。今有自受持梵本，因修音义，依文再译。识梵文者，请校勘前后二译，方知疏密。

案：此陀罗尼先后共三译。一载北凉录十轮经序品中，二载唐译十轮经序品中，三即今译别行之本。

第三章　占察经大旨

占察善恶业报经，二卷，隋外国沙门菩提登译。

明蕅益大师云：此经诚末世救病神丹，不可不急流通。

卷上，佛在王舍城耆阇崛山中。坚净信菩萨为末世众生请问方便。文云：

坚净信菩萨言：如佛先说。若我去世，正法灭后，像法向尽，及入末世。如是之时，众生福薄多诸衰恼，国土数乱灾害频起，种种厄难怖惧逼绕。我诸弟子失其善念，唯长贪嗔嫉妒我慢。设有像似行善法者，但求世间利养名称以之为主，不能专心修出要法。尔时众生睹世灾乱，心常怯弱，忧畏己身及诸亲属不得衣食充养躯命。以如此等众多障碍因缘故，于佛法中钝根少信，得道者极少。乃至渐渐于三乘中信心成就者亦复甚鲜。所有修学世间禅定，发诸通业，自知宿命者，次转无有。如是于后入末法中经久，得道获信禅定通业等一切全无。

我今为此未来恶世像法向尽，及末法中有微少善根者，请问如来，设何方便，开示化导，令生信心，得除衰恼。以彼众生遭值恶时，多障碍故，退其善心。于世间出世间因果法中数起疑惑，不能坚心专求善法。如是众生可愍可救。世尊大慈，一切种智，愿兴方便而晓喻之，令离疑网，除诸障碍，信得增长，随于何乘速获不退。

佛令转问地藏菩萨。并示位高，兼明缘胜。文云：

地藏菩萨发心已来，过无量无边不可思议阿僧祇劫。久已能度萨婆若海，功德满足。但依本愿自在力故，权巧现化，影应十方。

虽复普游一切刹土，常起功业。而于五浊恶世，化益偏厚。亦依本愿力所熏习故，及因众生应受化业故也。彼从十一劫来，庄严此世界，成熟众生；是故在斯会中，身相端严，威德殊胜，唯除如来无能过者。又于此世界所有化业，唯除遍吉、观世音等，诸大菩萨皆不能及。以是菩萨本誓愿力，速满众生一切所求，能灭众生一切重罪，除诸障碍，现得安隐。

又是菩萨名为善安慰说者。所谓巧说深法，能善开导初学发意求大乘者令不怯弱。

以如是等因缘，于此世界，众生渴仰，受化得度。是故我今令彼说之。

地藏菩萨为示三种轮相，占察三世善恶业报。兼示忏悔之法。如经广说。

卷下，地藏菩萨复示一实境界，及唯心识观、真如实观二种观法。

地藏菩萨又复为善根薄烦恼厚多疑多障者，别示方便。令离障缘，求生净土。文云：

若人虽学如是信解，而善根业薄未能进趣，诸恶烦恼不得渐伏。其心疑怯，畏堕三恶道生八难处，畏不常值佛菩萨等，不得供养听受正法，畏菩提行难可成就，有如此疑怖及种种障碍等者，应于一切时一切处，常勤诵念我之名字。若得一心，善根增长，其意猛利。当观我法身及一切诸佛法身，与己自身体性平等，无二无别，不生不灭，常乐我净，功德圆满，是可归依。又复观察己身心相，无常苦无我不净，如幻如化，是可厌离。

若能修学如是观者，速得增长净信之心，所有诸障渐渐损减。何以故？此人名为学习闻我名者，亦能学习闻十方诸佛名者。名为学至心礼拜供养我者，亦能学至心礼拜供养十方诸佛者。名为学闻大乘深经者，名为学执持书写供养恭敬大乘深经者，名为学受持读诵大乘深经者；名为学远离邪见于深正义中不堕谤者，名为于究竟甚深第一实义中学信解者；名为能除诸罪障者，名为当得无量功德聚者。此人舍身，终不堕恶道八难之处，还闻正法习信修行。亦能随愿往生他方净佛国土。

复次，若人欲生他方现在净国者，应当随彼世界佛之名字专意诵念，一心不乱，如上观察者，决定得生彼佛净国，善根增长速获不退。

复示三忍四佛以彰圆位。及善巧说法安慰怯弱，离相违过。

地藏菩萨说法已，佛嘱付受持。文云：

尔时佛告诸大众言。汝等各各应当受持此法门，随所住处广令流布。所以者何？如此法门甚为难值，能大利益。若人得闻彼地藏菩萨摩诃萨名号及信其所说者，当知是人速能得离一切所有诸障碍事，疾至无上道。

于是大众皆同发言，我当受持，流布世间。不敢令忘。

第四章　本愿经大旨

地藏菩萨本愿经，二卷，流通本作三卷，唐于阗国沙门实叉难陀译。

忉利天宫神通品第一：

佛在忉利天，为母说法。十方诸佛菩萨集会赞叹。如来含笑，放光明云，出微妙音。十方天龙鬼神亦皆集会。佛为文殊菩萨说地藏菩萨往因。

分身集会品第二：

十方地狱处分身地藏菩萨，与诸受化众生来见世尊。世尊摩顶付嘱。文云：

汝观吾累劫勤苦，度脱如是等难化刚强罪苦众生。其有未调伏者，随业报应，若堕恶趣受大苦时，汝当忆吾在忉利天宫殷勤付嘱，令娑婆世界至弥勒出世已来众生，悉使解脱，永离诸苦，遇佛授记。

观众生业缘品第三：

摩耶夫人问业报所感恶趣。地藏菩萨略答五无间事。

阎浮众生业感品第四：

定自在王菩萨更问往因，佛又略说二事。

四天王请问菩萨大愿方便，佛述其所说报应之法。

地狱名号品第五：

普贤菩萨问，地藏菩萨答。

如来赞叹品第六：

佛放身光，出大音声，赞叹地藏菩萨。

普广菩萨请问利益。佛为说供像读经持名等，分别答之。

利益存亡品第七：

地藏菩萨白佛，普劝众生断恶修善。

大辨长者请问荐亡功德，地藏菩萨为说七分获一。

阎罗王众赞叹品第八：

鬼王与阎罗天子，承佛菩萨神力，俱诣忉利，请问众生不依善道之故。佛以如迷路人喻之。

次有恶毒鬼王、主命鬼王各发善愿。佛赞印之，并授主命道记。

称佛名号品第九：

地藏菩萨为利众生，演说过去诸佛名号功德。

校量布施功德缘品第十：

地藏菩萨请问，佛分别答。

地神护法品第十一：

坚牢地神明供像十利。

见闻利益品第十二：

佛放顶光，妙音称赞地藏菩萨。观世音菩萨请问不思议事。佛为说供像持名等，分别答之。

嘱累人天品第十三：

佛又摩地藏菩萨顶，以诸众生付嘱令度。文云：

地藏！地藏！记吾今日，在忉利天中，于百千万亿不可说不可说一切诸佛菩萨天龙八部大会之中，再以人天诸众生等，未出三界在火宅中者，付嘱于汝。无令是诸众生堕恶趣中一日一夜，何况更落五无间及阿鼻地狱，动经千万亿劫无有出期。

地藏！是南阎浮提众生志性无定，习恶者多。纵发善心，须臾即退；若遇恶缘念念增长。以是之故，吾分是形百千亿化度，随其根性而度脱之。

地藏。吾今殷勤以人天众付嘱于汝。未来之世，若有天人及善男子善女人，于佛法中种少善根，一毛一尘一沙一渧，汝以道力拥护是人，渐修无上，勿令退失。

复次地藏。未来世中，若天若人，随业报应落在恶趣，临堕趣中，或至门首。是诸众生若能念得一佛一菩萨名，一句一偈大乘经典。是诸众生，汝以神力方便救拔，于是人所，现无边身，为碎地狱，遣令生天受胜妙乐。

尔时世尊而说偈言：现在未来天人众，吾今殷勤付嘱汝。以大神通方便度，勿令堕在诸恶趣。

次为虚空藏菩萨说见像闻经二十八益，又说七益。

附：佛说地藏菩萨发心因缘十王经，一卷，唐藏川述。载日本续藏经中。乃是人造伪经，不宜流通。

第五章　法身赞及仪轨大旨并灭定业真言

百千颂大集经地藏菩萨请问法身赞，一卷，唐不空译。

赞法身、法界、菩提、涅槃、十地、等觉、妙觉功德，皆五言偈。最后有七言一偈。文云：

若有相应显此理，唯身以慧作分析。彼人生于净莲华，闻法所说无量寿。

地藏菩萨仪轨，一卷，唐天竺输婆迦罗此云善无畏译。

佛在佉罗提耶山，地藏菩萨腾空说咒。次说画像法等。复说成就法中云，若念灭罪生善，生（或作舍）身后生极乐。以草护摩三万遍等。

地藏菩萨灭定业真言，载于宋蒙山甘露法师不动集，蒙山施食仪中。未审出何经。后贤幸为考证焉。咒云：

唵，钵啰末邻（有本作宁）陀宁，娑婆诃。

第六章　他经流传

金刚三昧经，二卷，出北凉录。

总持品第八，地藏菩萨白佛问答，广为分别无生之义，以决众疑。经文甚广，须者寻之。

其后众疑既决。地藏菩萨知众心已，而为说偈。文云：

我知众心疑，所以殷固问。如来大慈善，分别无有余。是诸二众等，皆悉得明了。我今于了处，普化诸众生。如佛之大悲，不舍于本愿。故于一子地，而住于烦恼。

如来复告大众，广说持经持名功德。文云：

是菩萨者，不可思议，恒以大慈拔众生苦。若有众生持是经法，持是菩萨名，即不堕于恶趣，一切障难皆悉除灭。若有众生持此经者，无余杂念，专念是经，如法修习。尔时菩萨常作化身而为说法，拥护是人终不暂舍，令是人等速得阿耨多罗三藐三菩提。汝等菩萨，若化众生，皆令修习如是大乘决定了义。

明圆澄法师注云：偈云不舍本愿，而菩萨之愿云；众生度尽方证菩提，地狱未空终不成佛。以其誓愿不可思议，慈悲不可思议，拔众生苦，而众生不可不知报恩也。若欲报恩者无他，若持此经，若持菩萨名，非惟知恩报本。抑且广获自利，不堕恶道，灭障除罪也。汝等现前菩萨，有二种缘：一者，当学地藏菩萨大慈普护；二者，常教众生修习如是经典。

大集须弥藏经，二卷，今合部大集经卷五十七、五十八须弥藏分，高齐乌苌国那连提耶舍共法智译。

菩萨禅品第二：

佛说菩萨不堕二乘定聚，如实观察，得一切法无语言空三昧。如地藏菩萨，于此三昧到自在彼岸，能利益一切众生。

以下经文，广说地藏菩萨入定利生之事。经文甚广，今为略举。文云：

或令诸众生所须资生之具，如饮食衣服卧具园宅等，一切可爱色声香味触等，悉皆充足；

或令诸众生风黄疸等分之病，乃至贪嗔痴等烦恼诸病，如是身心病苦，悉皆除灭；

或令三恶道苦，及寒热、怨憎会、爱别离、求不得诸苦，悉皆除灭；令诸众生离一切苦恼及不善法，成就一切善法，慈心相向，乃至令诸众生于第一义谛心善安住。

灭非时风雨品第三：

功德天为地藏菩萨述其往昔誓愿。复求地藏菩萨起悲愍心。地藏菩萨令其请佛演说水风摩尼宫陀罗尼。说已，大地震动。地藏菩萨亦说磨刀大陀罗尼。

地藏菩萨说陀罗尼已。世尊广赞地藏菩萨陀罗尼功德。文云：

善哉！善哉！善男子！汝今能为一切众生如大妙药，能灭一切众生苦恼，能施一切众生乐具，成就大悲；乃至以此陀罗尼力故，令我三宝种及以法眼得久住世；使此愚闇薄福、我慢所坏者，不修善根恶刹利及诸宰相，于我如是百千万亿阿僧祇劫精勤苦行所集之法，不灭不坏；比丘比丘尼优婆塞优婆夷无有恼乱，以无恼故，诸天不忿；天不忿故，一切众生悉皆获得如上乐具。

陀罗尼品第四：

地藏菩萨复说幢杖大陀罗尼。

佛说罗摩伽经（晋唐二译），华严经（贞元译），华严经普贤行愿品（贞元译），华严十地经，大乘本生心地观经，佛说八大菩萨经等，皆列有地藏菩萨之名。

秘密部中，常有礼诵供养地藏菩萨之文。今举其例：

佛说大轮金刚总持陀罗尼经，说念诵南无地藏菩萨摩诃萨等。

焰罗王供行法次第，说一心奉请地藏菩萨摩诃萨等。

胜军不动明王四十八使者秘密成就仪轨，说第二十三火罗诸天王是地藏菩萨所变身等。

大毗卢遮那成佛神变加持经成就仪轨，载地藏菩萨真言。又有偈颂。文云：

北方地藏尊，其座极巧严，身处于焰胎，杂宝庄严地，绮错互相间，四宝为莲华，圣者所安住，金刚不可坏，行境界三昧，及与大名称，无量诸眷属等。

以上所列，皆此方大藏未收，近自日本传来者，为略举之。已外尚多，若欲具知者，披藏检寻。

又在密教，其密号为悲愿金刚，或称与愿金刚。在金刚界示现南方宝生如来之幢菩萨。在胎藏界则为地藏院中九尊之中尊地藏萨埵也。

附：

莲华三昧经，说六地藏菩萨，及胜军地藏菩萨。

延命地藏经，说延命地藏菩萨。

地藏菩萨念诵仪轨，说地藏菩萨六使者。

此三经，皆日本台密一派所传，疑似伪经，今不写录。

又有日本古传种种杜撰之说，今亦不录。

第七章　诸家章疏

大乘大集地藏十轮经解，明蕅益大师拟撰未就。

占察善恶业报经玄义，一卷，明蕅益大师述。

占察善恶业报经疏，二卷，同上。

明蕅益大师占察善恶业报经疏自跋。文云：

忆辛未冬，寓北天目。有温陵徐雨海居士，法名弘铠，向予说此占察妙典，予乃倩人特往云栖请得书本。一展读之，悲欣交集。癸酉冬日，寓金庭西湖寺，依经立忏。乙亥夏初，寓武水智月庵，讲演分科。是时即有作疏之愿。病冗交沓，弗克如愿。屈指十五年来，梵网佛顶唯识法华皆已注释，独此夙愿尚未填还，亦可叹也。今庚寅年，阅世已及五十二岁，百念灰尽。偶有同志数人，仍来结夏北天目之藏堂，究心毗尼。予念末世欲得净戒，舍此占察轮相之法，更无别途。爰命笔于六月朔日，成稿于十有四日。输一滴以益大海，捧一尘而培须弥。虽无补于高深，庶善钻于乳酪。公我同志，共享醍醐。

地藏菩萨本愿经疏，明蕅益大师拟撰未就。

地藏菩萨本愿经科文，一卷，清灵乘撰。

地藏菩萨本愿经纶贯，一卷，同上。

地藏菩萨本愿经科注，六卷，同上。

地藏菩萨本愿经开蒙，三卷，清品玵集，依科注抄集而成。紊乱糅杂，无足流通。

地藏菩萨本愿经演孝疏，三卷，清知性述。

地藏菩萨本愿经白话解，未就，清胡宅梵述。

第八章　诸家忏仪

赞礼地藏菩萨忏愿仪，一卷，明蕅益大师述。

明蕅益大师赞礼地藏菩萨忏愿仪后自序。文云：

大法久湮，人多谬解。执大谤小，举世皆然。然地狱众苦已随其后，喑哑余报复更难穷。故地藏慈尊，大集会中，现声闻相。世尊广叹胜德。且较云：假于弥勒、妙吉祥、观自在、普贤，殑伽沙等大菩萨所，百劫至心归依称念礼供求诸所愿，不如一食顷，归依称念礼供地藏菩萨，以久修坚固，大愿大悲，勇猛精进，过诸菩萨故也。盖末世驾言大乘甚易，躬行僧行实难。宁知废小谈大，并大亦非。悟大用小，即小本胜。故法华诫弘经者，必依四安乐行。涅槃极谈常住佛性，尤扶戒律。大士功德独盛，得非亦在此乎。智旭深憾夙生恶习，少年力诋三宝，造无间罪。赖善根未殒，得闻本愿尊经，知出世大孝，乃转邪见而生正信。仍以谤法余业，辛勤修证，不登法忍。每展读大士三经，辄不禁涕泗横流。悲昔日之无知，感大士之拯拔也。因念浊智流转之日，同此过者不少。敬宗十轮并本愿占察二典，述此仪法。庶几共涤先愆，克求后果，不终为无依行乎。未登无生正位，皆可修之。无论初心久学也。

清印光法师赞礼地藏菩萨忏愿仪重刻序。文云：

心体本净，因根尘而浊念斯兴。佛性常存，由迷背而凡情孔炽。于是承寂照之力，反作昏动之缘。于常住之中，妄受生死之苦。执着五阴，不知毕竟皆空。障蔽一心，曷了本不可得。耽染六尘之幻境，坠堕三恶之苦途。纵经微尘劫数，莫出六道轮回。故我世尊特垂哀愍，因地藏菩萨之问，说十力佛法之轮。摧碾烦惑，成就道器。由兹弃舍恶法，断除一切无依行，修持善法，具足一切有依行。然欲得无生法忍，须忏宿世愆尤。若能不着五阴，自可圆证三身。外承佛力法力菩萨誓愿力，内仗诚力悔力自性功德力。故得弥空罪雾，彻底消灭；本有性天，全体显现。是知十轮、本愿、占察三经，同由地藏大悲愿力，令末世孤露无依众生，悉皆得大恃怙也。蕅益大师已证法身，乘愿再来。初现阐提之迹，后为如来之使。一生行解，事理圆融。毕世著述，性修双备。欲令浊智成净智，依三经而制忏仪。冀使凡心作佛心，即十轮而明赞悔。宝镜既磨，光明自发。摩尼既濯，珍宝斯雨。诚可谓反本还元之妙法，即心作佛之达道也。弘一上人宿钦大师著述，特为刻板用广流通。俾有志于灭幻妄之惑业，证本有之真心，上续如来之慧命，下作末世之典型者，咸得受持云。

占察善恶业报经行法，一卷，明蕅益大师集。

明蕅益大师占察善恶业报经行法，分为六门。

第一缘起。文云：

夫诸佛菩萨愍念群迷，不啻如母忆子。故种种方便，教出苦轮。而众生不了业报因缘，罔知断恶修善。净信日微，五浊增盛。由此剧苦机感，倍关无缘慈应。爰有当机名坚净信，咨请世尊曲垂悲救。佛乃广叹地藏功德，令其建立方便。于是以三种轮相示善恶差别；以二种观道，归一实境界。仍诫业重之人，不得先修定慧，应依忏法，得清净已，然后修习二观，克获无难。此诚末世对症之神剂，而方便中之殊胜方便也。予悲障深，丁兹法乱，律教禅宗淆讹匪一。幸逢斯典，开我迷云，理观事仪昭然可践。窃以诸忏十科行法，详略稍殊。一一阄陈，纤疑始决。罔敢师心，乃述缘起。

第二劝修。文云：

若佛弟子，欲修出世正法者，欲现在无诸障缘者，欲除灭五逆十恶无间重业者，欲求资生众具皆得充饶者，欲令重难轻遮皆得消灭者，欲得优婆塞沙弥比丘清净律仪者，欲得菩萨三聚净戒者，欲获诸禅三昧者，欲获无相智慧者，欲求现证三乘果位者，欲随意往生净佛国土者，欲悟无生法忍圆满证入一实境界者，皆应受持修行此忏悔法。何以故？此是释迦如来格外弘慈，地藏菩萨称机悲愿。无苦不拔，无乐不与。依此修行，净信坚固。如经广明，所宜谛信。

以下四门，行法中广明。

上列二种忏仪，最为完善。忏愿仪多依十轮，行法专宗占察。后之学者，随己所乐，勉力行之。

慈悲地藏菩萨忏法，三卷，此书繁杂，未能适用。

地藏菩萨本愿忏仪，一卷，清乘戒集。此书简明，尚未完善。

第九章　诸家赞述

自古迄今，诸家撰录之中赞述地藏菩萨者甚多，或有别编一卷专述地藏菩萨灵感等事。今以匆促未及遍检，唯就所忆及者依时代先后略录如下。

天台宗诸撰述中，常引占察经文。占察经，渐次作佛有四种。蕅益大师谓，天台六即盖本诸此。

唐南山律祖四分律行事钞等，常引十轮经文。

唐贤首国师华严经传记，述地藏菩萨灵感。文云：

文明元年。京师人，姓王，失其名。既无戒行，曾不修善。因患致死。被二人引至地狱门前，见有一僧，云是地藏菩萨。乃教王氏诵一行偈。其文云：若人欲求知，三世一切佛，应当如是观，心造诸如来。菩萨既授经文，谓之云：诵得此偈，能排地狱。王氏尽诵，遂入见阎罗王。王问此人有何功德。答云唯受持一四句偈，具如上说。王遂放免。当诵此偈时，声所及处，受苦人皆得解脱。王氏三日始苏，忆持此偈，向诸沙门说之。参验偈文，方知是晋译华严经第十二卷夜摩天宫无量诸菩萨云集说法品。王氏自向空观寺僧定法师说云然也。

唐清凉国师释华严经十回向品初章代苦救护，亦赞叹地藏菩萨。文云：

由菩萨初修正愿，为生受苦。至究竟位，愿成自在，常在恶趣，救代众生，如地藏菩萨等。

宋高僧传神僧传载。唐永徽时。新罗国王族，姓金，名乔觉。至中国，居九华山。灵迹甚多，具载传中。相传是地藏菩萨垂迹。

地藏菩萨像灵验记，一卷，宋常谨集，载日本续藏经中。今编入地藏菩萨本迹灵感录。

明莲池大师为比丘性安撰地藏菩萨本愿经跋。文云：

地藏经译于唐实叉难陀。而时本译人为法灯法炬，不着世代，不载里族，于藏无所考。虽小异大同，理固无伤。而核实传信，必应有据。乃比丘性安者，承先志刻唐译易之。或谓是经，谆谆乎众生因果地狱名相，无复玄论，不足新世耳目，恶用是订正为。噫。布帛菽粟平时不如明珠，凶年则为至宝。救末法之凶年，是经其可少耶。若夫众生度尽方证菩提，地狱未空誓不成佛。探玄上士，试终身味之。

灵峰赞地藏菩萨别集，一卷，明蕅益大师撰，清演音集。

蕅益大师少年在俗常谤佛法，后闻地藏菩萨本愿，乃发出世之心。故其一生尽力宏扬赞叹地藏菩萨。余见灵峰宗论中，赞地藏文甚多，因挈录之，辑为一卷，名曰灵峰赞地藏菩萨别集。今附录之，以广法益。是书分为五门。

（一）关于十轮经者

赞礼地藏菩萨忏愿仪后自序。文见前第八章。

（二）关于占察经者

占察善恶业报经疏自跋。文见前第七章。

刻占察行法助缘疏。文云：

易曰：积善之家必有余庆，积不善之家必有余殃。书曰：惠迪吉，从逆凶，惟影响；作善降之百祥，作恶降之百殃。因果报应之说，未尝不彰明较著于世间也。但儒就现世论，未足尽愚者之疑情。自释典入支那，备明三世果报，益觉南宫所悟及孔子尚德之称，事理不诬。然三藏权诠，只明因缘生法，未直明因缘无性，故云佛能转一切业，不能转定业。逮大乘会中，始广明格外深慈，建胜异方便，依万法唯心、缘生无性之理，设取相、无生二忏以通作法之穷。然后罪无大小，障无浅深，依教行持，悉堪消灭。如赫日当空，霜露顿收也。

昧者谓重罪许忏，开造罪门。盖不惟罔识佛菩萨之弘慈，亦岂知儒者之了义。孔子云：过而不改，是谓过矣；忧悔吝者存乎介，震无咎者存乎悔，盖明示人以自新之端矣。夫罪有重轻，事非一概。世法不能治，佛法治之；作法不能治，取相治之；取相不能治，无生治之。则究竟离苦解脱之法，不得不归功佛门，又不得不归功观音、地藏诸大士也。观音应十方世界，尤于五浊有缘。地藏游五浊娑婆，尤于三涂悲重。如父母等爱诸子，而于幼者及无能者尤所钟情。此占察善恶业报经，诚末世多障者之第一津梁也。坚净信菩萨殷勤致请，释迦牟尼佛珍重付嘱。三根普利，四悉咸周；无障不除，无疑不破。三种轮相全依理以成事，故可即事达理；二种观道全即事而入理，未尝执理废事。又复详陈忏法，即取相即无生，初无歧指；开示称名，观法身观己身，顿同一致。乃至善安慰说，种种巧便不违实理。此二卷经，已收括一代时教之大纲，提挈性相禅宗之要领，曲尽佛祖为人之婆心矣。予依经立忏。程用九居士捐资，并募善信助成之。此正欲立立人、欲达达人之极致也。谁谓学佛非儒者分内事哉！

与沈甫受、甫敦书。文云：

占察行法，蒙昆玉梓梵册。而不肖屡结坛，俱不获清净轮相。此可信天下后世耶。今誓作背水阵，掩死关礼之。

与圣可书。文云：

不肖三业罪过不少，杂乱垢心岂致清净轮相。爰发惭愧，退作但三归人；誓不为师作范，誓不受人礼拜，誓不出山。誓得清净轮相，不论百日千日六年九年，毕死为期。辞嘉兴事竟，嗣当辞留都事也。

与了因及一切缁素书。文云：

宋儒云：才过德者不祥，名过实者有殃，文过质者莫之与长。旭一人犯此三病，无怪久滞凡地，不登圣阶也。旭十二三时，因任道学而谤三宝，此应堕无间狱，弥陀四十八愿所不收。善根未殒，密承观音、地藏二大士力，转疑得信，转邪归正。二十年来力弘正法，冀消谤法之罪。柰烦恼深厚，于诸戒品说不能行。癸酉中元拈阄，退作菩萨沙弥。盖以为今比丘则有余，为古沙弥则不足，宁舍有余企不足也。夙障深重，病魔相缠，从此为九华之隐，以为可终身矣。半年余，又渐流布。浸假而新安而闽地而苕城，槜李留都，虚名益盛，实德益荒。今夏感两番奇疾，求死不得。平日慧解虽了了，实不曾得大受用。且如占察行法一书，细玩精思，方敢遵古式述成。仔细简点，并无违背经宗。乃西湖礼四七不得清净轮相，去年礼二七不得，今入山礼一七又一日仍不得。礼忏时，烦恼习气现起更觉异常。故发决定心，尽舍菩萨沙弥所有净戒，作一但三归弟子。待了因进山，作千日关房，邀佛菩萨慈悲拔济。不然者，宁粉此骨于关中矣。

佛菩萨上座忏愿文。文云：

（上略）曾闻造像功德，最能灭罪除愆。礼拜忏摩，实可洗心涤虑。爰发虔诚，集资改造一佛二菩萨像。仍发誓愿，恒礼占察行法，不论年月，专祈纯善轮相。众生虽垢重，诸佛不厌舍。必以大慈悲，哀愍度脱我。使我从今以后，心无掉举，身得轻安。护口过而勿出绮语恶言，净意地而不起杂思欲觉。速得清净三轮，克臻自他二利。普化众生，同生净土。

赠石淙掩关礼忏占轮相序。文云：

（上略）曩觉比丘多惭，退为求寂。今更愧沙弥真义，仅称但三归矣。敢更以空言赠人。然窃玩占察善恶业报一经，原属释迦大圣彻底悲心，地藏菩萨格外方便。三种轮相，巧示业报因缘，无疑不决。二种观道，深明进趣方便，大乘可登。以五悔称名为发轫先容，以一实境界为平等归趣。夫五悔者敌体反世情者也，二观者敌体反妄想计著者也。忏悔发露，永断相续，灭业障。劝请说法，灭魔障。随喜功德，灭嫉妒障。善巧回向，灭著有障。发坚固愿，灭退忘障。唯心识观，先知外境本虚皆心所现，次达内心如幻了无真实。真如实观，深达若境若心统惟法性，法性不生不灭，故诸法皆当体不生不灭。如千沤万波统惟湿性，千器万像统惟金性。五悔翻破无始事障，二观翻破无始理障。二障既净，成真应二身，三聚净戒一念圆发。而三轮清净之相，特表示取信，以显住持僧宝绝仍可续。孟轲所谓豪杰之士无文王犹兴，闻而知之不异见而知之云尔。嗟乎。予能知占察大旨依经立忏，而未能自得轮相，人谁信之。此实说药不服，咎不在药也。良方良药昭昭具在，地藏菩萨决不我欺。我已知不服之咎，誓将服之。而石淙法友先得我心，亦将掩关以祈清净。愿各努力，日夜涂抹。并慎药忌，避风寒。他日绍舍那真胤，灵峰片石当与灵鹫第一峰同时点首矣。

祖堂结大悲坛忏文。文云：

（上略）智旭于四十六岁，自反多愧，退作但三归人。勤礼千佛万佛及占察行法。幸蒙诸佛菩萨大慈大悲，于今年正月元旦，锡以清净轮相。稍自慰安。（下略。案：大师于癸酉三十五岁七月十五日退为菩萨沙弥，遂发心礼占察忏法。甲申四十六岁，退为但三归人。乙酉四十七岁正月元旦，乃获清净轮相，得比丘戒。）

占察行法愿文。（案：此文为大师既获清净相后一年丙戌所作。）文云：

归命慈威无等尊，拔苦与乐真出要，定力能除三劫灾，救世真士垂悲拯。弟子智旭痛念劫浊难逃，刀兵竞起。虽云同分妄见，实非无因误招。往业莫追，来事可谏。爰偕同志某等（十人）各捐净资，营修供养。三日方便，七日正修。如法结清净坛，顶礼占察行法。六时行道，五悔炼心。哀吁同体大悲，恳乞无缘拔济。伏念众生障垢虽至重至深，三宝洪慈终不厌不舍。苟一念知改过，必随许以自新。况释迦本师勇猛称最，地藏大士誓愿无忘。子幼弱父爱偏强，儿不肖母怜益甚。悯兹匍匐入井之愚，赐以身手衣褯之用。俾毫光照处，消兵戈为瑞日祥云。法雨沾时，转邪孽为道芽灵种。所愿风调雨顺，国泰民安。正教流通，魔邪窜绝。次祈比丘智旭身无病苦，心脱结缠。定与慧而等持，戒并乘而悉净。期主某法社虽复三年，摄护愿如一日。某等各各真为生死，发菩提心。克除习气，臻修法门。三学圆成，二严克备。续佛慧命，普利人天。又祈外坛随喜缁素，悟知一实，开显三因。二观圆修，三忍圆证。又祈外护助缘，广及法界含识，若见若闻，若不闻见，等植良因，均沾胜益。又祈江北江南乃至震旦域内，近日遭兵难者，种种债负消除，一一怨嫌解释。脱幽冥之剧苦，胎莲萼以超升。恭干法界三宝地藏圣师，真实证知，真实摄受。

化持地藏菩萨名号缘起。文云：

吾人最切要者，莫若自心。世间善明心要者，莫若佛法。然佛法非僧不传，僧宝非戒不立。戒也者，其佛法纲维，明心要径乎。慨自正教日替，习俗移人。髡首染衣，不知比丘戒为何事。一二弘律学者，世谛流布，开遮持犯，茫无所晓。况增上威仪，增上净行，增上波罗提木叉乎。又况依四念处行道，增心增慧，以成三聚五支者乎。嗟！嗟！三聚五支不明，谓大乘僧宝，吾不信也。僧既有名无义，谓传持佛法明了自心，吾尤不信也。坚净信菩萨悯之，以问释尊。释尊倍悯之，委责地藏大士。大士更深悯之，爰说占察善恶业报经。经云：恶业多厚者，不得即学定慧，当先修忏法。所以者何？此人宿习恶心猛利，现在必多造恶毁犯重禁。若不忏净而修定慧，则多障碍，不能克获。或失心错乱，或外邪所恼，或纳受邪法增长恶见。故先修忏悔。若戒根清净及宿世重罪得微薄者，则离诸障。又云：虽学信解修唯心识观、真如实观，而善根业薄未能进趋，诸恶烦恼不得渐伏，其心疑怯怖畏及种种障碍，应一切时处，常勤诵念我之名字。若得一心，善根增长，其意猛利。当观我及诸佛法身与己自身体性平等，无二无别，不生不灭，常乐我净，功德圆满，是可归依。又观自身心相，无常苦无我不净，如幻如化，是可厌离。如是观者，速得增长净信之心，所有诸障渐渐损减。此人名为学习闻我名者。若杂乱垢心诵我名字，不名为闻。以不能生决定信解，但获世间善报，不得广大深妙利益。（案已上九行余皆撮引经文）嗟嗟。由此观之。戒不清净，二观决不易修；二观不修，一实何由证契。而欲戒根清净，舍忏悔持名岂更有方便哉！且持名一法，自其浅近言之，愚夫愚妇孰不能矢口。自其深远言之，不达法身平等，杂乱垢心不得名为闻矣。故知以二观为指南，能修二观方为闻菩萨名。以闻名为方便，真实持名便是圆摄二观。故名闻障净，障净戒得，戒得定慧发生，定慧而一，实证入矣，明心见性，是真僧宝，真传佛法。吾辈生末叶，闻此真法，宜如何努力以自勉也。

（三）关于本愿经者

警心居士持地藏本愿经兼劝人序。文云：

惟圣罔念作狂，惟狂克念作圣，此危微的传也。佛法亦尔，一念迷，常寂光土便成阿鼻地狱；一念悟，阿鼻地狱便是常寂光土。所以地藏本愿，直与华严同一血脉。试观华严世界即空即假即中不可思议，地狱众苦亦即空即假即中不可思议；华严明自心本具之净土令人知归，地藏明自心本具之苦轮令人知避；一归一避，旨趣永殊；而归亦唯心，避亦唯心，心外决无别法。儒所谓道二，仁与不仁而已。危乎微乎。善利分舜蹠之关，去存为人禽之别。熟读本愿经，不思自觉觉他，出地狱归华藏者，必不仁之甚者也。警心居士悯之，遂毕世受持，兼以劝人。予谓适发此心，地狱苦轮便当顿息。欢喜为序，代法界众生普劝云。

九华芙蓉阁建华严期疏。文云：

予每谓地藏本愿一经，当与八十一卷华严并参。华严明佛境界，称性不可思议；本愿明地狱境界，亦称性不可思议；一则顺性而修，享不思议法性之乐；一则逆性而修，受不思议法性之苦；顺逆虽殊，全性起修、全修在性，一也。一念迷佛界不思议性，则常寂光土应念化成刀山剑树炉炭镬汤；一念悟地狱不思议性，则泥犁苦具应念化成普光明殿寂灭道场；迷悟虽殊，性德无增无减又一也。然性德虽无增减，非逆顺不属迷悟；而迷之为九界逆修，遂感分段变易二死苦报；悟之为佛界顺修，遂成菩提涅槃二种转依；迷为三惑，悟为三智。逆修为十恶五逆，顺修为六度万行。生死为三界四相，转依为三身四德。苦即法身，惑即般若，业即解脱。谚谓推人扶人只是一手，赞人毁人只是一口。大佛顶谓如水成冰，冰还成水。讵不信然。然则芙蓉九朵，信可与华严九会同其表法；岂谓地藏本愿经仅谈地狱因果事相而已。况华藏世界安住大莲华中，如来成道亦坐宝莲华。而优钵罗波头摩等地狱亦复名青莲华赤莲华。可见一名一喻一事一法，皆悉具足十界；在当人迷悟顺逆何如耳。不思议法性，体非群相，不碍诸相发挥，又奚间于地狱及寂光哉。愿诸开士率诸檀越，即以此为顺修因缘，开发正悟。则铁围两山，即是金刚菩提道场。无令火焰幻作金莲，斯大妙矣。

（四）关于灭定业真言者

化持灭定业真言一世界数庄严地藏圣像疏。文云：

释迦佛谓定业不可救，所以寒造罪之心。地藏菩萨说灭定业真言，所以慰穷途之客。旭少习东鲁，每谤西干。承观音大士感触摄受。后闻地藏本愿尊经，始发大心，誓空九界。今得与僧伦，染神乘戒，皆慈愿冥加，不可诬也。爰念娑婆弊恶，惑业苦三，如恶叉聚；无上醍醐，悉成毒药。持律者唯事衣钵，作犯止持茫无所晓；习教者唯事口耳，禅那理观瞀无所得；参宗者流入机境，播弄精魂，心佛真源毫无亲证；净土一门稍切时机，亦苦多成退托，未合不思议大乘。良由业重障深，浊智流转。虽有圣者，末如何也。唯地藏慈尊悲深愿重，专愍刚强，尚能转我当年殷厚邪心，使得正信出家；岂难转大地众生无知过犯，使归真际乎。故于三宝前发心，欲造万佛铜殿，中供大士，永镇九华。爰受一食法，结百日坛，持灭定业真言五百万。又化大心缁素或持十万或百千万，共成十万万，表三千大千世界数。以其总数，供大士像中，作尽未来广化十方左券云。

宗论卷一中，有续持回向偈，补总持疏，灭定业咒坛忏愿文，及其他愿文中附言持灭定业咒者，今悉阙略未录。欲广览者，幸披寻焉。

答黄稚谷问，二则。（原问附）文云：

问：佛不能灭定业，地藏菩萨胡为有灭定业真言耶？且既达本来罪福皆空，又何谓耶？

答：业之与报，皆是自心现量。心空一切皆空，心假一切皆假，心中一切皆中。特凡夫不达能造所造，能受所受，当体三德秘藏；而以殷重倒心，作殷重恶业，必招殷重苦报，名为定业。彼心既定不可挽回，大觉亦不能即令消灭。故大慈悲巧设方便，令地藏大士说咒劝持，即是转其定心渐使消灭也。是故菩萨功能，全是佛之功能；佛既不居，菩萨亦不居，究竟只在当人一念信受持咒之心耳；此正所谓既达本来罪福皆空之旨，原非拨无因果；以罪福因果当体即空，亦复即假即中；迷则灭与不灭俱非达本，达则灭与不灭总不碍空也。古人云：如何是本来空？业障是。如何是业障？本来空是。透此二语，便出野狐窠臼矣。

进问：毕竟佛何不自说？所谓佛不能灭，尚有疑在。

答：释此须知三义：一、诸佛说法，必系四悉因缘。有闻佛说而欢喜生善灭恶入理者，佛即自说，如棱严尊胜诸咒皆灭定业也。有闻菩萨说而欢喜生善灭恶入理者，须菩萨说，如此咒及大悲等咒是也。二、罪不自灭，不他灭，不共灭，不无因灭。而有时唯说自灭，云心空业空。有时唯说他灭，云佛菩萨力。有时说须共灭，双举内因外缘。有时说无因灭，云非自非他。皆四悉因缘，否则便成四谤也。三、不能灭，约三藏迹佛。能灭指圆教因人，如华严云，初发心时已胜牟尼，亦其例也。知此三义，一切法无不通达。

（五）杂着

九华地藏塔前愿文。文云：

稽首慈悲大愿王，本源心地如来藏，善安慰说真救世，现声闻相护法者。愿承本誓度众生，鉴我微忱垂加护。智旭夙造深殃，丁兹末世。虽受戒品，轻犯多端。虽习禅思，粗惑不断。读诵大乘，仅开义解。称念名号，未入三摩。外睹魔党纵横，痛心疾首，内见烦恼纷动，愧地惭天。复由恶业，备受病苦。痛娑婆之弊恶，叹沉溺之无端。由是扶病入山，求哀大士。矢菩提于永劫，付身命于浮云。臂香六炷：三炷，供忉利胜会化身无数，大集胜会现声闻相，六根聚会善巧说法地藏菩萨摩诃萨。一炷，悔三业重失，生来杀业淫机谤三宝罪口过恶念，乃至旧岁染疾后种种不尽如法，如是等愿尽消除。一炷，为求四愿，律仪清净，断惑证真，长康无病，广作福事。一炷，为决疑网，若先礼忏求净律仪，若先习禅断除烦惑，若先阅藏以开慧解，若先立行以广福缘。唯愿救世真士，大智开士，一切知见者，于诸众生得不忘念者，必垂哀鉴开我迷云。我复于大慈悲父前，沥血铭心作如是愿。如一众生未成佛，终不先自取泥洹。傥夙业因缘牵入恶道，愿菩萨弘慈常觉悟我，使我念念忆菩提心，令菩提心相续不断。若夙障稍轻，愿大士威神令我早成念佛三昧，决生阿弥陀佛世界，乘本愿力无边刹海化度有情，尽未来际无有疲厌。

化铁地藏疏。文云：

洪钟具无边音性，一击而顿彻铁围。地藏圆同体大悲，瞻礼而顿蒙与拔。幽冥之觉悟可期，现在之障缘宜转。灵峰心怀礼公既已铸钟打钟，复思是像作像。虽丹青刻画，咸皆性同虚空。而炼就纯钢，可表坚固不坏。四德非尘，藉一尘而圆显。三身无像，即影像以妙彰。寄语高贤，共行檀施。助铁者如正因心发，法身妙果可登。助炭者如了因心发，般若光明可悟。助食用者如缘因心发，解脱神通可基。从大士而发其心，正是全性起修。由众信而成此像，正是全修在性。如是事如是理，如是因如是果，真语实语，谛思谛行。

九华山海灯油疏。文云：

劫初人有身光，不假日月。身光渐减，日月出生。而日月有时不照，则继以膏火。此膏火功德，不惟等于日月而已。日月属悲田，灯火供养悲敬双具。又况地藏大士以无缘慈力，同体悲心，示居九子峰头，遍救尘沙含识。肉身灵塔，四海归依。由是有海灯之供。当知一茎光照，全彰自性妙明。缘善既孚，正了同显。傥谓是事相，是尘缘，无关修证者。则离事谈理，离境觅心，理若龟毛，心同兔角。谁与万善庄严，成两足果哉。昔有盗寺物，剔佛灯者，尚感多劫身光之报。况以好心施供，藉大士慈悲，俾焰焰普烛幽涂。方将续如来慧灯，耀法界宝炬。若自若他，同开长夜幽关，又岂止生死中乐报已耶！请速发心，毋贻后悔。

九华山营建众僧塔疏。文云：

福田有二，曰敬曰悲。敬田以田胜，悲田以心胜。供舍利而福等虚空，敬田也；泽及枯骨，万世称为仁主，悲田也。一田功德已不思议，况悲敬具足者乎。夫罗汉四果，证入无生，永离我执，既入涅槃，不爱枯骨。凡夫比丘未断思惑，傥尸骸暴露则神识不安。神识不安，可悲也。堂堂僧宝，可敬也。矧凡圣莫测，神圣渊府。龙蛇混居，安知肉眼所谓凡僧，非即大士曲示乎？是故随供一骨，罔不具悲敬二田。九华为天下第一名山。乃荒原暴骼，悚目伤心。予初到山，首以此事经怀。适有众耆，快为鼓舞。不揣陋拙，倡作先声。其有见闻随喜，无论若缁若素，若少若多，既投最胜之因，必克无上之果。敬则成佛道而有余，悲则度众生而无量。系以偈云：僧相堂堂，福德之海。纵令朽骨，福性奚改。起塔供养，应至梵天。况复丈许，讵云不然。大士示形，遍在生死。青淤朽骨，黄金锁子。弹指合掌，的的真因。谁为证佐，妙法华经。

复九华常住书。文云：

向年托迹宝山，于一切精律行者作地藏大士想，即一二不拘小节者亦作志公济颠等想。圣道场地，龙蛇混杂，凡圣交参；不敢以牛羊眼妄测，自招无间重罪也；适闻山中稍稍构难。虽大菩萨示现作略。然经云：宁破千佛戒，莫与外人知。又世典云：胡越人相为仇敌，及乘舟遇风则相救如左右手。九华实地藏慈尊现化地。山中大众，无非地藏真实子孙。不知历几劫修行，到此名山福地；乃为小小一朝之忿，遂使智不若胡越同舟。非所谓一芥翳天，一尘覆地者耶！不肖智旭，少时无知，毁谤三宝，罪满虚空。仗地藏大士深慈厚愿，拔我邪见，令厕僧流。故今日称地藏孤臣。山中大众，皆吾幼主。臣无轻君之念，而有谏君之职；惟是诚惶诚恐，稽首顿首，遥向宝山披陈忠告；惟愿众师，各各舍是非人我之心，念法门山门之体；同修无诤三昧，永播大士道风；古人云：官不容针，私通车马。又云：家无小人，不成君子。纵有实非大士真正眷属，亦须慈恕，令其渐种善根可也。

地藏慈尊像赞，五首。文云：

其一，同体大悲，无缘宏誓；千佛之祖，群生之裔；定入刹尘，珠悬三际；轮相破疑，辩才显谛；欲令戒学重明，顶礼莫存分剂。

其二，人但知其地狱救苦，不知其无处不现。人但知其临终扶持，不知其无时不念。三部经王，二种妙观；十轮重匡末法，三轮尽裂疑罥。此无量门中第一神速法门，从来若逢不逢似见非见；不肖子一生极力举扬，独许归信无间。尚有一事怀疑，问取法身莫辨。

其三，众生堕落地狱，皆由破戒重障；大士入狱救苦，独现声闻戒相。不解剖判法身，偏解拈提向上；此是无作妙色，众生性具家当。握珠坚强戒身，地藏人人地藏。

其四，五乘该尽孝慈心，最是医王愿力深；百草根茎皆不弃，赢来大地足知音。

其五，涕出何须更着惭，馆人相识恨长含；一哀偶遇横流泪，处处临丧欲脱骖。

遣病歌。文云：

九华峰头云雾浓，三月四月如隆冬。厚拥敝袍供高卧，暖气远遁来无从。九华山中泉味逸，百滚千沸中边蜜。拾取松毬镇日煨，权作参苓疗我疾。我疾堪嗟疗偏难，阿难隔日我三日。岂向旦暮恋空华，悲我知门未诣室。是以持名日孜孜，拟开同体妙三慈；我病治时生界治，刹那非速劫非迟。

礼千佛于九华藏楼，赠诸友五偈。文云：

非干苦瓠换甜瓜，处处慈尊并我家。念性枉劳参水月，低头已驾白牛车。

堆山积岳尽尘埃，力把慈风一夕摧。吹散铁围无暗地，何须拭目问明来。

昔年窠臼刹那掀，腊尽春回日已暄。欲信昆仑泉脉动，但看河冻不胜辕。

灵犀一点性元通，触境逢渠道自融。蓦地举时声历历，相看同在宝楼中。

一体横分想与情，泠然性计即无生。功成五悔非留惑，莫替楼头最后盟。

丙戌春，幻游石城。随缘阅藏，以偿夙愿。夜梦塑地藏大士，身首具手足未成。感赋。文云：

积雨溟蒙缛客思，鸽声传怨度新枝。千年学脉凭谁寄，万古愁怀只自知；

镜里病容衰已甚，梦中慈相体犹亏；何时了却文言债，蓦入重岩就故医。

地藏菩萨行愿纪，一卷，清显荫述。

地藏菩萨本迹灵感录，一卷，清李圆净述。

地藏大士圣迹，一卷，清范幻修述。

地藏菩萨往劫救母记，一卷，清汪奉持述。

地藏菩萨九华垂迹图赞，一卷，清演音赞书，清卢世侯绘。

九华山志，未就，清许止净编，旧刊山志未善。无足流通。

第十章　问答遣疑

问：第一章谓地藏菩萨为诸经等通译之名。而近世中持名号者，皆曰地藏王菩萨。未审应依何者为善。

答：占察经卷上，详示占法中云：一心告言南无地藏菩萨摩诃萨。准此，持名之时，应云南无地藏菩萨摩诃萨，斯为善矣。若因句长未易持诵者，可略摩诃萨字，直云南无地藏菩萨。但有仍欲依彼旧习念南无地藏王菩萨者，亦宜随其好乐，因与大乘本生心地观经相符合也。

问：十轮经谓于弥勒、文殊、观音、普贤诸大菩萨所，百劫之中至心归依称名念诵礼拜供养，不如于一食顷，归依乃至供养地藏菩萨。本愿经亦谓文殊、普贤、观音、弥勒其愿尚有毕竟，是地藏菩萨所发誓愿劫数如千百亿恒河沙。准此二经，地藏为胜，其他诸大菩萨悉为劣耶？

答：文殊、普贤、观音、弥勒乃至地藏诸大菩萨，皆示位居等觉，未有高下之殊。而诸众生多劫已来所结法缘，不无深浅之异。是约机感似有胜劣，若约菩萨位置决无胜劣可言也。地藏菩萨于此世界诸众生等有大因缘，故释迦如来偏赞最胜，令诸众生信心坚固，悉皆渴仰，受化得度耳。

问：地藏经中，何以广说人天果报，未有劝赞往生净土耶？

答：本愿经中虽未显说，而于他经劝赞者多。今略举之。

地藏十轮经云：当生净佛国，导师之所居；又云：当生净佛土，远离诸过恶；又云：不久安住清净佛国，证得无上正等菩提；又云：速住净佛国，证得大菩提。

占察善恶业报经中，如前第三章所引文云：此人舍身亦能随愿往生他方净佛国土；又云：若人欲生他方现在净国者，应当随彼世界佛之名字，专意诵念，一心不乱，如上观察者，决定得生彼佛净国。

地藏菩萨请问法身赞中，如前第五章所引七言偈云：彼人生于净莲华，闻法所说无量寿。

地藏菩萨仪轨中，如前第五章所引文云：舍身后生极乐。

又蕅益大师占察行法中，如前第八章所引文云：欲随意往生净佛国土者，应受持修行此忏悔法；故行法中最后发愿云：舍身他世生在佛前，面奉弥陀历侍诸佛，亲蒙授记回入尘劳，普会群迷同归秘藏。大师所撰行法，悉宗地藏占察经文。劝赞往生，可为诚证矣。

问：后世缁侣所传地藏赞文，未能雅饬，不足承用。今欲于菩萨前称扬赞叹诸功德者，应唱何偈乃为殊胜？

答：余所用者，依十轮经序品偈文挈集二种。又蕅益大师忏愿仪中所述赞偈，悉宗十轮长行经文，称美圣德无不周遍，叹观止矣。今并写录于此章后，藉以为圣德大观一卷作综结焉。

依经挈集赞偈二种。第一文云：

七圣财伏藏，无畏佛音声，诸菩萨胜幢，众生之尊首。与怖者为城，如明月示道，生善根如地，破惑如金刚。假使百劫中，赞说其功德，犹尚不能尽，故皆当供养。

第二文云：

一日称地藏，功德大名闻。胜俱胝劫中，称余智者德。众生五趣身，诸苦所逼切。归敬地藏者，有苦悉皆除。现作种种身，为众生说法。具足施功德，悲愍诸众生。假使百劫中，赞说其功德，犹尚不能尽，故皆当供养。

蕅益大师忏愿仪中赞偈。文云：

南无地藏菩萨摩诃萨，以神通力，现声闻像。是诸微妙功德伏藏；是诸解脱珍宝出处；是诸菩萨明净眼目；是趣涅槃商人导首；如如意珠雨众财宝，随所希求皆令满足。照行善者，犹如朗日；照失道者，犹如明炬；除烦恼热，如月清凉；渡四流者，为作桥梁；趣彼岸者，为作船筏；伏诸外道，如师子王；降诸天魔，如大龙象；护诸怖畏，如亲如友；防诸怨敌，如堑如城；救诸危难，犹如父母；藏诸怯劣，犹若丛林；令诸有情，善根不坏；现妙境界，令众欣悦；劝发有情，增上惭愧；求福慧者，令具庄严；能无功用，转大法轮；殊胜功德，不能测量；久修坚固大愿大悲；勇猛精进过诸菩萨。于一食顷，至心归依，称名念诵，礼拜供养。能令一切，皆离忧苦；求诸所愿，速得满足；安置生天，涅槃之道；故我一心，归命顶礼。

地藏菩萨圣德大观竟

第七篇　药师经析疑

1．药师琉璃光如来本愿功德经

问：若依台宗，说玄义五重，今应如何分判耶？

答：玄义五重：（一）人法为名；（二）正法宝藏为体；（三）如来因果为宗；（四）与拔功德为用；（五）大乘方等为教相。

（一）、人法为名者。魏塘云：药师琉璃光如来是人名，本愿功德是法名，此说是也。青丘、秋篠及长谷，同以药师为喻者，此等不知从德立名。

（二）、正法宝藏为体者。正谓中正，法谓妙法，贵重为宝，句容为藏。与华严之诸法实性相，方等之实相如来藏，般若之佛母，法华之秘要之藏，涅槃之三德秘藏，金刚宝藏，同出异名。下文云：于其国中有二菩萨摩诃萨，乃至悉能持彼世尊药师琉璃光如来正法宝藏。若正法宝藏非经体者，二菩萨云何奉持耶？虽魏塘云：诸佛甚深行处为体者，今所不取。何者？诸佛言通，甚深叹行，行字是宗，处字非体。如下文云：流行之处。故行处字不正指体。

（三）、如来因果为宗者。本愿二字，是如来因；其余九字，是如来果。魏塘以愿行方便为宗，引下文证者。今谓此昧宗致。既是因果，岂非因而不该始末耶！

（四）、与拔功德为用者。此与魏塘同。彼云：此经始终，只明拔苦与乐。

大科为三：初序，二正宗，三流通。甲初序分二：初通序，二别序。今初

如是我闻。一时，薄伽梵游化诸国，至广严城，住乐音树下。与大苾刍众八千人俱，菩萨摩诃萨三万六千，及国王、大臣、婆罗门、居士、天、龙、药叉、人、非人等，无量大众，恭敬围绕，而为说法。

问：广严，梵语旧云毗舍离等。秋篠云：此是城名，而隋译本称为国者，误欤？

答：非也。国总，城别耳。《西域记》云：吠舍厘国（即是隋云毗舍离国）。周五千余里。吠舍厘城，已甚倾毁，其故基址周六七十里，宫城周四五里。

问：诸经列声闻众数，每云千二百五十人，今何甚多？

答：聚散随缘，何必一概。而经列千二百五十人者，如《南山》云：重其初故。又八千何多，如《金光明》云九万八千。

问：凡诸列众，何故数全耶？

答：《大论》释云：若过若减，皆存大数。

乙二别序三：初文殊请，二如来许，三文殊领。今丙初

尔时曼殊室利法王子，承佛威神。从座而起，偏袒一肩，右膝着地，向薄伽梵曲躬合掌。白言：“世尊！惟愿演说如是相类诸佛名号，及本大愿，殊胜功德。令诸闻者，业障消除，为欲利乐像法转时诸有情故。”

问：像法转时，是何义耶？

答：长谷云：转者，变也，恐指末法。今谓不尔。《七佛经》中，虽于此云末法之时，其后救脱章则云，于后末世像法起时。对佛灭后，虽蒙末名，实是像法。秋篠云：转者，起也。其说则是。

丙二如来许

尔时，世尊赞曼殊室利童子言：“善哉善哉！曼殊室利。汝以大悲，劝请我说诸佛名号本愿功德。为拔业障所缠有情，利益安乐像法转时诸有情故。汝今谛听，极善思惟。当为汝说。”

丙三文殊领

曼殊室利言：“唯然愿说！我等乐闻。”

甲二正宗分二：初举依正名号，二明本誓利益。今乙初

佛告曼殊室利：“东方去此过十殑伽沙等佛土，有世界名净琉璃。佛号药师琉璃光如来、应、正等觉、明行圆满、善逝、世间解、无上士、调御丈夫、天人师、佛、薄伽梵。”

问：药师在东方者，魏塘云：震方为群动之首，甲木又发生之相，以药治病，贵乎起死回生，不当同金方肃杀之号。其说然欤？

答：八卦释经，起自李长者，此是一期之说，何必拘泥。有物于此，自东观之为西，自西观之在东。西观岂但生长，东观不定肃杀。故东方过十殑伽沙佛土，应云西方有世界名净琉璃；西方过十万亿佛土，应云东方有世界名曰极乐。须知诸佛有无量德，应有无量名，莫认一名而固执矣。

又诸佛各有别缘，且示方位。皆悉无不竖穷横遍，故密教五大云：大悲胎藏包合万行，且在东方生长万物之首。金刚智界显现万德，且在西方成就万物之终。此是随方布教标帜，非谓真如法界定有方面。四方四佛，亦复如是，只是标帜，非谓定位。（文）斯言得之。

问：前文殊请云，唯愿演说诸佛名号；世尊许云，劝请我说诸佛名号。何至于此，但约一佛？

答：若约《七佛经》，七岂非诸。若约今经，乃是《华严》：一身一智慧，力无畏亦然之义。故下文云：如我称扬药师如来所有功德，此是诸佛甚深行处。又云：若闻药师如来名号，此是诸佛甚深所行。须知请诸答一，理不乖背。

乙二明本誓利益二：初明依正庄严，二明种种功德。丙初明依正庄严二：初正明本愿，二明佛土及侍。丁初正明本愿三：初标，二列，三结。今戊初

曼殊室利！彼世尊药师琉璃光如来，本行菩萨道时，发＋二大愿。令诸有情，所求皆得。

问：何谓愿耶？

答：愿是要求之名。又《摩诃止观》云：发愿者，誓也。若无誓愿，如牛无御，不知所趣。愿来持行，将至所在。愿有四种：（一）众生无边誓愿度，依苦谛立。（二）烦恼无边誓愿断，依集谛立。（三）法门无尽誓愿知，依道谛立。（四）佛道无上誓愿成，依灭谛立。初二愿拔众生苦集二谛苦，后二愿与众生道灭二谛乐，此四为总愿。而今佛十二，弥陀四十八等，皆是别愿。《止观辅行记》云：一切菩萨凡见诸佛，无不发于总愿、别愿。应知总，总于别；别，别于总。故彼别愿，不出四弘而缘四谛。（文）下文十二大愿中，魏塘约四谛分、不失旨矣。

案：今据魏塘直解文、列表如下。

戊二列。

第一大愿：愿我来世，得阿耨多罗三藐三菩提时。自身光明，炽然照曜无量无数无边世界。以三十二大丈夫相，八十随好，庄严其身。令一切有情，如我无异。

第二大愿：愿我来世，得菩提时。身如琉璃，内外明彻，净无瑕秽，光明广大，功德巍巍，身善安住；焰网庄严，过于日月。幽冥众生，悉蒙开晓，随意所趣，作诸事业。

问：儒胤云：初愿约应，次愿约报。其说然欤？

答：初愿约三身。光明照耀，即报身；相好严身，即应身；其所庄严，乃是法身。次愿亦尔。身下三句，应也；光下五句，报也。所净、所住，无非法身。

第三大愿：愿我来世，得菩提时。以无量无边智慧方便，令诸有情，皆得无尽所受用物；莫令众生，有所乏少。

问：青丘、秋篠，以第三第四愿为出世间门，而第三愿约人天乘者。其说然欤？

答：此说局矣。晋云：无量众生饥渴，何隔出世耶。

问：此愿与最后二愿何异？

答：长谷云：后别，此总。今谓不尔，皆是别愿。此重权实二智，后在衣食，故不同也。

第四大愿：愿我来世，得菩提时。若诸有情行邪道者，悉令安住菩提道中。若行声闻、独觉乘者；皆以大乘，而安立之。

第五大愿：愿我来世，得菩提时。若有无量无边有情，于我法中修行梵行。一切皆令得不缺戒，具三聚戒。设有毁犯，闻我名已，还得清净，不堕恶趣。

问：何谓还得清净？

答：因忏戒复，故云还得。《止观》云：大乘许悔斯罪。罪从重缘生，还从重心忏悔，可得相治。无殷重心，徒忏无益。（文）故欲至心发露，宜修药师妙忏。

第六大愿：愿我来世，得菩提时。若诸有情其身下劣，诸根不具，丑陋顽愚，盲聋喑哑，挛躄背偻，白癞癫狂，种种病苦，闻我名已，一切皆得端正黠慧，诸根完具，无诸疾苦。

问：第六大愿中，先列诸苦，闻我名已下，次第翻上。应如何分配耶？

答：青丘云云。

案：今据青丘古迹记文，列表如下。

（意）

第七大愿：愿我来世，得菩提时。若诸有情众病逼切，无救无归，无医无药，无亲无家；贫穷多苦。我之名号，一经其耳，众病悉除，身心安乐；家属资具，悉皆丰足。乃至证得无上菩提。

问：第七大愿中，先列诸苦，我之名号下，次第翻上。应如何分配耶？

答：秋篠有释。今不取。今谓云云。

案：今据《义疏》文，列表如下。

问：药师除病救苦，是其本旨。但众病悉除，足矣。云何便复证得无上菩提？

答：扬氏有释，今不取。今谓不尽一品无明，岂真众病悉除。以知证得菩提，是真病除。

第八大愿：愿我来世，得菩提时。若有女人，为女百恶之所逼恼，极生厌离，愿舍女身。闻我名已，一切皆得转女成男，具丈夫相。乃至证得无上菩提。

问：扬氏谓转女成男，为来世受男身者。其说然欤？

答：不尔。长谷云：今愿现世转女成男。其说则是，以符《七佛经》故。

第九大愿：愿我来世，得菩提时。令诸有情，出魔罥网，解脱一切外道缠缚。若堕种种恶见稠林，皆当引摄置于正见。渐令修习诸菩萨行，速证无上正等菩提。

问：渐令修习诸菩萨行，速证无上正等菩提者。秋篠释云：渐修菩萨十地之行，因中渐出四魔罥网，终至菩提究竟出离。其说然欤？

答：如是释者，速证之义不成。今谓三教纡曲，故云渐修；皆入圆住，故云速证。若就圆论者，此约理外七种方便，渐入圆因，谓之渐圆。当知往前作意，未免渐修；住上任运，故速证耳。

第十大愿：愿我来世，得菩提时。若诸有情，王法所录，绳缚鞭挞，系闭牢狱，或当刑戮。及余无量灾难陵辱，悲愁煎迫，身心受苦。若闻我名，以我福德，威神力故，皆得解脱一切忧苦。

第十一大愿：愿我来世，得菩提时。若诸有情，饥渴所恼，为求食故，造诸恶业。得闻我名，专念受持。我当先以上妙饮食，饱足其身。后以法味，毕竟安乐而建立之。

第十二大愿：愿我来世，得菩提时。若诸有情，贫无衣服；蚊虻寒热，昼夜逼恼。若闻我名，专念受持。如其所好，即得种种上妙衣服。亦得一切宝庄严具，华鬘涂香，鼓乐众伎，随心所玩，皆令满足。

戊三结。

曼殊室利！是为彼世尊药师琉璃光如来应正等觉，行菩萨道时，所发十二微妙上愿。

丁二明佛土及侍者：初总标，二别明，三结劝。今戊初。

复次，曼殊室利！彼世尊药师琉璃光如来行菩萨道时，所发大愿，及彼佛土功德庄严，我若一劫，若一劫余，说不能尽。

戊二别明二：初佛土，二侍者。今己初。

然彼佛土，一向清净。无有女人，亦无恶趣，及苦音声。琉璃为地，金绳界道；城阙宫阁，轩窗罗网，皆七宝成。亦如西方极乐世界功德庄严，等无差别。

问：秋篠谓净琉璃土为报土，其说然欤？

答：报土虽胜，不接凡夫。台宗以西方为同居净土。西方既尔，东方亦然。又据下文，有二菩萨次补佛处。既有补处，知同居土。

问：既与西方等无差别，何遣八士引导西方！

答：佛事门头，等无差别。随机门时，随彼所好。

己二侍者

于其国中，有二菩萨摩诃萨：一名日光遍照，二名月光遍照。是彼无量无数菩萨众之上首；悉能持彼世尊药师琉璃光如来正法宝藏。

戊三结劝。

是故曼殊室利。诸有信心善男子、善女人等，应当愿生彼佛世界。

丙二明种种功德二：初灭恶，二生善。丁初灭恶四：初悭贪，二破戒，三赞毁，四乖离。戊初悭贪二：初举过，二获益。己初举过二：初生报，二后报。今庚初。

尔时，世尊复告曼殊室利童子言：“曼殊室利！有诸众生，不识善恶，唯怀贪吝。不知布施，及施果报。愚痴无智，阙于信根。多聚财宝，勤加守护，见乞者来，其心不喜。设不获已，而行施时，如割身肉，深生痛惜。复有无量悭贪有情，积集资财，于其自身，尚不受用；何况能与父、母、妻、子、奴婢、作使，及来乞者。

庚二后报。

彼诸有情，从此命终；生饿鬼界，或傍生趣。

问：本译今云，饿鬼旁生，晋云地狱。应如何合会欤？

答：境有三品，于心亦然，此约中下品说。若晋本所云：恐就心境上品言耳。

己二获益二：初在彼忆念，二转生获益。今庚初。

由昔人间，会得暂闻药师琉璃光如来名故。今在恶趣，暂得忆念彼如来名。

庚二转生获益。

即于念时，从彼处没，还生人中。得宿命念，畏恶趣苦，不乐欲乐；好行惠施，赞叹施者；一切所有，悉无贪惜。渐次尚能以头目手足，血肉身分，施来求者：况余财物。

问：此获益文，如何翻上而分配耶？

答：青丘云云。

案：今据青丘古迹记文，列表如下。

戊二破戒二：初举过，二获益。己初举过二：初自过，二及他。庚初自过二：初示过，二示报。今辛初

复次，曼殊室利！若诸有情，虽于如来受诸学处，而破尸罗。有虽不破尸罗，而破轨则。有于尸罗、轨则，虽得不坏，然毁正见。有虽不毁正见，而弃多闻；于佛所说契经深义，不能解了。有虽多闻，而增上慢。

辛二示报

由增上慢，覆蔽心故；自是非他，嫌谤正法，为魔伴党。

庚二及他二：初现报，二后报。今辛初。

如是愚人，自行邪见，复令无量俱胝有情，堕大险坑。

辛二后报

此诸有情，应于地狱、旁生、鬼趣，流转无穷。

己二获益

若得闻此药师琉璃光如来名号，便舍恶行，修诸善法，不堕恶趣。设有不能舍诸恶行，修行善法，堕恶趣者，以彼如来本愿威力，令其现前暂闻名号。从彼命终，还生人趣。得正见精进，善调意乐；便能舍家，趣于非家；如来法中，受持学处，无有毁犯。正见多闻，解甚深义；离增上慢，不谤正法，不为魔伴。渐次修行诸菩萨行，速得圆满。

问：同闻药师名号，或便舍恶修善，不堕恶趣，或不能舍恶修善，先堕恶趣，乃生人趣者。是何故欤？

答：秋篠云：有情业有轻重，根有利钝。若业轻根利者，现闻佛名，即能舍恶行善不堕恶趣。若业重根钝者，要先堕恶趣深生厌离，更闻佛名，方生人趣。

（文）——案：此文本唐疏。

问：此获益文，如何翻上而分配耶？

答：秋篠云云。

案：今据秋篠记抄文，列表如下。

戊三赞毁三：初举过，二明报，三获益。今己初

复次，曼殊室利！若诸有情，悭贪嫉妒，自赞毁他。

问：青丘、秋篠、魏塘等，释悭贪嫉妒自赞毁他，互有不同。今须宗何说欤？

答：诸释皆非。今据青丘释《梵网》自赞毁他戒云：《瑜伽》戒本谓：为欲贪求利养、恭敬，自赞毁他；是即多分以贪究竟。若无所得，但由嫉妒，以嗔究竟。

（文）以故乃知今文所云，即是或起悭贪，或嫉妒心，而自赞毁他。其主意在自赞毁他，不在悭妒，又对余三释之文，亦应如是释也。

己二明报

当堕三恶趣中，无量千岁，受诸剧苦。受剧苦已，从彼命终，来生人间。作牛、马、驼、驴，恒被鞭挞，饥渴逼恼。又常负重，随路而行。或得为人，生居下贱，作人奴婢。受他驱役，恒不自在。

己三获益

若昔人中，曾闻世尊药师琉璃光如来名号。由此善因，今复忆念，至心归依。以佛神力，众苦解脱。诸根聪利，智慧多闻。恒求胜法，常遇善友。永断魔罥。破无明壳，竭烦恼河，解脱一切生老病死忧悲苦恼。

戊四乖离二：初举过，二获益。今己初。

复次，曼殊室利！若诸有情，好喜乖离，更相斗讼，恼乱自他。以身语意，造作增长种种恶业。展转常为不饶益事。互相谋害，告召山林树冢等神。杀诸众生，取其血肉，祭祀药叉罗刹婆等。书怨人名，作其形像，以恶咒术而咒咀之。厌媚蛊道咒起尸鬼，令断彼命及坏其身。

问：文云以身语意，如何分配上文耶？

答：青丘有释，今不取。今谓好喜乖离是总称耳，斗是身业，讼是语业，恼乱属意。

案：众生，新译为有情。故此经中多作有情。亦有数处仍作众生者。如此段文云杀诸众生；前文中第二大愿云幽冥众生；第三大愿云莫令众生；悭贪章云有诸众生；后文中阿难章云，有诸众生；救脱章云，有诸众生；又云杂类众生；又云杀种种众生。此或是随宜润文，或亦疏于检校欤！

己二获益

是诸有情，若得闻此药师琉璃光如来名号。彼诸恶事，悉不能害。一切展转皆起慈心，利益安乐。无损恼意，及嫌恨心；各各欢悦。于自所受，生于喜足。不相侵陵，互为饶益。

丁二生善二：初生净土，二生善道。戊初生净土二：初举机，二明益。今己初

复次，曼殊室利！若有四众：苾刍、苾刍尼、邬波索迦、邬波斯迦，及余净信善男子、善女人等。有能受持八分斋戒，或经一年、或复三月受持学处。以此善根，愿生西方极乐世界无量寿佛所，听闻正法，而未定者。

己二明益

若闻世尊药师琉璃光如来名号。临命终时，有八菩萨乘神通来，示其道路。即于彼界，种种杂色众宝华中，自然化生。

问：各有净土，何以示导西方耶？

答：如《心地观经》云：或一菩萨多佛化。是也。

问：应生极乐何品耶？

答：难以定知。或上三品，文云具诸戒行故。或中二品，文说持戒故。或虽秉戒而回向心弱者，生中下品或下三品。岂止极乐，生十方者亦然。故晋本云：若欲生十方妙乐国土者，亦当礼敬药师琉璃光佛，若欲得生兜率天上见弥勒者，亦当礼敬药师琉璃光佛。

问：十方兜率亦引导否？

答：或不导，经不说故。或导，愿力无边故。

戊二生善道二：初正明，二转报。今己初。

或有因此，生于天上。虽生天中，而本善根亦未穷尽；不复更生诸余恶趣。天上寿尽，还生人间。或为轮王，统摄四洲，威德自在；安立无量百千有情，于十善道。或生刹帝利、婆罗门、居士、大家，多饶财宝，仓库盈溢；形相端严，眷属具足；聪明智慧，勇健威猛，如大力士。

问：何谓因此，及本善根？

答：因此者，秋篠云：因此闻药师如来名故。长谷云：指戒善也。今从秋篠，符晋本故。本善根者，秋篠云：谓本出世善根，或闻药师如来名号善根。今用后解。

案：秋篠二段文，皆本唐疏。

己二转报

若是女人，得闻世尊药师如来名号，至心受持，于后不复更受女身。

问：何谓于后？

答：后谓后报。上文第八大愿现身转者，例如《法华》龙女现身变成男子，此是后报，例如《法华药王品》中约命终后。故《七佛经》中，前大愿云即于现身转成男子，此文亦云于后而已。

问：《七佛经》中于此文后有说咒文，他译皆无。后人常取《七佛经》中咒文及其前后之文四百余字，增入今本，谓为完足。其说然欤？

答：同是佛语，糅杂无妨。《七佛经》本，别行于世；今本不增，有何不足。如《法华普门品》偈，什公不译。荆溪判云：此亦未测什公深意。今可例云：此亦未测奘公深意也。

甲三流通分

问：诸师将经末尔时阿难白佛言，云为流通分，今何不然？

答：曼殊救脱及以药叉发誓弘经，岂非流通。

流通分三：初诸士发誓弘经，二佛说题名奉持，三大众闻说奉行。乙初诸士发誓弘经三：初曼殊发誓，二救脱明益，三药叉发誓。丙初曼殊发誓三：初对佛发誓，二如来许说，三阿难称赞。丁初对佛发誓二：初正誓，二利益。戊初正誓二：初闻名，二持经。今己初。

尔时，曼殊室利童子白佛言：“世尊！我当誓于像法转时，以种种方便，令诸净信善男子、善女人等，得闻世尊药师琉璃光如来名号。乃至睡中，亦以佛名觉悟其耳。

己二持经

世尊！若于此经受持读诵，或复为他演说开示，若自书、若教人书，恭教尊重。以种种华、香、涂香、末香、烧香、华鬘、璎珞、幡盖、伎乐，而为供养。以五色彩，作囊盛之；扫洒净处，敷设高座，而用安处。尔时四大天王与其眷属，及余无量百千天众，皆诣其所供养、守护。

问：以伎乐供佛，是何意欤？

答：《大智度论》云：问曰：诸佛贤圣是离欲人，则不须音乐歌舞，何以伎乐供养？答曰：诸佛虽于一切法中，心无所著；于世间法，尽无所须。诸佛怜愍众生故出世，应随供养者，令随愿得福故受。如以华、香供养，亦非佛所须，佛身常有妙香，诸天所不及，为利益众生故受。

问：出家诸众，亦应以伎乐供佛欤？

答：《法华经方便品》记云：音乐供养者，有出家内众，音乐自随，云供养者。自思己行，与何心俱。虽有此文，必须裁择，《梵网》诚制，何待固言。祗恐供养心微，增己放逸，长他贪慢，敬想难成。

戊二利益

“世尊！若此经宝流行之处，有能受持。以彼世尊药师琉璃光如来本愿功德及闻名号，当知是处，无复横死，亦复不为诸恶鬼神，夺其精气；设已夺者，还得如故，身心安乐。”

问：既云经宝流行之处，应连向之持经科中，今何不尔？

答：虽蹑向经宝流行，复有及闻名号之言，须知此举闻持之益。

丁二如来许说二：初略许可，二广印定。今戊初。

佛告曼殊室利：“如是如是，如汝所说。”

戊二广印定二：初印向持经，二印向闻名（文但不次耳）。今己初。

曼殊室利！若有净信善男子、善女人等，欲供养彼世尊药师琉璃光如来者。应先造立彼佛形像，敷清净座而安处之。散种种华，烧种种香，以种种幢幡，庄严其处。七日七夜，受八分斋戒，食清净食。澡浴香洁，着新净衣。应生无垢浊心，无怒害心，于一切有情，起利益安乐，慈悲喜舍，平等之心。鼓乐歌赞，右绕佛像。复应念彼此如来本愿功德，读诵此经，思惟其义，演说开示。随所乐愿，一切皆遂。求长寿得长寿，求富饶得富饶，求官位得官位，求男女得男女。若复有人，忽得恶梦，见诸恶相，或怪鸟来集，或于住处百怪出现。此人若以众妙资具，恭敬供养彼世尊药师琉璃光如来者。恶梦恶相，诸不吉祥，皆悉隐没，不能为患。或有水、火、、刀、毒、悬崄、恶象、狮子、虎、狠、熊罴、毒蛇、恶蝎、蜈蚣、蛐蜒、蚊虻等怖。若能至心忆念彼佛，恭敬供养。一切布畏，皆得解脱。若他国侵扰，盗贼反乱。忆念恭敬彼如来者，亦皆解脱。

问：澡浴之文，《七佛经》云：日别三时澡浴清净。不繁数欤？

答：《摩诃止观》云：日三时洗浴，一日即一实谛也。三洗即观一实，修三观，荡三障，净三智也。《辅行》云：三时洗者，纵无他缘，亦须三洗，有所表故。

问：随所乐愿，一切皆遂，乃至得男女之文。魏塘云：一切皆遂句，则该四教圣贤三昧辩才，愿生佛国等出世正求；下四即遂世间浅深富寿之求。其说然欤？

答：今谓初二句，总举。求长寿，别列。所举寿等，岂一切外；若知一切皆遂，乃是出世正求，谁言富寿等四，但是世间倒求，文似语近，意实穷远。故释四求者，应例观音《普门品》疏释之。

问：水、火、虎、狼等文，魏塘谓：此皆灭世间之恶，不必约《普门》烦恼业报释之。其说然欤？

答：今谓如请《观音经》云：一切怖畏，一切毒害，一切恶鬼虎狼狮子。闻此咒时，口即闭塞，不能为害。疏云：一切怖畏者：（一）历十种行人，各各有怖畏也。（二）作恶鬼虎狼者，例如《金光明》，初地至十地，皆有虎狼狮子之难。此中十人乃无事中虎狼，约烦恼法为虎狼也。须知但云灭世间恶，使药师利益局在界内，其咎莫大；况一切之言，岂指少分！

己二印向闻名

复次，曼殊室利！若有净信善男子、善女人等，乃至尽形不事余天。唯当一心，归佛法僧，受持禁戒。若五戒、十戒、菩萨四百戒、苾刍二百五十戒、苾刍尼五百戒。于所受中，或有毁犯，怖堕恶趣。若能专念彼佛名号，恭敬供养者，必定不受三恶趣生。或有女人，临当产时，受于极苦。若能至心，称名、礼赞、恭敬、供养彼如来者，众苦皆除。所生之子，身分具足，形色端正，见者欢喜。利根聪明，安隐少病，无有非人夺其精气。

问：何谓菩萨四百戒？

答：《法藏》云：菩萨戒以十善为根本，十善者，言信等五根，无贪等三，及与惭愧合为十善。一一经十，合为百数。此各有四：（一）自持，（二）他持，（三）赞叹，（四）随喜。如是即成四百戒也。（文），神谟、遁伦，皆述此说。

问：何谓苾刍尼五百戒？

答：《南山行事钞》云：问：律中僧列二百五十戒，戒本具之。尼则五百，此言虚实？答：两列定数，略指而言。诸部通言，不必依数。约境相明，乃有尘沙。律中尼有三百四十八戒，可得指此而为所防。准《智论》云：尼受戒法，略则五百，广说八万。（文）

丁三因阿难称赞三：初如来问，二阿难答，三如来称赞。今戊初

尔时，世尊告阿难言：“如我称扬彼佛世尊药师琉璃光如来所有功德。此是诸佛甚深行处，难可解了。汝为信不？”

问：诸佛甚深行处，如何释耶？

答：《金光明经》序品初云：如来游于无量甚深法性诸佛行处。并方等部，彼此义同。释迦所游，药师所住，二无差别，体性全一，故引大师彼疏释之。彼云：微妙三谛，故言甚深；非是二乘下地菩萨之所逮及，故言甚深也。又非别有一法，名为甚深；即事而真，无非实相；一色一香，莫非中道；皆中道故，即是甚深。诸佛行处者，正显佛智甚深；佛智甚深故，行处亦甚深；行处甚深故，佛智亦甚深。举盖显函，正在此也。

戊二阿难答二：初明持经不疑，二明持名难信（若夫持经不疑，以何持名难信；若夫持名难信，以何持经不疑？何况迹示三果非庸常人，岂有一信一不信耶？一纵一夺，譬励后来耳）。今己初

阿难白言：“大德世尊！我于如来所说契经，不生疑惑。所以者何？一切如来，身、语、意业，无不清净。世尊！此日月轮，可令堕落；妙高山王，可使倾动；诸佛所言，无有异也。

己二明持名难信

世尊！有诸众生，信根不具。闻说诸佛甚深行处，作是思惟，云何但念药师琉璃光如来一佛名号，便获尔所功德胜利。由此不信，返生诽谤。彼于长夜，失大利乐，堕诸恶趣，流转无穷。”

戊三如来称赞（此中单举持名蹑阿难答故也。）文五：初反斥，二正宗，三简非，四校叹，五结叹。今己初

佛告阿难：“是诸有情，若闻世尊药师琉璃光如来名号，至心受持，不生疑惑；堕恶趣者，无有是处。”

己二正示

阿难！此是诸佛甚深所行，难可信解。汝今能受，当知皆是如来威力。

己三简非

阿难！一切声闻、独觉，及未登地诸菩萨等，皆悉不能如实信解，唯除一生所系菩萨。

问：何谓唯除一生所系菩萨？

答：秋篠云：一生所系菩萨者，即一生补处菩萨，如弥勒等也。道理通论，初地以上菩萨，各得无分别智，地地别证真如法界，于佛所成名称功德，随分信解。今言唯除一生所系者，据因位之中信极者而言，以此菩萨因中见性分明，故作此说非谓一生以外，皆不信解也。（文）——案：此文本唐疏。

己四校叹

阿难！人身难得；于三宝中，信敬尊重亦难可得；得闻世尊药师琉璃光如来名号，复难于是。

己五结叹

阿难！彼药师琉璃光如来无量菩萨行，无量善巧方便，无量广大愿。我若一劫、若一劫余而广说者，劫可速尽；彼佛行、愿、善巧、方便，无有尽也。”

问：文云无量广大愿者，于前十二大愿外，更有无量广大愿耶？

答：非也。凡诸菩萨，皆发总别二愿。总则四弘，别则数异。若开出之，即是无量广大愿耳。

丙二救脱明益三：初明救病患，二明攘灾难，三明转后报。丁初明救病患二：初正向佛明，二答阿难问。戊初正向佛明二：初正明，二结劝。己初正明二：初正明苦相，二略出忏仪。（有生已来谁无病患，如薄拘罗虽无头痛，未离无明。止观十境，通称病患。蕅益所谓众生良药无如病，思之思之！）今庚初

尔时，众中有一菩萨摩诃萨，名曰救脱。即从座起，偏袒右肩，右膝着地，曲躬合掌，而白佛言：“大德世尊！像法转时，有诸众生，为种种患之所困厄，长病羸瘦，不能饮食。喉唇干燥，见诸方暗，死相现前，父母、亲属、朋友、知识，啼泣围绕。然彼自身，卧在本处，见琰魔使引其神识，至于琰魔法王之前。然诸有情有俱生神，随其所作，若罪若福，皆具书之，尽持授与琰魔法王。尔时彼王推问其人，算计所作，随其罪福而处断之。

问：见琰魔使，引其神识，至于琰魔法王之前。古疏作何释耶？

答：秋篠云：若其患人，决定令死，则受鬼身，容可琰王别遣鬼为使，而引取之。如其未决定死，则未受鬼身，何有鬼身，有得引生人之识！不可别人之识在别鬼身中，若不在鬼使身中，识心既不孤游，云何可引得至琰魔王前？当知此是药师如来及经之威力，令得患人第六意识见分之上，起此三种行解相分：（一）为琰魔王，（二）为王使，（三）为己身，为自神识所依随使之行至琰王前。其实，神识未曾离身，若是本识随所舍处，则死成尸，不可说离身；若是六、七等识依本识故，而得现起；若离本识，无种子故，无由得生；是故八识俱无离身孤行之理。此盖如人梦中梦现见师僧，或复父母，遣使来唤，梦现见已身随使而行，远至师僧及父母前，当知师僧或复父母、使人、己身，皆是第六意识见分上，现此三种相分；似有去来，实无去来。所以然者，以一切心及心所取境之时，非如灯明舒光照物，不同铁钳动作取物；但如明镜远照，影现镜中，如人在远，遥见日月，此亦如是。

药师如来，及经威力，令彼患人，见如此相，似有往来，实无往来。故《涅槃经》云：若有闻是《大涅槃经》，言我不用发菩提心，诽谤正法，是人梦中，见罗刹像，心中布惧。罗刹语云：咄！善男子！汝今若不发菩提心，当断汝命。是人惶怖觉已，即发无上菩提心。是人命终，若在三恶及在人天，续复忆念菩提之心，以是义故，是大涅槃威神力故，能令未发心者，作菩提因。-案：此文本唐疏。《义疏》云：此是唐靖迈疏意。今谓云云，兹略不录。

问：有俱生神，随其所作，若罪若福皆具书之，尽持授与琰魔法王。古疏作何释耶？

答：秋篠云：言俱生神者，若约实而言，神即识也，俱生神者，即阿赖耶识。以阿赖耶识，是受生之主，与身俱时而生，故名俱生。随诸有情所作罪福，皆薰在阿赖耶识中，故言随其所作，乃至皆具书之。或是琰魔王为令罪人无有妄拒，伏本所作故，化作俱生神，从生已来书其罪福，或是药师如来及经威力，现作俱生神书其罪福。言尽持授与琰魔法王者，由阿赖耶识中，具有罪福种子为因缘，药师如来及经威力为增上缘，令罪福相分，现于患人第六意识之上。令琰魔王他心智起，尽见患人罪福之相，义称尽持授与。或琰魔化作俱生神，或佛及经现俱生神，授与亦然。——案：此文本唐疏。《义疏》有别解，兹略不录。

庚二略出忏仪

时彼病人，亲属知识，若能为彼归依世尊药师琉璃光如来；请诸众僧，转读此经，燃七层之灯；悬五色续命神幡。或有是处，彼识得还，如在梦中，明了自见。或经七日、或二十一日、或三十五日、或四十九日，彼识还时，如从梦觉；皆自忆知善不善业，所得果报。由自证见业果报故；乃至命难，亦不造作诸恶之业。

问：灯七层，幡五色，有何义欤？

答：青丘有释。今谓灯有七层，应表七觉。《止观》云：灯，即慧也。《辅行》云：慧灯圆照。幡有五色，应表五阴。

问：灯幡之二，同是供具；如其表法，一是法门，一是正报、何为不齐？

答：五阴乃是四念处也，同是七科法门而已。

问：或有是处，彼识得还，如在梦中，明了自见。曰或，曰如，是何义欤？

答：秋篠云：谓有实死，虽复修福，识不得还；或因修福故，彼向王使所引之识，得还身中。二理不同，故复称或。如在等者，秋篠云：此亦即是梦，以梦类梦，故称为如——案：此文本唐疏。

己二结劝

是故净信善男子、善女人等，皆应受持药师琉璃光如来名号；随力所能，恭敬供养。

戊二答阿难问二：初阿难问，二救脱答。今己初

尔时，阿难问救脱菩萨曰：“善男子！应云何恭敬、供养彼世尊药师琉璃光如来？续命幡灯，复云何造？”

己二救脱答

救脱菩萨言：“大德！若有病人，欲脱病苦。当为其人，七日七夜，受持八分斋戒。应以饮食及余资具，随力所办，供养苾刍僧；昼夜六时，礼拜、供养彼世尊药师琉璃光如来，读诵此经，四十九遍。然四十九灯。造彼如来形像七躯，一一像前，各置七灯；一一灯量，大如车轮；乃至四十九日，光明不绝。造五色彩幡，长四十九杰手。应放杂类众生，至四十九。可得过度危厄之难，不为诸横恶鬼所持。

问：云何供养芯刍僧耶？

答：《消灾轨》云：仍须请七僧。今谓若随力，堪请七七僧弥善。

问：云何一一皆须四十九耶？

答：魏塘约《易经》大衍之数而释。今谓不尔。数用七者，如《成实论》广明。今皆四十九者，以复七故为数之极。例如中有不过七七。何假大衍以消今文。

问：何谓四十九杰手？

答：杰手长一尺。故晋、隋二本，及《七佛经》，皆云四十九尺。又准《七佛经》，应外造幡。故彼经云：造杂彩幡四十九首，并一长幡四十九尺。——案：考南山、灵芝撰述，佛杰手二尺，人杰手为一尺。今约人杰手言也。杰手者，谓以大母指与中指张开相去之间。尺约周尺，古今人考订周尺量，有种种异说。且据清冯云鹏《金石索》中所考者，一周尺等于清工部营造尺六寸四分强，其说较为近似。

问：应放杂类众生，至四十九，作何释欤？

答：秋篠引唐遁伦释云：案《正法念处经》云：畜生有三十四亿种类。此中言四十九者，应放水陆异类至四十九。

问：生类无量，何放七七？

答：有所表故。境有齐限，心应平等。

问：文中屡列七等数字，亦皆有所表欤？

答：一一以七数者，应表七觉。智慧发生，故云七日；烦恼灭尽，故云七夜。七觉生八正道，故云七日夜受八斋戒。觉觉各具七觉，故云四十九遍。佛之七觉，我之七觉，众生七觉，三无差别，故云造像七驱。觉觉各具七觉，故云各置七灯。

丁二明攘灾难二：初正明攘难，二答阿难问。戊初正明攘难二：初帝王，二臣民。（从重至轻，次第言耳。魏塘云：天子四海为家，臣妾亿兆，一人有庆，兆民赖之；四方有罪，在予一人。故岁祲民疫，皆君休戚，所当急先求忏者也。且药师之药，先治此人者，一是责备贤者，二是一正君而天下定之道也。今谓非谓先治帝王之意。如戒经云：欲受国王位时，益转轮王位时，百官受位时，应先受菩萨戒，非谓受菩萨戒，先被国王，次转轮王，次及百官；况责备贤者，一正国定功在卿相，王何独贤？隋本：但王不及臣民，以故而知先治之说，不通甚矣。）

己初帝王

复次，阿难！若刹帝利灌顶王等，灾难起时。所谓：人众疾疫难，他国侵逼难，自界叛逆难，星宿变怪难，日月薄蚀难，过时不雨难。彼刹帝利灌顶王等，尔时应于一切有情，起慈悲心，赦诸系闭。依前所说供养之法，供养彼世尊药师琉璃光如来。由此善根，及彼如来本愿力故。令其国界即得安稳。风雨顺时，谷稼成熟。一切有情，无病欢乐；于其国中，无有暴恶药叉等神，恼有情者。一切恶相，皆即隐没。而刹帝利灌顶王等，寿命色力，无病自在，皆得增益。

问：依前所说供养之法，何谓依前耶？

答：秋篠云：谓应依前七日七夜，自受持斋戒，乃至放杂类众生等。——案：此文本唐疏。

问：今列七难，与《仁王经》中七难有异同欤？

答：与《仁王》有异。若类同者云云。

案：今据《义疏》文，列表如下：

彼又云：大火烧国等，今文无。

己二臣民

阿难！若帝后妃主，储君王子，大臣辅相，中宫彩女，百官黎庶，为病所苦，及余厄难；亦应造立五色神幡，燃灯续明，放诸生命，散杂色华，烧众名香。病得除愈，蒙难解脱。

问：文云造幡燃灯等，与前二段文互有不同。何耶？

答：秋篠云：造幡燃灯，放生命等，具如前法，今此中有散杂色华，烧众名香，当知前二亦有；前二所有，此亦非无，绮互为文耳。（文）今谓此中五法，皆是助行；必应称药师名，读诵此经，文不言者，助助于正。

戊二答阿难问，二重问答。己初第一问答二：初问，二答。今庚初

尔时，阿难问救脱菩萨言：“善男子！云何已尽之命，而可增益？”

庚二答。

救脱菩萨言：“大德！汝岂不闻如来说有九横死耶？是故劝造续命幡灯，修诸福德。以修福故；尽其寿命，不经苦患。

问：何谓横死？

答：秋篠云：夫言横死者，皆不定之业，此业若有顺缘资助，则得延长，若无顺缘资助，及属违缘，则便短促。对彼顺缘，寿长无延；若无此缘，寿短横死故。是故我今劝造幡灯，修敬三宝等福德。以修福德等为资助顺益命缘故，遂使是人，尽彼先业，所感寿命，终不中途更经枉横苦患也。

己二第二问答二：初问，二答。今庚初。

阿难问言：“九横云何？”

庚二答二：初释，二结。今辛初。

救脱菩萨言：“若诸有情，得病虽轻；然无医药及看病者。设复遇医，授以非药，实不应死而便横死。又信世间邪魔外道，妖孽之师，妄说祸福，便生恐动；心不自正，卜问觅祸。杀种种众生，解奏神明，呼诸魍魉，请乞福祐。欲冀延年，终不能得。愚痴迷惑，信邪倒见。遂令横死，入于地狱，无有出期。是名初横。二者、横被王法之所诛戮。三者、畋猎嬉戏，耽淫嗜酒，放逸无度，横为非人夺其精气。四者、横为火焚。五者、横为水溺。六者、横为种种恶兽所啖。七者、横堕山崖。八者、横为毒药厌祷咒咀起尸鬼等之所中害。九者、饥渴所困，不得饮食，而便横死。

问：九横之文，古疏作何释耶？

答：初横中。秋篠云：无医药及看病者，以无资缘故而便致死。设复遇医等，以遇违缘故而便致死。第二横中，秋篠云：佛法之宗，无有因缘终不得果。因，谓名言熏习种子。缘有二种：（一）以先业缘，（二）由现发缘。此人今被王法诛戮，虽有名言种子为正因，及有先业为缘因，而无现在缘，如来随顺世俗，名为横死，以无现缘故。又云：此人寿命是不定业，亦是杀生增上果：若遇顺缘修福等资助，故不受王戮得寿命长。若不修福，攘昔杀缘，则被王戮，不得长寿，故得横死云云。——案：秋篠释第一横已下，乃至第九横，文义相似，今不具录。唯撮要列表如下。

案：上文皆本唐疏。

问：何谓觅祸？

答：即下文杀种种众生等是。秋篠云：何但横死而已，后由愚痴，信邪倒见，杀众生故，乃入地狱，无有出期，岂不哀哉！

辛二结

是为如来略说横死，有此九种。其余复有无量诸横，难可具说。

丁三明转后报

复次，阿难！彼琰魔王主领世间名籍之记。若诸有情，不孝五逆；破辱三宝；坏君臣法；毁于信戒；琰魔法王随罪轻重，考而罚之。是故我今劝诸有情，燃灯造幡，放生修福，令度危厄，不遭众难。

问：青丘科此文为结，然欤？

答：今谓味复次字，非结上文。

问：此与上文何异？

答：上约病人，今约逆罪，故知非结。

丙三药叉发誓二：初正明誓，二佛印劝。今丁初

尔时，众中有十二药叉大将，俱在会坐。所谓：宫毗罗大将，伐折罗大将，迷企罗大将，安底罗大将，頞你罗大将，珊底罗大将，因达罗大将，波夷罗大将，摩虎罗大将，真达罗大将，招杜罗大将，毗羯罗大将。此十二药叉大将，一一各有七千药叉，以为眷属。同时举声白佛言：“世尊！我等今者蒙佛威力，得闻世尊药师琉璃光如来名号，不复更有恶趣之怖。我等相率皆同一心，乃至尽形归佛、法、僧。誓当荷负一切有情，为作义利饶益安乐。随于何等村城国邑，空闲林中，若有流布此经，或复受持药师琉璃光如来名号，恭敬供养者，我等眷属卫护是人，皆使解脱一切苦难；诸有愿求，悉令满足。或有疾厄，求度脱者，亦应读诵此经。以五色缕，结我名字；得如愿已，然后解结。”

问：以五色缕，结我名字；得如愿已，然后解结。其仪轨如何？

答：秋篠引遁伦云：西域僧口传言，以布缕结神名字也。谓若人临厄难时，应请七僧，即请道场，令读此经四十九遍。尔时施主，为藏结缕，作新匣长七寸，广二寸。作匣竟，施主捧匣进七僧前，至心三礼，胡跪叉手，誓愿所求。尔时，七僧一时发愿读经，一僧各读七卷，七七四十九遍竟。每一卷节，各其神名处，息读经。时施主进七僧前，以缕次第结其神名，后五神名者，七僧一时等唱，一一神名，而施主如前例结。结竟而取缕入匣闭户，然后送七僧。待其难息，若得求已；更请七僧，如前先结十二神名字，次第还解也。

案《疏》云：每一卷节各其神名处，以缕结者，读经七卷，即随结前七神名。又云后五神名者，即其余也。又云七僧一时等唱神名者，前已读经竟，此惟唱五神名耳。

丁二佛印劝

尔时，世尊赞诸药叉大将言：“善哉善哉！大药叉将。汝等念报世尊药师琉璃光如来恩德者，常应如是利益安乐一切有情。

乙二佛说题名奉持

尔时，阿难白佛言：“世尊！当何名此法门？我等云何奉持？”佛告阿难：“此法门名说《药师琉璃光如来本愿功德》；亦名说《十二神将饶益有情结愿神咒》；亦名《拔除一切业障》。应如是持。

问：亦名结愿神咒。何以今译本中无咒耶？

答：有二义：（一）、神将白佛乃是神咒。虽《大品经》无一真言，帝释白佛，般若波罗蜜，是大明咒，无上明咒，无等等咒；佛印可之。龙树释云：谓咒术能随贪欲嗔恚自在作恶，是般若咒，能灭禅定佛道涅槃诸着，何况贪恚粗病；是故名为大明咒，无上咒，无等等咒。岂以无一真言而为疑耶！故隋本云自誓，《七佛经》云护持耳。（二）、列神将名自是神咒。如《陀罗尼集经》法印咒也。

乙三大众闻说奉行

时薄伽梵，说是语已。诸菩萨摩诃萨，及大声闻，国王、大臣、婆罗门、居士、天龙、药叉、健达缚、阿素洛、揭路茶、紧捺洛、莫呼洛伽、人、非人等。一切大众，闻佛所说；皆大欢喜，信受奉行。

药师经析疑终

2．弘一大师答佛学书局书（乙亥年）

前承惠书，谓今年药师如来圣诞，拟别刊行专号，属撰文以为提倡。近多忙碌，未暇撰文。谨述拙见如下，以备参考焉。余自信佛法以来，专宗弥陀净土法门，但亦尝讲《药师如来本愿功德经》。讲此经时，所最注意者三事：

（一）、若犯戒者，闻药师名已，还得清净。

（二）、若求生西方极乐而未定者，得闻药师名号，临命终时，有八大菩萨示其道路，即生极乐众宝华中。

（三）、现生种种厄难，悉得消除。故亦劝诸缁索，应诵《药师功德经》，并执持药师名号。而于求生东方净琉璃世界之文，未及详释，谓为别被一机也。

今者佛学书局诸贤，欲弘扬药师圣典，提倡求生东方，胜愿大心，甚可钦佩。但依拙见，唯可普劝众生诵经、持名。至于求生何处，宜任其自然，即昔日求生极乐或求生兜率者，亦可发心诵《药师经》并持名号；而于本愿无违。因经中谓求生极乐者，命终有八大菩萨示路；又东晋译本云：若欲得生兜率天上见弥勒者，亦当礼敬药师琉璃光佛。如是则范围甚广，可以群机并育矣。略陈拙见，敬乞有以教之。幸甚！

原载上海“佛学半月刊”第九十期药师如来专号

3．后记

是经唐疏，今多遗佚。弘一大师暮年，据中、日古德著述，編著《析疑》一卷。末附数语，以系例言，今移卷首。大师躬自署签，下注辛巳十月二十一日始录稿。惟方缮数行，应泉城之请弘法而辍，旋即迁化。遗稿珍藏箧笥，知者实缈。

按《义疏》：日僧实观撰，共三卷。文中冠“案”字者，大师所阐释也。辛巳为一九四一年，大师年六十又二，时居温陵茀林禅苑之尊瞻堂，盖示寂之前一年也。越二十年，乃克校录。谨缀数语，用志因缘。

甲辰仲冬，录者谨识

4．药师如来法门一斑

今天所讲，就是深契时机的药师如来法门。我近年来，与人谈及药师法门时，所偏注重的有几样意思，今且举出，略说一下。

药师法门甚为广大，今所举出的几样，殊不足以包括药师法门的全体，亦只说是法门之一斑了。

一、维持世法

佛法本以出世间为归趣，其意义高深，常人每难了解。若药师法门，不但对于出世间往生成佛的道理屡屡言及，就是最浅近的现代实际上人类生活亦特别注重。如经中所说：“消灾除难，离苦得乐，福寿康宁，所求如意，不相侵陵，互为饶益”等，皆属于此类。就此可见佛法亦能资助家庭社会的生活，与维持国家世界的安宁，使人类在这现生之中即可得到佛法的利益。

或有人谓佛法是消极的，厌世的，无益于人类生活的，闻以上所说药师法门亦能维持世法，当不至对于佛法再生种种误解了。

二、辅助戒律

佛法之中，是以戒为根本的，所以佛经说：“若无净戒，诸善功德不生。”但是受戒容易，得戒为难，持戒不犯更为难。今若能依照药师法门去修持力行，就可以得到上品圆满的戒。假使于所受之戒有毁犯时，但能至心诚恳持念药师佛号并礼敬供养者，即可消除犯戒的罪，还得清净，不至再堕落在三恶道中。

三、决定生西

佛法的宗派非常之繁，其中以净土宗最为兴盛。现今出家人或在家人修持此宗，求生西方极乐世界者甚多。但修净土宗者，若再能兼修药师法门，亦有资助决定生西的利益。依药师经说：“若有众生能受持八关斋戒，又能听见药师佛名，于其临命终时，有八位大菩萨来接引往西方极乐世界众宝莲花之中。”依此看来，药师虽是东方的佛，而也可以资助往生西方，能使吾人获得决定往生西方的利益。

再者。吾人修净土宗的，倘能于现在环境的苦乐顺逆一切放下，无所挂碍，则固至善。但是切实能够如此的，千万人中也难得一二。因为我们是处于凡夫的地位，在这尘世之时，对于身体衣食住处等，以及水火刀兵的天灾人祸，在在都不能不有所顾虑，倘使身体多病，衣食住处等困难，又或常常遇着天灾人祸的危难，皆足为用功办道的障碍。若欲免除此等障碍，必须兼修药师法门以为之资助，即可得到药师经中所说“消灾除难离苦得乐”等种种利益也。

四、速得成佛

药师经，决非专说世间法的。因药师法门，惟是一乘速得成佛的法门。所以经中屡云：“速证无上正等菩提，速得圆满”等。

若欲成佛，其主要的原因，即是“悲智’两种愿心。药师经云：“应生无垢浊心，无怒害心，于一切有情起利益安乐慈悲喜舍平等之心”就是这个意思。前两句从反面转说，“无垢浊心”就是智心，“无怒害心”就是悲心。下一句正说，“舍”及“平等之心”就是智心，余属悲心。悲智为因，菩提为果，乃是佛法之通途。凡修持药师法门者，对于以上几句经文，尤宜特别注意，尽力奉行。

假使不如此，仅仅注意在资养现实人生的事，则惟获人天福报，与夫出世间之佛法了无关系。若是受戒，也不能得上品圆满的戒。若是生西，也不能往生上品。

所以我们修持药师法门的，应该把以上几句经文特别注意，依此发起“悲智”的弘愿。假使如此，则能以出世的精神来做世间的事业，也能得上品圆满的戒，也能往生上品，将来速得成佛可无容疑了。

药师法门甚为广大，上所述者，不过是我常对人讲的几样意思。将来暇时，尚拟依据全部经义，编辑较完备的药师法门著作，以备诸君参考。

最后，再就持念药师佛名的方法，略说一下。念佛名时，应依经文，念曰“南无药师琉璃光如来”，不可念消灾延寿药师佛。

5．药师法门修持课仪略录

药师如来法门大略，如大药师寺已印行之药师如来法门略录所载。

今所述者，为吾人平常修持简单之课仪。若正式供养法，乃至以五色缕结药叉神将名字法等，将来拟别辑一卷专载其事，今不述及。

欲修持药师如来法门者，应供药师如来像。上海佛学书局有石印彩色之像，可以供奉，宜装入玻璃镜中。供像之处，不可在卧室。若不得已，在卧室中供奉者，睡眠之时，宜以净布覆盖像上。

药师经，供于几上。不读诵时，宜以净布覆盖。

供佛像之室内，须十分洁净，每日宜扫地，并常常拂试几案。

供佛之香，须择上等有香气者。

供佛之花，须择开放圆满者，若稍残萎，即除去。花瓶之水，宜每日更换。若无鲜花时，可用纸制者代之。

此外如供净水供食物等，随各人意。但所供食物，须人可食者乃供之，若未熟之水果及未烹调之蔬菜等皆不可供。

以上所举之供物，应于礼佛之前预先供好。凡在佛前供物或礼佛时，必须先洗手漱口。

此外如能悬幡燃灯尤善，无者亦可。

以下略述修持课仪，分为七门。其中礼敬赞叹供养回向发愿，必须行之。诵经持名持咒，可随己意，或惟修二法，或仅修一法，皆可。

一、礼敬

十方三宝一拜，或分礼佛法僧三拜。本师释迦牟尼佛一拜。药师琉璃光如来三拜。此外若欲多拜，或兼礼敬其他佛菩萨者，随己意增加。

礼敬之时，须至诚恭敬，缓缓拜起。万不可匆忙。宁可少拜，不可草率。

二、赞叹

礼敬既毕，于佛前长跪合掌，唱赞偈云：

归命满月界净妙琉璃尊法药救人天 因中十二愿慈悲弘誓广愿度诸含生我今申赞扬志心头面礼赞偈出药师如来消灾除难念诵仪轨。唱赞之时，声宜迟缓，宜庄重。

三、供养

赞叹既毕，于佛前长跪合掌，唱供养偈云：愿此香花云遍满十方界一一诸佛土无量香庄严具足菩萨道成就如来香供养毕，或随己意增诵忏悔文，或可略之。

四、诵经

字音不可讹误，宜详考之。

诵经时，或跪或立或坐或经行皆可。

五、持名

先唱赞偈云：

药师如来琉璃光焰网庄严无等伦

无边行愿利有情各遂所求皆不退

续云，南无东方净琉璃世界药师琉璃光如来。以后即持念药师琉璃光如来名号一百八遍。若欲多念者，随意。

六、持咒

或据经中译音持念，或别依师学梵文原音持念，皆可。

或念全咒一百八遍。或先念全咒七遍，继念心咒一百八遍，后复念全咒七遍。心咒者，即是咒中唵字以下之文。

未经密宗阿阇黎传授，不可结手印。擅结者，有大罪。

持咒时，不宜大声，惟令自己耳中得闻。

持咒时，以坐为正式，或经行亦可。

七、回向发愿

回向与发愿大同，故今并举。其稍异者，回向须先修功德，再以此功德回向，惟愿如何云云。若先未作功德者，仅可云发愿也。

回向发愿，为修持者最切要之事。若不回向，则前所修之功德，无所归趣。今修持药师如来法门者，回向之愿，各随己意。凡药师经中所载者，皆可发之，应详阅经文，自适其宜可耳。

以上所述之修持课仪，每日行一次或二次三次。必须至心诚恳，未可潦草塞责。印光老法师云：有一分恭敬，得一分利益，有十分恭敬，得十分利益。吾人修持药师如来法门者，应深味斯言，以自求多福也。

6．药师如来法门略录

戊寅七月在泉州清尘堂讲

药师法门依据药师经而建立。此土所译药师经有四种：

（一）佛说灌顶拔除过罪生死得脱经一卷，即大灌顶神咒经卷十二，东晋帛尸梨蜜多罗译。又相传有刘宋慧简译药师琉璃光经一卷今已佚失，或云即是东晋所译之灌顶经。

（二）佛说药师如来本愿经一卷，隋达摩笈多译。

（三）药师琉璃光如来本愿功德经一卷，唐玄奘译。此即现今流通本所据之译本。现今流通本与原译本稍有不同者有增文两段，一为依东晋译本补入之八大菩萨名，二为依唐义净译本补入神咒及前后文二十余行。

（四）药师琉璃光七佛本愿功德经二卷，唐义净译。前数译惟述药师佛此译复增六佛故云七佛本愿功德经，以外增加之文甚多。西藏僧众所读诵者为此本。

修持之法具如经文所载，今且举四种如下：

（一）持名，经中屡云闻名持名因其法最为简易其所获之益亦最为广大也。今人持名者皆曰消灾延寿药师佛似未尽善，佛名惟举药师二字未能具足。佛德惟举消灾延寿四字亦多所缺略，故须依据经文而曰药师琉璃光如来斯为最妥善矣。

（二）供养，如香华幡灯等。

（三）诵经，及演说开示书写等。

（四）持咒。

所获利益广如经文所载，今且举十种如下：

（一）速得成佛，经中屡言之。

（二）行邪道者令入正道，行小乘者令入大乘。

（三）能得种种戒，又犯戒者还得清净不堕恶趣。

（四）得长寿富饶官位男女等。

（五）得无尽，所受用物无所乏少。

（六）一切痛苦皆除，水火刀兵盗贼刑戮诸灾难等悉免。

（七）转女成男。

（八）产时无苦，生子聪明少病。

（九）命终后随其所愿往生：

1、人中，得大富贵。2、天上，不复更生诸恶趣。3、西方极乐世界，有八大菩萨接引。4、东方净琉璃世界。

（十）在恶趣中暂闻佛名即生人道修诸善行速证菩提。

灵感事迹甚多如旧录所载，今且举近事一则如下：

泉州承天寺觉圆法师，于未出家时体弱多病，既出家后二年之内病苦缠绵诸事不顺。后得闻药师如来法门，遂专心诵经持名忏悔，精勤不懈，迄至于今，身体康健，诸事顺利。法师近拟编辑药师圣典汇集，凡经文疏释及仪轨等，悉搜集之，刊版流布，以报佛恩焉。

跋

曩余在清尘堂讲药师如来法门，后由诸善友印施讲录，其时经他人辗转钞写，颇有讹误。兹由觉圆法师捐资再版印行，请余校正原稿，广为流布。法师出家以来，于药师法门最为信仰，近拟于泉州兴建大药师寺，其愿力广大，尤足令人赞叹云。

沙门一音

第八篇　南山律在家备览

1．南山律在家备览略编（别行篇）

第一门 敬佛仪相

第一章 先示敬仪

▲事钞云“若塔庙支提受用之物、乃至拟造堂殿床座材石等已经佛像受用者。纵使风吹雨破、当奉敬之如形像无异。故四分中。王以园施佛。佛不受、当令奉僧。何以故。若佛园及园物、房舍房舍物、衣钵坐具针筒、便是塔庙。一切诸天世人沙门魔梵不能受用、应恭敬如塔。若施僧者、我在僧中。”资持释云“初受用功胜中、初正明。准前盗戒、佛受用物、乃至为佛亦不得卖易支提亦翻为庙。故下引证。王即瓶沙王。施佛则永不通僧、施僧则兼通于佛。”

△事钞续云“增一云。告诸比丘。礼佛承事有五功德。一者端正。以见佛像、发欢喜心。二者好声。由见形像、口自称号南无如来无所著至真等正觉。三多财报。由以华香供施故。四生长者家。由见形已、心无染着、志心礼故。五命终生天。此即诸佛常法、当如是学。”资持释云“二承事感报。五功德前四别报并列因果、后一总报通前为因故但示果。南无经音义、翻为归礼、或云归敬、或云度我。此即下劝修。诸佛所行、下凡宜学。”

△事钞续云“智论。礼法有三。一者口礼。二屈膝、头不至地。三头至地、是为上礼。地持、当五轮至地作礼。阿含云、二肘二膝顶、名轮也。亦云五体投地。先正立已、合掌、右手褰衣、屈二膝已、次屈两肘、以手承足、然后顶礼。后起顶头、次肘、次膝、以为次第。不相乱也”资持释云“三设礼仪式中、初引三礼。口即言相审问、名下礼。屈膝即跪、为中礼。头至地即稽首也。地下示五轮。地持语通、故引阿含续释。五处皆圆故名五轮、四支及首名为五体。轮则别指五处、体则通目一身。先下正示礼仪。正立者摄身仪也。合掌者定心想也。两掌相抵、指掌齐合、今人但合指耳。屈则先下后上、起则先上后下、故注云不相乱也。手承足者舒手仰承、表敬之极。今人有结印者、不知法也。世衰法丧、不识礼仪。或览此文、宜须依准。”

△事钞续云“智论云。若闻诸佛功德心敬、尊重恭敬赞叹。知一切众生中、德无过上、故言尊也。敬畏之心、过于父母师长君王、利益重故、故云重也。谦逊畏难、故云恭。推其智德、故云敬。美其功德、为赞。赞之不足、又称扬之、为叹。又云。植佛福田者、植谓专心坚着也。随以一善、礼诵香华等、至佛无尽。由智胜故。”资持释云“四对境用心中引论两段、前段、初三句总标。知下牒释。六义通是敬心。别分三业、恭敬二字义必兼身。又通约能敬、尊重二字则兼所敬。又云下引次段、上举喻。佛如肥田、专心如好种、坚着如投种于田。随下法合。一善等是因、至佛是果。由下显意。”

△事钞续云“毗比尼母。不得着革屣入塔绕塔。富罗不得入塔者、彼圭诸人著者皆起慢心、故不听着。寒雪多处听着靴富罗。三千云。绕塔法。一低头视佛、坏得蹈虫、三不左右视、四不唾地、五不与人语。又当念佛恩大难报、念佛智慧、念佛经戒、念佛功德、念佛精进乃至泥洹。又念僧恩师恩父母同学恩。又念一切人、皆使解脱苦。又念除其三毒、求出要道。见塔上草、念手去之。有不净、即分除之。若天雨、当脱履塔下、乃上礼佛。”资持释云“五入塔法中、母论。西国以跣足为敬故不得入塔。此方以穿着为礼、或着袜履亦须洁净。寒雪处听者谓开边国。三千中、初明绕法。一现卑下、二示慈心、三离轻掉、四离触秽、五离愦闹。又当下次明用心。念佛恩者无量劫来、为度我等、不惜身命、求菩提故。念佛智者权巧方便、不思义故。念经戒者三藏教法、开发我故。念功德者威神相好、无与等故。念精进者乃至无一芥子地、非舍身处故念泥洹者示现灭度、令诸众生、追慕勤修故。乃至者略降生成道转法轮故。僧是福田、师则摄诱、上即三宝父母生育、同学琢磨、皆思报故。念一切人即利他。念学慧即自利。念除草即营福。天雨脱履者即知天晴亦通着上、但须净耳。如上所念、不出三宝亲友慈悲福慧自利利他、寻之可见。”

△事钞续云“五百问云。比丘绕塔、女众随者、不得。有优婆塞、不犯。大论、如法供养法、必应右绕。善见云。辞佛法。绕佛三匝、四方作礼而去。合十指爪掌、叉手于顶上、却行。绝不见如来。更复作礼、回前而去。”资持释云“六旋绕法中。五百问息嫌疑。智论示绕法。善见明礼辞。”已上皆见事钞记卷三十七

上来敬佛仪相中第一章先示敬仪竟

第二章 正明敬相

第一节 总斥非法

▲事钞云“佛像经教住持灵仪、并是我等所尊敬、则至真齐观。今多不奉佛法。并愚教网、内无正信、见不高远。致亏大节。或在形像之前、更相戏弄出非法语、举目攘臂偏指圣仪。或端坐倨傲、情无畏惮、虽见经像不起迎奉。致令俗人轻笑、损灭正法。”资持释云“初通斥轻慢之相二、初斥非致毁中二、初叙合敬。我等者通指末代。敬像同真佛、敬经同真法、故云齐观。今下次正斥又四初指非。并下示所以。初句无智、次句无信、三即无识。由无此三、不守礼度、故云亏大节也。或下出非相。文叙多事、不出三业。攘谓揎袖出臂。惮难也。致下明过状。”

△事钞续云“故僧祇中。礼人不得对于佛法。乃至悬施旛盖、不得蹈像、别施梯邓。以此文证、明敬处别。既知多过、弥须大慎。至堂殿塔庙、如履冰临深。睹形像经教、必慑然加敬。此则道俗通知奉法、贤圣达其信心。且如对王臣令长、事亦可会。凡情难任、圣法宜遵。”资持释云“二引教佛诫中二、初引文。礼人悬幡。俱非恶事、犹诫轻侮。良由对圣、更无所尊、故云敬处别也。蹈谓足践。既下次申诫、初勉慎。至下示法。履冰临深喻其悚惧。诗云：战战兢兢、如临深渊、如履薄冰。今借用之。此下彰益。上句规他、下句感圣。且下举况。令长即郡县官典。凡下劝依。任信也”

△事钞续云“此世中、多有在下床上礼佛者。此全无楷模。敬人尚自被责、敬佛自心在慢。有心存道者、必不行之。作亲问天竺诸僧。诸国无有此法、来此方见。”资持释云“二别斥居庆设礼中、初指非。下床即低床。今时愚徒、多习讹风。有识苟闻、幸宜悛革。此下正斥。祖师尝游晋魏、亲睹其事、乃于床上与僧设礼、彼反责之、故云敬人等楷模即指法律。余下引亲传以验。既非西竺之法、显是此土滥行。”已上皆见事钞记卷三十七

准事钞释高大床戒注、于下湿处、应开得在柽床上礼佛。见前持犯篇、遮罪、高大床节。

第二节 坐立差异

▲事钞云“智论云。外道是他法、故轻佛、来至佛所自坐。白衣如客、故命坐。一切出家五众、身心属佛、故立。若得道罗汉、如舍利弗等、皆坐。三道已下、并不听坐、以所作未办结贼未破故。”资持释云“前二俗众俱坐、命不命别。后明道众或坐不坐、学无学分。三道即三果、凡夫可知。未办谓所证道、未破谓所断惑。”归敬仪云“今有安坐像前、情无敬让。可谓无事受罪、枉坏身心。如上三果尚立、况下凡乎。像立而坐、弥是不敬。比今君父、可以例诸。此言易矣、临机难哉。常志在心、努力制抑、方可改革。不尔虽让、不救常习。思之惟之。”见释门归敬仪第一

案白衣已受归戒者、似应同道众、立而不坐。与论云白衣如客者、异也。

▲事钞云“十诵、得对佛加趺坐。”资持释云“或为瞻想、或复禅诵故。”已上皆见事钞记卷三十七

第三节 修供时节

▲事钞云“僧衹、佛生日乃至涅槃日、为大众说法称扬佛德。萨婆多云、二月八日成佛亦以此日生、八月八日转法轮亦以此日取涅槃。若依瑞应等经、多云四月八日生。涅槃初云二月十五日临涅槃复度十仙、云过三月已入涅槃。月德太子经、八月十五日入灭。此并由众生见闻不同、故时节不等。智论云、舍婆提城九亿家、尚三亿见或闻、由慢业故。佛世犹尔。何况末法转轻、心业最重。”资持释云“前引僧祇通示四时。文略成道转法轮二日故云乃至。今时但知降生涅槃二时供养、余二举世未闻。闻者行之。萨下次定日月又二、初引文示异三、初多论总明四日。但二日重叠。今取下瑞应四月八日降生、复准涅槃二月十五日灭度。则四日各、修供可行、复是此方机缘所乐。故一年四日、释门时节。二月八日成道、二月十五日涅槃、四月八日降生、八月八日转法轮。适时之义、勿事专隅。次引瑞应别示降生。具云太子瑞应本起经、有二卷。后引涅槃月德别明入灭。涅槃初云者即第一卷序分中文、简后三十故。一经前后自别、今时即用后文。月德中与上多论相近。阿含亦云如来八月八日涅槃。此并下二约义会通、初正明。二引证。舍婆提即是舍卫。文中且举见闻。准论具云、舍卫九亿家、三亿家眼见佛、三亿家耳闻有佛而眼不见、三亿家不闻不见佛在舍卫二十五年而此众生不闻不见、何况远者。由慢业者出不见及不闻之所以。我辈生不值佛、岂非慢重。抚膺自责、深痛沉沦。呜呼。佛下举况。灭后正法不及现在、像不及正、末不及像、故云转轻、谓奉佛之心薄也。心业即慢习也。”见事钞记卷三十七

上来敬佛仪相中第二章正明敬相竟

上来别行篇中第一门敬佛仪相竟

第二门 入寺法式

▲事钞云“俗人士女入寺法。先出文意。息心静默非喧乱所集、轨法施训岂漏慢所践。且心栖相表、形异世仪。归奉凭趣、理存规则。故应其俯仰、识其履行。是敬事仪或、如法亲觐。岂可足蹈净刹、心形懈慢。非唯善法无染、故得翻流苦业。可不诫哉。”资持释云“初叙寺处清严。僧居有二、一者慕静即自行、二者施训即化他。居静不宜喧、禀训不当慢。此四句即约行显处也。且下次叙入须法式二、初明所应为。上二句标境胜、下六句示须法所以。应合也。俯仰即仪貌。履行即所为事。岂下次示不应为。蹈履也。形见也。非唯等者谓无益有损。流坠也。”见事钞记卷三十九

第一章 中国旧法

第一节 入寺法

第一项 清信士法

第一支 示正法

▲事钞云“今依祇洹旧法出。中国士民、凡至寺门外整服一拜、入门复礼一拜。安详直进、不左右顾眄。先至佛所、礼三拜竟、围绕三匝、呗赞三契。若未见佛供养、设见众僧不先与语。礼佛已。方至僧房户外、礼一拜。然后入见上座、次第至下、各礼一拜。若见是非之事、不得讥诃。若发言嫌责者、自失善利、非入寺之行。僧中亦不可识。事似俗阙、检意则殊。今以俗情检道、意诫非易。若以见僧之过、则不信心生、生便障道、终无出期。且初入寺、背僧取异、云何得作出家因缘。经云、夫入寺者、弃舍刀杖杂物、然后乃入。顺佛而行、不得逆行。设缘碍左绕、恒想佛在我右。入出之时、悉转面向佛。”资持释云“初礼敬舍恶等法有五、初入寺门二拜总礼三宝。先下次礼佛。礼佛下三礼僧。户外总礼如今众堂之处。若下四诫守慎、初叙诫。注中俗阙者谓同俗流、阙于道行。背僧即不信心生、取异谓求见僧过。经下引证。顺佛下五示行法。顺佛行即右绕、西入东出、佛在我右、偏袒右肩示有执作之务。逆行即左绕、反上可知。缘碍左绕者示权开也。入出身佛者假事表心、归依不背也。”

△事钞续云“礼拜佛法僧者、常念体唯是一者。觉法满足、自觉觉他名佛。所觉之道名法。学佛道者名僧。则一体无别矣。始学时名僧、终满足名佛。僧时未免诸过、佛时一切恶尽一切善满也。今我未出家学道、名俗人、回俗即是道器。如此深思、我亦有道分、云何轻侮。宜志心归依、自作出家因缘者。是名围绕念佛法僧之大意矣。低头看地、不得高视。见地有虫、勿误伤杀。不唾僧地。当歌呗赞叹。若见草土、自手除之。”资持释云“二想念慎护等法有三、初念三宝。佛僧能觉、因果虽分、所觉道同、故云一体。道即诸佛果源、众生心本。极证名佛、始学名僧。僧现学法、终至佛果。若此待僧、岂容轻侮。注中初教念僧、则三宝备矣。今下次令念己、与僧不殊。尚当尊己、岂敢慢人。低下次离诸过。初二句舍憍慢、次二句止杀害、后一句离触秽。当下三修净福。”

△事钞续云“若有因缘寺中宿者、不得卧僧床席、当以己物藉之。亦勿卧沙门被中。应自设供、供养于僧。岂损他供、自害善器。并调戏言笑、说非法事。沙门未眠、不得先寝。为除憍慢故。又勿坐僧床席、轻侮僧故。俗中贵士之座、犹不许贱人升之。况出世高僧、辄便相拟。是以经中、共僧同床半身枯也。如是因缘如别广说。若至明晨、先沙门起。修恭敬之行”资持释云“三有缘暂宿等法有五、初护毁损。注云他。供即卧具等皆他所施故。善器即自身堪受道故。并下除调戏。沙门下不先卧。又下敬僧坐处。举况引证、寻文可了。经中即宝印手经。又文殊问经云、死坐铁床上。若下不后起。”已上皆见事钞记卷三十九

第二支 斥非法

▲事钞云“凡入寺之行、与俗人作入道之缘。建立寺者、开净土之因。供养僧者、为出离之轶也。”资持释云“初示入寺本意。入道缘者善要由发故。净土因者心静净故。出离轶者期解脱故。轶即是辙、车所从之道也。”

△事钞续云“今末法中、善根浅薄、不感圣人示导、仅知有寺而已。不体法意。都无敬重佛法超生因缘、供养福田、而来入寺也。如此者多、非谓全无敬信者。多有人情来往、非法聚会。又在寺止宿、坐卧床褥、随意食啖。乞索取借、如俗去还、逐意则喜、违心必嗔。系缀胸抱、望当图剥、犹牛羊之抵突、恣顽痴之鄙情。或用力势逼掠、打扑抄夺。具造恶业、必死何疑。一但横骸、神何可灭、随业受苦、永无救护。可共悲哉。非三宝不能救由此人不可拔若有智之人、终不行此敬重寺法、准而行之。护惜三宝、咨请法训、自招大益。故经云、众僧良福田、亦是蒺藜园。斯言实矣。当知衰利由心、非前境咎。”资持释云“二明非法之相二、初叙无知。仅犹略也。不体法意者总迷上三也。都无下二句反上因缘也、供养福田反上出离轶也。多下次出非法三节、初叙无智造业又四、前斥聚会。今世多然。又下斥侵毁。图剥谓谋害。抵突即触犯。恣顽痴者即不畏因果。或下斥规夺。具下总示因果。二明有智获益。三引经合证。经文双喻、下云衰利即合田园。蒺藜有刺、如菱而小。前境谓僧寺。”已上皆见事钞记卷三十九

第二项 清信女法

▲事钞云“清信女人入寺、仪式同前。唯不得在男子上坐。形相语笑。脂粉涂面、画眉假饰。非法调戏、共排荡、持手撑人。必须摄心整容、随人教令、依次持香、一心供养。忏悔自责、生女人中常成碍绝、于此妙法修奉无因。不得自专、由他而办、一何苦哉。应深生鄙悼。若见沙弥、礼如大僧、以位注而不加敬。此于大僧为小、于俗为尊。出家受具、便入僧娄。不得以小儿意、轻而持接。设有说法、当谨听受。勿复唤名而走使。”资持释云“初指同。唯下次彰异又二、初指过。排谓推排、即牵推等。荡谓纵放。撑触也。必下示法。碍绝谓系属于人、不自在故。鄙谓厌恶、悼即悔恨。敬沙弥者恐谓具、不加敬故。”见事钞记卷三十九

上来入寺法式中第一章中国旧法竟

第二章 今师要术

▲事钞云“此入寺法、中国传之矣。余更略出护过要术。谓一切天人龙鬼、是出家人修道之缘。一切出家人、为天人龙鬼生善境界。出家人既为四辈生善之处、不得对彼幽显轻有所失。彼四辈既是出家修道之缘、又不得辄便见过。佛已敕竟、假使道人畜妻挟子、供养恭敬如舍利弗大目等莫生见过、自作失善境之缘也。”资持释云“初明道俗相资。修道缘者假彼外护故。生善境福智由生故。四辈即天人龙鬼。幽通三趣、显则唯人。”

假使道人等文出贤愚经、如下第五门第一章中具引。

△事钞续云“凡出家者、长标远望、必有出要之期。始尔出家舍俗、焉能已免瑕疵也。智士应以终照远度、略取其道。不就同彼愚小、拾僧过失。所以天龙鬼神、具有他心天眼、而护助众僧者。非僧无过、以克终照远耳。今人中、无察情鉴失之见。情智浅狭、意无远达。暂见一过、毁辱僧徒。自障出要、违破三归失于前导、常行生死不受道化。可谓惑矣、小儿痴矣。”资持释云“二诫拾僧过失中、初叙道众志远行薄。智下次教俗士取志舍行。终照即即深识不责目今、远度即大量不见小过。略谓拣略。所下示幽灵同赞。克犹究也。克照皆龙天之心、终远即出家之志。如感通传、韦天告祖师云。天竺诸国、不及此方。此虽犯戒、大涂渐愧、内虽陵犯、外犹慎护。故使诸天见其一善、忘其百非。若见造过、咸皆流涕、悉加守护、不令魔恼。今下斥凡俗多讥。初叙其愚迷。自下彰过失。上句障圣道、次二句失善利、后二句招苦报。可谓下结叹。”已上皆见事钞记卷三十九

上来入寺法式中第二章今师要术竟

上来别行篇中第二门入寺决式竟

第三门 造像塔寺

第一章 造像塔法

第一节 造像

第一项 通叙经像意

▲事钞云“造经像法意者。如来出世有二益。一为现在生身说法。二未来经像流布、令诸众生于弥勒佛闻法悟解、超升离生。此大意也。”资持释云“现在即化相佛法一期益近、未来即住持佛法三时益远。即经云、应可度者皆悉已度、其未度作得度缘是也。”见事钞记卷三十七

第二项 正明造像

第一支 中国造立元缘

▲事钞云“恐后生造像无所表彰。故目连躬将匠工、上天图取。如是三反、方乃近真。至于下天、此像垂地来迎。世尊命曰、汝于来世广作佛事。因垂敕云。我灭度后、造立形像一一似佛。使见者得法身仪则。乃至幡华供养、皆于来世得念佛三昧、具诸相好。如是造立是佛像体。”资持释云“先叙目连图写。以佛生七日、摩耶命终、生切利天。佛后成道、思报母恩、升天说法、经于一夏。按造像经、时优填王思念如来、命目连引三十二匠往彼天中、以栴檀木各图一相、如是至三方得圆足。文云恐者若论图写似指目连、取后垂诫须推佛意。虽缘在优填、意存来世。后引如来垂诫中二、初明授记。即优填王闻佛下天、将像至宝口所、像即迎佛自行七步。佛为摩顶授记、辞如钞引。低首曲身故云垂地。因下次正诫敕。法身仪则者威容相好、法身之表。得念佛三昧者由见色像、三昧易成故。具相好者由生欣慕、能感胜报故。如是者即指檀像、敕后效之。”见事钞记卷三十七

第二支 此方制度渐失

▲事钞云“所以中国传像在岭东者。并皆风骨劲壮、仪肃隆重、每发神瑞、光世生善。逮于汉世仿佛入真、流之晋宋颇皆近实。并由敬心殷重、意存景仰、准圣模样。故所造灵异。”资持释云“初前代近真中二、初引西土传来。岭东即此震旦、在葱岭之东。风骨劲壮言其体貌、劲即直也。仪肃隆重言其威势。每发神瑞言其灵异。光世生善言其动人。逮下次引此土创制。汉世佛法初来、至于晋宋已前也。仿佛犹似像也。并下总出所由。初句心重、次即追慕、三谓法古。故下结成所引。”

△事钞续云“今随世末、人务情巧。得在福敬、失在法式。但问尺寸短长、不论耳目全具。或争价利钝、计供厚薄。酒肉饷遗、贪淫俗务、身无洁净、心唯涉利。致使尊像虽树、无复威灵。乃至钞写经卷、唯务贱得。弱笔粗纸、恶匠鄙养。致使前工无敬、自心有慢。彼此通贱、法仪灭矣。”资持释云“二后世失法三、初明非法中二、先叙得失。与之且言福敬、夺之过在无法。但下次列非相又二、初斥造像。上四句是营勾人非、酒下四句即匠者之非、致下二句显其无功。乃至下次明造经。”

△事钞续云“致令经像训世为诸信首、反自轻侮、威灵焉在。故致偷盗毁坏、私窃冶铸、焚经受用、多陷罪咎。并由违背世出世法。现在未来受无量苦、皆由失法之所致也。”资持释云“二示过患中三、初叙无灵。经像住持功高故为信首。故下显过。偷盗是遭夺失、毁坏即风火所损、私冶铸谓金铜等像镕为别物、焚经受用即金银字经烧取余用。多陷罪咎谓累他也。并下出意。薄贱轻侮、乖俗礼教、非佛严敕、故云违背世出世法。现未两报因像而致、后之制造可不慎耶。”

△事钞续云“若使道俗存法、造得真仪。鸟兽不敢污践、何况人乎。但能奉圣像仪、佛亦垂形示迹。”资持释云“三明应法中、初明合法有灵。但下次明至诚感圣。”已上皆见事钞记卷三十七

第二节 造塔

第一项 示名

▲事钞云“杂心云、有舍利名塔、无者名支提。塔、或塔婆、或云偷婆。此云冢也亦云坟支提云庙。庙者貌也”资持释云“初示名。舍利及塔、名通凡圣。今明造立、多是佛塔、亦通余圣。无名支担谓安形像、故下释云庙貌也。塔或下翻释。”见事钞记卷三十七

第二项 显报

▲事钞云“增一阿含云。初起偷婆、补治故寺、并受梵福。云何梵福。如阎浮一洲人功德、不如一转轮王功德。如是西东北天下、乃至四天六欲初禅总多、此一梵主功德。此为梵福量。当如是学。”资持释云“初示因果。初起谓新创也。梵福谓梵天王福最胜也。次校量梵福。此下劝修。”见事钞记卷三十七

第三项 敬护

▲事钞云“四分。若起塔者、应四方若圆若八角。以石堑、木作。作已、用黑泥乃至石灰白土等。应安基。四边作阑楯、安香华着上。听安悬幡盖物。不得上塔上阑楯上、护塔神嗔。若有所取与、开。彼安幡盖、不得蹈像上、作余方便梯凳安之。若塔露地供养具、雨渍风飘、鸟乌不净者、作种种舍覆之。地有尘、种种泥泥之。须洗足器、安道边、外作墙门安置。若上美余食、用金宝等器盛之。令白衣伎乐供养。若饮食、当与比丘沙弥优婆塞。经营塔作者应食。舍利安金宝塔中、若缯绵中。若持行者、若畜生若头上肩上担戴。若拂、应用树叶雀尾拂。多有香华、罗列基上阑上。□（原文此处为□）上。响中、绳贯悬屋檐前。有香泥、作手轮像。乃至有余、泥地等。”资持释云“初明造立。安基为坚牢故。作阑为外护故。悬幡盖物即梯凳也。不得下次制践污。若塔下明覆盖。地下明泥治。须下明器具。以西国俗风多跣足故。安道边者登上便故。外作墙者恐触秽故。若上下明献供养饮食得与道俗即守塔人。经营即造立者。舍下明护舍利。若下明帚拂。但可去尘、余物皆得。多下明庄严。手轮者旧云佛手中千辐轮。”见事钞记卷三十七

第四项 造处

▲事钞云“僧祇。塔事者。起僧伽蓝时、先规度好地、作塔处。其塔不得在南在西、应在东在北。中国、伽蓝门皆东向、故佛塔庙宇皆向东开。乃至厨厕亦在西南、由彼国东北风多故。神州尚南为正阳、不必依中土法也。不得僧地侵佛地、佛地不得侵僧地。”资持释云“初明择地。规谓看视。其下指方所。须东北者以寺门向东、即在前面左边二方为之。注中、前示西土。亦合作并。东北风多则秽气不至殿塔、此示寺门向东所以。下明此方应南西。今此厨多在东北、亦以南西风多故也。不得下制侵犯。西土佛法僧地各有分齐、不相混滥。”见事钞记卷三十七

第五项 供养修治

▲事钞云“善生经云。善男子。如来即是一切智藏。是故智者应当志心勤修、供给身灭身形像塔庙。若于空野无塔像处、常当系念尊重赞叹。若自力作、若劝人作、见作生喜。如其自有功德力者、要当广教众多之人而共作之。既供养已、于己身中莫生轻想、于三宝所亦应如是。凡所供养、不使人作、不为胜他。作时不悔、心不愁恼合掌赞叹恭敬尊重。若以一钱一线一华一香一偈一礼一匝一时、乃至无量宝无量时。若自独作、若共他作。善男子。若能如是志心供养佛法僧者、若我现在若涅槃后等无差别。若见塔庙、应以金银铜铁绳锁幡盖伎乐香油灯明而供养之。”资持释云“初劝化供养五段、初劝修。一切智者总收十界世出世智无不圆足、含蕴无穷出生无尽故喻如。生身即现在、灭身即舍利。若自下明营办。自有功德者谓富于道行、人所信重者。于己莫轻者以能供养、获大福德故。凡下明用心。若以下明施物。现在灭后无差别者谓所得福、存没正等故。若见下明供具。

△事钞续云“若见鸟兽践蹋毁坏、要当涂治、扫除令净。暴风水火人所坏处、亦当自治。自若无力、当劝人治。或以金银铜铁土木。若有尘土、洒扫除拂。若有垢污、以香水洗。”资持释云“二见塔涂治。自作劝人、随力所构。

△事钞续云“若作宝塔及作宝像、当以种种幡盖香华奉上。若无真宝、力不能办、次以土木而造成之。成讫、亦当幡盖香华伎乐种种供养若是塔中草木不净、鸟兽死尸及其粪秽、萎华臭烂、悉当除去。蛇鼠孔穴、当塞治之。铜像木像石像泥像金银琉璃颇梨等像、常当洗治。任力香涂。随力造作种种璎珞、乃至犹如转轮圣王塔。精舍内、当以香涂、若白土涂。作塔像已、当以琉璃真珠绫绢锦彩铃磬绳锁而供养之。画佛像时、彩中不杂胶乳鸡子。应以种种华贯散华、妙拂明镜、末香散香烧香、种种伎乐歌舞供养、昼夜不绝。不如外道、烧酥大麦而供养之。终不以酥涂塔像身、亦不乳洗。”资持释云“三造立庄严中、初明造立。若是下明净治。任下严饰。画下明杂秽。此土多用鱼牛等胶、虽复腥膻、且图久固。应下明供养。不下示非法。酥涂乳洗皆外道法故。”

△事钞续云“不应造作半身佛像。若有形像身不具足、当密藏覆、劝人令治、治具足已然后显示。见毁坏像、应当志心供养恭敬、如完无别。如是供养、要身自作。自若无力、当为他使、亦劝他人令作助之。”资持释云“四接续毁损。令密藏者不生善故。令恭敬者恐生慢故。今时有作涌壁、或画佛首相、并宜藏之。”已上皆见事钞记卷三十七

第六项 造毁二报

▲事钞云“无垢清信女问经云。未知扫佛塔地、有善报。佛告女言。扫佛地得五福。一自心清净、他人见已亦生净心。二为他爱。三天心欢喜。四集端正业。五命终生善道天中。涅槃云。不犯佛物、涂扫佛僧地、造像若佛塔、常生欢喜心。皆生不动国。”资持释云“初扫治善报二、初无垢女经。五福一是内感。二三即外应。四五即来报、四是别报、五即总报。二涅槃偈。彼云。东方有佛世界名不动、佛号满月光明。无畏菩萨白佛、此土众生造何等业、得生彼国。佛以偈答、如钞引。上四句即四种因、正取中二。下一句示果。言不犯者谓不侵损也。”

△事钞又云“十轮。若破寺、杀害比丘。其人欲终、支节皆疼、多日不语。堕阿鼻狱、具受诸苦。”资持释云“二毁坏恶报。破寺报重、反明造立功深。”已上皆见事钞记卷三十七

上来造像塔寺中第一章造像塔法竟

第二章 造寺法

▲事钞云“有盛德法师造寺诰十篇。具明造寺方法。只桓图样、随有所造必准正教。并护持匡众僧网纲要等。事繁不具、略引宗科造寺一法。”资持释云“初标人法。即灵裕法师。称美道行故云盛德。寺诰即彼文通题。具下示其所述。事下明今所引。”见事钞记卷三十七

第一节 应法生善

▲事钞云“谓处所须避讥涉、当离于尼寺及市傍府侧等。佛殿经坊极令清素、僧院厨仓趣得充事。如此、则后无所坏。只桓图中、凡立木石土宇并有所表。令人天识相、知释门多法。故能影覆邪术、禽兽畏威。形仪隐映、为世钦仰。”资持释云“讥谓讥嫌、涉即干涉。经坊即今经藏。木石等者植树、表其生长。立石、表其坚贞。戒坛居东、表发生之义。无常院在西、菜倾没非久。立刹表边者知归。楼观、表道品阶渐。池沼表魔外洗心。栽莲、表行人心净。余如彼说、须者寻之。图经、近日本将至、文有两卷。即祖师撰者。影覆邪术谓使魔外无其威势、影犹闭也。禽兽畏威谓令异类不敢侵犯。形仪隐映谓像设可观。为世钦仰即士庶生善。”见事钞记卷三十七

资持注云图经等者。宋时由日本赍远、旋复佚失。今再由日本请归。天津刻经处刊本、名只桓寺图经、与戒坛图经合为一册。

第二节 无法致损

▲事钞云“但历代绵积、秉教陵迟。事存法隐、错举意旨。俗人既不晓法、众僧未解示导。但相仿效、虚费财物、竞心精妙、力志胜他。房廊台观务令高显、过彼便止、都不存法。”资持释云“初造立非法。绵积犹言长久。秉即执也。错举谓每事废立皆任意耳。仿效谓互习讹风。竞心谓斗竞为怀、力志即竭力用意。高显即副竞妙之心、过彼乃称胜他之志。”

△事钞续云“又还自腾践、如己庄宅。众僧房堂、诸俗受用。毁坏损辱、情无所愧。屈道承俗、如奴事主。是名寺法灭也。其甚者、打骂众僧、种种非法。取要言之。从僧强力抑夺、贷借乞请。乃至停尸僧院、举哀寺内、置冢澡浴等。并非法也。”资持释云“二腾践毁坏。明俗人愚暗。文叙本主、义通余人。毁坏约物、损辱约僧。承即奉事。此科大字并引寺诰、故注以助之。乞请即求索。请观诸事、彼时尚然、今何足怪。更有殿堂饮宴、僧厨宰杀。寄着杂物、贮积粮储。或射作衙庭、或编为场务。婚姻生产、杂秽难言。斯由道众之非才、岂独俗儒之无识。每恨法门之覆灭孰为扶持、更嗟狱报之艰辛谁当救疗。必怀深识、岂不再思。是知祸福无门、唯人所召。有力能济、传而勉之。”

△事钞续云“若改往修来、追法更新、慎敬无犯者、是则护持寺法也。俗人造寺、本为求福、作出家之因、得道之缘。唯应礼拜供养、为法咨请、时时觐问、如法往来。彼此利益、自他无恼、名护持也。故增一云、阿阇世王得信已后、敕国中、无令事佛之赀输迎送。岂非僧传正法、得信于人乎。”资持释云“三引劝俗流中、初正劝。改往谓悔上诸过、修来谓期后超升。追法即依教、更新即起敬。次引经证。阇王逆邪见、后方归佛求悔、故行此敕。赀输谓科配财物也、迎送即只奉官僚、事佛之家俱令免放。岂下推得信所以。”已上皆见事钞记卷三十七

上来像塔寺中第二章寺法竟

上来别行篇中第三门像塔寺竟

第四门 瞻视病人

第一章 制意

▲事钞云“制意者。夫有待之形、多诸婴累。四大互反、六府成病。若不假相提接、薄命则无所托。然则世情流变、始终难一。健则亲昵、病弱则捐舍。鄙俗恒情、未能忘此。故如来深鉴人物、知善来未崇、恶必相遵、故亲看病。”资持释云“初叙意中、初叙病患。多婴累者通目众苦也。四大等者别示病恼也。若下次明瞻视。然下三示凡情。故下彰圣引导。按西域记、只桓东北有塔、即如来洗病比丘处。如来在日、有病比丘含苦独处。佛间、汝何所苦、汝何独居。答曰、我性疏懒不耐看病、故今婴疾无人瞻视。佛愍而告曰、善男子、我今看汝。”

△事钞续云“故律中。佛言、汝曹不相看视、谁当应为。乃至世尊为病人洗除大小便已、扫治卧处极令清净、数衣卧之。便立制云。自今已去、应看病比丘、应作瞻病人。若有欲供养我者、应供养病人。佛为极地之人、犹励诸比丘、亲自下接。况同法义重、如何相弃。”资持释云“二引证中、初引缘。便下立制。佛下结劝。

△事钞续云“问、供养病者等佛何耶。答。谓悲心看病、拔苦与乐、慈心行同佛故也。又论云、随顺我语、名供养佛。”资持释云“三释疑中、征上律文、欲彰功行。答中、初约心行同佛。又下次约随顺法制。”已上皆见事钞记卷四十

上来瞻视病人中第一章制意竟

第二章 简人

△事钞云“二简人中。四分。若有病者、听和尚乃至弟子、从亲至疏。若都无者、众僧应与瞻病人。若不肯者、应次第差。若无比丘沙弥优婆塞者。比丘尼式叉摩那沙弥尼优婆夷随所可作应作、不应触比丘。”资持释云“初制本众有三、一亲属自看。二僧与。三僧差。准无比丘、应令沙弥净人看。若无下次开女众。”见事钞记卷四十

上来瞻视病人中第二章简人竟

第三章 安置处所

▲事钞云“三安置处所。若依中国本传云、只桓西北角日光没处为无常院、若有病者安置其中。堂号无常、来者极多、还反一二。即事而求、专心念法。其堂中置一立像、金薄涂之。面向西方。其像右手举、左手中系一五彩幡、脚垂曳地。当安病者在像之后、左手执幡脚、作从佛往净刹之意。瞻病者烧香散华、庄严病者。乃至若有屎尿吐唾、随有除之、亦无有罪。传云。原佛垂忍土、意在拔除烦恼、不唯粪除为恶。如诸天见人间臭秽、犹人之见屏厕、臭气难言。尚不以为恶、恒来卫护。何况佛德而有爱憎、但有归投者无不拔济。乃至为病者随机说法。命终恒在佛所、不得移之。”“中国本传戒坛图经所谓别传是也。日光没处者坛经云、西方为无常之院、由终殁于天倾之位也。今寺亦有、但方隅不定、不知法故。其堂中下次明设像。立弥陀者归心有处也。然十方净土而偏指西方者、系心一境、想念易成故。西方诸佛而独归弥陀者、誓愿弘深、结缘成熟故。是以古今儒释、靡不留心。况浊世凡愚、烦恼垢重、心猿未锁、马难调、舍此他求、终无出路。请寻大小弥陀经十六观经往生论十疑论等诸文、详究圣言、必生深信矣。像面向西病者在后谓将终之时已前、常须瞻像、令其系心。忍土者梵语娑婆、此云堪忍、大悲经云此界众生忍受三毒及诸烦恼故。人间臭秽者感通传、天人云。人中臭气、上熏于空四十万里、诸天清净无不厌之。但以受佛付嘱、令护于法。佛尚与人同止、诸天不敢不来。恒在佛所者恐心无系、念世事故。”见事钞记卷四十

上来瞻视病人中第三章安置处所竟

第四章 说法敛念

第一节 余人劝导

▲事钞云“四说法劝善者。十诵。应随时到病者所。为说深法、是道非道、发其智慧。先所习学、或阿练若、诵经、持律、法师、阿毗昙、佐助众事。随其解行而赞叹之。”资持释云“深法但是佛教、通得云深。是道谓出世法、非道即世间法。”

△事钞又云“传云。中国临终者。不问道俗亲缘、在边看守。及其根识未坏、便为唱读一生已来所修善行。意令病者内心欢喜、不忧前途。便得正念不乱、故生好处。”资持释云“令唱读者准此、生前所修一切功德并须记录。凡为看病、常在左右、策其心行、恒令念善。以舍报趣生、唯在临终心念善恶。”已上皆见事钞记卷四十

第二节 瞻病劝导

▲事钞云“其瞻病者、随其前人病有强弱、心有利钝、业有粗细、情有去取、当依志愿随后述之。或缘西方无量寿佛。或兜率弥勒佛。或灵鹫释迦本师。或身本无人、妄自立我。或外相似有、实自空无、如至焰处则无水相。或为说唯识无境、唯情妄见。各随机辩而诱导之。”资持释云“初明说法中二、前明量机。病强弱者观其健困也。心利钝者智明昧也。业粗细者粗如营福、细如禅讲等。情取舍者所乐异也、如下西方兜北等是。此四观察、义无不尽。随宜方便、临事自裁。或下次明说法三、初令缘佛。或教称名、或令观相、或叹功德令生欣乐。或身下次示心观。即性空相空唯识三观。至焰处者喻相空也。谓如渴鹿逐于阳焰、遥见似不、至彼元无。各下后示随缘。不必如上故。”

△事钞又云“应以经卷手执示其名号。又将佛像对眼观瞩。恒与善语、勿传事。华严偈云。又放光明名见佛、彼光觉悟命终者、念佛三昧必见佛、命终之后生佛前。见彼命终劝念佛、又示尊像令瞻敬、又复劝令归依佛、因是得成明净光。”资持释云“二示经像中、初示经像。次引华严为证。”已上皆见事钞记卷四十

上来瞻视病人中第四章说法敛念竟

上来别行篇中第四站瞻视病人竟

第五门 离诸非法

第一章 别请僧众

▲事钞云“五分。僧次请者。凡夫、圣人、坐禅、诵经、劝佐众事、并为解脱出家者、得入僧次。唯除恶戒人。若言次第上座者是僧次摄、又不知齐几为上座。佛言、上无人者皆名上座。以法取人、不称名字、犹名别请、为佛所诃。”资持释云“初简能受人。文列五种、并堪预数、不可拣择。若下二示僧次法又二。初正示。以下显非以法取者虽不定名、简其所学即非僧次。此谓虽通而别、非平等故。十诵下三引文证。彼云。有人请佛五百罗汉。佛言。不名请僧福田。若能于僧中请一似像极恶比丘、犹得无量果报。与下增一意同。”见事钞记卷二十三

▲事钞云“梵网云、别请物者即盗四方僧物。仁王经、亦呵责别请过。既僧僧次福大。有凭请者、应说僧次功能、开悟俗心、勿令别请。”资持释云“初引文示。仁王亦呵责者彼云、诸恶比丘受别请者、是外道法、都非我教等。既下二令劝赞僧次。”见事钞记卷三十八

▲事钞云“增一云。师子长者别请五百罗汉。佛言、不如僧次一人、福不可量。因说如饮大海、则饮众流。师子言、自今已后、当不别请。佛言、我亦不令别施、以无有福。师子便平等施、亦不言此持戒犯戒。佛赞善哉、平等之施获福无量、平等施者施中第一。贤愚经。以毯施佛、佛让与僧、义意同此。正使将来法垂灭尽、比丘畜妻挟子、四人已上名字众僧漫请供养、应当敬视如舍利弗等。”资持释云“前引增一。彼云、佛在罗阅城、长者请舍利弗目连等五百人。佛诃如钞。饮大海者由心通僧宝、无所简择、虽得一人则为供养十方凡圣故。贤愚中。姨母自纺绩作一端金色毯上佛。佛言、可以施僧、得福无量。挟抱也。名字僧无实德者。”

▲资持云“问、前引五分除恶戒者、此何相违。答。疏云。五分简人、精也。贤愚取人、粗也。破戒受施、且取外生物信、令于僧海自感施福。非谓行缺能消信施。疏中意也私谓。五分除恶戒等、并谓极诫内众、使自策勤。增一贤愚十诵善生、皆据导俗、恐忽慢僧徒自招枉坠。是知受须戒净、不净则自陷无疑。施必普周、不周则所施无福。用斯往判、谅无所违。”已上皆见事钞记卷二十三

上来离诸非法第一章别请僧众竟

第二章 受僧食物

此章诸文、多诫道众不得妄与。而俗众亦可因是了知于僧食物、不得妄索妄受也。

第一节 明用与

▲事钞云“佛法中无贵贱亲疏。唯以有法平等、应同护之。人来乞索、一无与法。若随情辄与、即坏法也。”资持释云“初劝依法。一无与者谓不非用也。心能依法、如下则听。”

△事钞续云“俗人本非应斋食者。然须借问。能斋、与食。不能斋者、示语因果、使信罪福、知非为吝、怀欢而退。此中非生人好处、非生人恶处。不得一向嗔人、一向任人不斋者而食。必须去情存道、善知处量也。是以谨守佛教、慎护僧法、是第一慈悲人。现在未来一切众生离苦得乐故。”资持释云“二示损益二、初守教之益中、初明善用。注云非生好者以任情故、非生恶者以依法故。是下结益。”

上云斋者、如宗体篇八戒中委明。白衣能受斋者得食、出五分律。

△事钞续云“若不守佛教、随情坏法。谓听俗人不斋而食。有来乞请、随请辄与。令诸众生不知道俗之分、而破坏僧法、毁损三归。既无三归、远离三宝。令诸众生沉没罪河、流入苦海、失于利乐。皆由坏法。是以不守佛教、不闲律藏、缺示群生、自昏时网、名第一无慈悲人也。”资持释云“二违教之损中、初明非用。令下二示过、初明失利。后令诸下明堕苦。道俗分者道修智分为俗福田、俗修福分当供道众。今则反乱故云不知。毁三归者失彼信心、侵陵三宝故。是下三结损。”已上皆见事钞记卷七

第二节 约缘开

▲事钞云“五分。若白衣入寺、僧不与食、便起嫌心。佛言、应与。便持恶器、盛食与之、又生嫌心。佛言、以好器与之。此谓悠悠俗人见僧过者。若在家二众及识达俗士、须说福食难消、非为悭吝。”资持释云“初引文。此下义决、初指前文且据无信。悠悠谓远离三宝、无所归者。若下次明有信。福食谓檀越求福、施众僧故。”

△事钞续云“十诵。供给国王大臣薪火灯烛、听辄用十九钱不须白僧、若更索者白僧给之。恶贼来至、随时将拟、不限多少。僧祇、若恶贼檀越工匠乃至国王大臣、有力能损益者、应与饮食。多论云、能损者与之、有益者不合即是污家。若彼此知法、如律亦得。”资持释云“初引十诵明用分齐、初给王臣。十九钱者彼土大铜钱、一当十六、当今三百也。下明贼难。不可约数。次僧祇中。通列五人、上三可解。下示王臣须论势力、必无力者应非所开。多下引决。由上律云损益皆与、既是有益理不当与、在文有了故续决之。若下通上律。俗知僧物难消必无虚受、僧知污家非法必无妄与。但有缘须给、微亦通之十诵通开、谅在于此。”已上皆见事钞记卷十七

第三节 示污家

▲事钞云“比丘凡有所求、若以种种信施物、为三宝自身乃至一切、而与大臣俗人等、皆名污家。由以信施物与白衣故、即破前人平等好心。于得物者欢喜爱乐。不得物者、纵使贤善、无爱敬心、失他前人深厚福田。又倒乱佛法故。凡在家俗人常于三宝求清净福、割损血肉以种善根。今出家人反持信物赠遗白衣、俗人反于出家人所生希望心。又若以少物赠遗白衣、因此起七宝塔造立精舍乃至四事满阎浮提一切圣众。亦不如静坐清净持戒、即是供养真实法身。”资持释云“凡所求者总收多事、不问公私善恶皆不许之。纵贤善者据比丘言之。”

△事钞又云“律不犯中。若与父、母、病人、小儿、妊娠妇女、牢狱系闭、及寺中客作者、不犯。”已上皆见事钞记卷十九

与父母者准母论、须父母贫苦而先受归戒者乃可施与。

上来离诸非法中第二章受僧食物竟

第三章 滴罚可否

第一节 别列

第一项 劝俗敬护

▲事钞云“十轮经云。若诸比丘护持戒者、天人供养、不应滴罚。除其多闻及持戒者。若有破戒而出家者、能示天龙八部珍宝伏藏。应作十种胜想、佛想乃至礼足。后生豪贵、得入涅槃。是以依我出家、持戒破戒、不听轮王宰相谪罚。况余轻犯。破戒比丘虽是死人、是戒余力、犹如牛黄麝香眼药烧香等喻。破戒比丘为不信所烧自堕恶道、能令众生增长善根。以是因缘、一切白衣皆应守护、不听谪罚。”资持释云“初四句明持戒。除下明破戒为二、前约报劝、上二句拣除如法。若下明破者功能。此明破戒、必约犯重。天龙下彼具列夜叉乃至人非人等、今文束之。应下劝俗恭敬。后下示报。是下结意。破戒下次约喻劝、初举喻。牛黄下经云、是牛虽死人故取之、亦如麝香死后有用。又云、譬如估客入于大海、断无量众生命挑其两眼和合成药、若盲冥无目乃至胞胎生盲者以此药涂其眼明净。彼人虽死其药有功又云、譬如烧香、香体虽坏熏他令香。破下合法。上三句合牛麝人死及香体坏、能下合香药有用香气熏他。以是下结意。”见事钞记卷七

第二项 劝俗治恶

▲事钞云“涅槃云。今以无上正法、付嘱诸王大臣宰相及于四众。应当劝励诸学人等、令学正法。若懈怠破戒毁正法者、大臣四部应当苦治。”资持释云“初令劝学。四众即僧尼士女、下云四部亦同。正法者经作定慧。若下二劝苦治”

△事钞续云“大集云。若未来世、有信诸王若四姓等、为护法故、能舍身。宁护一如法比丘、不护无诸恶比丘。是王舍身生净土中。若随恶比丘语者、是王过无量劫不复人身。”资持释云“初明护如法之益。四姓者西土姓种统之唯四、一刹帝利王种二婆罗门净行三毗舍商贾四首陀农人若下二明随恶人之损。”

▲事钞云“大集云。若末世中、有我弟子多财多力、王等不治。则为断三宝种、夺众生眼。虽无量世修戒施惠、则为灭失。广如第二十八卷护法品说。”资持释云“初明国王纵彼造恶。则下显过。断三宝者翳障正法也。夺众生眼者损他正见也。戒施灭失者损自功德也。”已上皆见事钞记卷七

第二节 会通

▲事钞云“问、前十轮经不许俗治、涅槃大集令治恶者。”资持释云“问中。二经相违、故须和会。

△事钞续云“答。十轮不许治者、比丘内恶、外有善相、识闻广博、生信处多、故不令治。必愚闇自缠、是非不晓、开于道俗三恶门者、理合治之、如后二经。又涅槃是穷累教本、决了正义。纵前不许、依后为定。两存亦得。废前又是。”资持释云“答中、初两存释。又下废前释。穷即训极、累谓嘱累。一代所归故云教本。决前不了故是正义。两下双结。”已上皆见事钞记卷七

上来离诸非法中第三章谪罚可否竟

第四章 食肉

第一节 引大废小

▲事钞云“诸律并鱼肉为时食、此是废前教。涅槃云。从今日后、不听弟子食肉。观察如子肉想。夫食肉者、断大慈种、水陆空行者命者怨。故不令食。广如彼说。经云。前令食肉、谓非四生之肉、但现化耳、为度众生”资持释云“初引涅槃制断中二、初示前废教。涅槃下次引后制断。尔前虽断、如楞伽等、但通指其过。涅槃终穷、正为开会、故特引之、出如来性品。初引废前文三、初二句立制。次一句教观厌。经云。如夫妻二人、共携一子、同行旷野。险难粮尽。杀子而食。垂泪而飧、不得滋味。今若观一切众生肉如子之肉、作是想时、必不贪食。夫下显过患。大慈是佛心、即于己他断佛种故。水陆空行者举处摄物、沉潜飞走无所不收。今食肉者、由害彼命、即彼怨仇。经下次引决前文。欲彰前教无诸过故。四生胎卵湿化。经云、为度众生故、示现食肉、而实不食。”

△事钞续云“楞伽云。有无量因缘、不应食肉。略说十种。一者一切众生无始已来常为六亲、以亲想故不应食肉。二狐狗人马、屠者杂卖故。三不净气分所生长故。四众生闻气悉生怖故。五令修行者慈心不生故。六凡愚所习、臭秽不净、无善名称故。七令咒术不成就故。八以食肉、见形起识、以染味着故。九诸天所弃、多恶梦、虎狼闻香故。十由食种种肉、遂啖人肉故、如斑足王经说。”资持释云“二引楞伽示过。楞伽中十过最须观察。初恐食啖父母、成恶逆故。梵网经云、一切男女皆是我父母、我生生无不从之受生、而杀而食者即杀我父母是也。二恐食其同类、非仁心也。三谓禽畜交合精血所成。腥臊秽物、自内于口、深不净者所为。故有食啖、无善名称。七谓或持咒术、必须精洁。尚诫荤辛、何况肉食。八谓凡遇畜形、即思遂啖其味。九中三过。天报清净、所以舍弃。不习善法、故多恶梦。身同畜气、故为虎狼所食。十谓由此相因、遂啖同类。斑足王者其父游猎至山、染师而生、人形斑足。后绍王位。一日掌膳者阙肉、求得小儿肉以充之。王觉味殊、因敕常供。杀害既多、众欲杀王。王变飞行罗刹、十二年中常食人肉。”

△事钞续云“今有凡愚多嗜诸肉。罪中之大、勿过于此。故屠者贩卖、但为食肉之人必无食者、亦不屠杀。故知食者、同屠造业、沾杀生人。可不诫乎。”资持释云“三伸诫中、初明过重。如向列故。故下次明业深。同屠杀故。”已上皆见事钞记卷三十三

第二节 引小急制

▲事钞云“僧祇云。若为比丘杀者、一切七众不应食。乃至为优婆夷杀、七众不食亦尔。”资持释云“初引僧祇急制。为一众杀而制七众者、以同沾佛戒、意所通故。彼律得食三种净肉、谓不见不闻不疑为我故杀者。是知虽云得食、还同禁断。下引四分、其意益明。”

△事钞续云“今学戒者多不食之、与中国大乘僧同例。有学大乘语者、用酒肉为行解。则大小二教不收、自入屠儿行内。天魔外道尚不食酒肉、此乃阎罗之将吏耳。”资持释云“二斥学罔时、初明学戒。中国学大乘者、皆依梵网楞伽涅槃等制。既修大行、慈济为先、安有大乘方行杀戮。有下指斥。行谓为之无耻、解谓执之不疑。二教不收者以大小俱制、反不依行、教所不被故。教既不被、非佛弟子、无慈好杀宜入屠行。天魔报胜净因所克、外道苦行飧风自饿等。故知啖肉未及魔外、阎罗将吏信是同伦。将吏谓夜叉鬼卒之类。”

△事钞续云“四分云、若此杀者行十恶业、为我故杀乃至大祀处肉、不得食之。以办具来者心无定主故。今屠者通杀、则依教无肉可食、正断食肉也。律云、若持十善、彼终不为我故断众生命、如此应食。准此、何由得肉而啖。”资持释云“三显四分密断中、初明制断。为我大祀二皆不净。今下显意。次明开食。前与肉者须行十善。岂有行十善者而有肉耳、故云何由得肉等”已上皆见事钞记卷三十三

第三节 通禁诸物

▲事钞云“楞伽云、酒肉葱蒜韭薤之属、悉不尝之。”资持释云“酒肉兼五辛、文缺与渠。或谓阿魏、或云自有兴渠、根如萝卜。蒜音算、韭音久、薤胡介反、并荤菜也。梵网云、一切食中不得食。楞严云。熟食发淫、生啖增恚。如是世界食辛之人、纵能宣说十二部经、十方天仙嫌其臭秽咸皆远离、诸饿鬼等因彼食次舐其唇吻。常与鬼住、福德日消、长无利益等。”见事钞记卷三十三

又南山律中、严禁蚕衣。乳蜜唯开重病、不许辄饮。如南山释门章服仪云。囚犊将乳。劫蜂贼蜜。过之大者、无越蚕衣。比夫屠猎之量、万计倍之。诸文至繁、今不委引。

上来离诸非法中第四章食肉章竟

第五章 畜养猫狗

▲事钞云“或畜猫狗、专拟杀鼠。是恶律仪。杂心云、恶律仪者、流注相续 成也。善生成论、若受恶律仪、则失善戒。”资持释云“初显过。杂下引示。流注者恶业遍也。相续者念念增也。所以然者、由彼害心非止一境、复无时限故。 善生成论失善戒者恶势强也。恶业顺惑、势力猛盛、一切善戒并绝相续故。有 云、且望一类鼠上、善戒不续、非谓余戒俱无。又云、此乃诫勒之切耳。”见事钞 记卷七

▲轻重仪云“养畜猫狗、专行杀害。经论断在恶律仪、同畜便失善戒。出卖 则是生类、业障更深。施他还续害心、终成缠结。宜放之深薮、任彼行藏。必系之显柱、更增劳役。但依前判、彼我夷然。便自生杀怨家、亲树慈悲圣宅。”见量处轻重仪卷上

上来离诸非法中第五章畜养猫狗竟

上来别行篇中第五门离诸非法竟

第六门 出家宗致

问今辑在家备览、何以最后列出家宗致门耶。答。凡俗士尚未出家、而欲出家者。须先了知出家之后、如何发心、如何苦行、自量己力、以定可否。若其力有未能、应即知难而退、不须率尔出家、免致将来忧悔。以是之故、出家宗致、为在家者所应预知。因以此门、殿于卷末焉。

第一章　出俗本意

▲事钞云“少弥建位、出俗之始。创染玄藉、标心处远。自可行教、正用承修。滥迹相济、世涉多有。”资持释云“初叙本示滥中四、上二句示位。此中须分形法二同、若但剃发名形同沙弥、若受十戒名法同沙弥。次二句明本志。上句言其始、下句示其终。玄藉通目佛教、处远直指佛果。复次二句示律可依。后二句斥世无训。”

△事钞续云“然信为道原功德之母、智是出世解脱之因。夫出家者必先此二。如未晓此。徒自剃着、内心无道、外仪无法、纵放愚情、还同秽俗。所以入法、至于皓首、触事面墙者。良由自无奉信、圣智无因而生。但务养身、宁知出要胜业。”资持释云“次明信智二门中二、初叙二法之要。道由信立故为道原、德自信生故云德母。治业由智之力、破惑在智之照、故为解脱因也。非信道德无以发、非智业惑无以除、出家之人为道求脱、故云必先此二也。如下叙不明之失、初明形心混俗。所下次显愚法所以。皓首即白头也、面墙无所见也。无信则智不发、无智则不慕道、饱食暖衣悠悠卒世、故云但务养身等也。”已上皆见事钞记卷四十一

▲资持云“标列七科、前三明功、次三明行、后一决疑。”见事钞记卷四十一

▲济缘云“次列七科、统明出家始终行相。学者至此、当须自检。若唯徒说、于己何益。说食数宝、目击多矣。”见业疏记卷十一

第一节　出家元缘

第一项　出家文证

▲业疏云“如华严偈。若有不识出家法、乐着生死不求脱。是故菩萨舍国财、为之出家求寂静。五欲所缚不离家。欲令众生解脱故。以此文证。众生无始缠着家属、无思解脱。故大士引出于世。”济缘释云“华严二偈、前偈为不识故立法示之、后偈为着欲故方便引之。初偈、上二句示不识之过。下二句明立法之相。云菩萨者即指释迦因行为言。舍国财者菩萨在家为王太子、次绍王位、国城财宝一切自在、欲明难舍犹须舍之、况余凡庶不足恋矣。寂静即涅槃果。后偈、初句示着欲。下三句明方便。文略下二句、具云、示现不乐处五欲、是故出家求解脱。以下疏家结显推功归佛。”

△业疏续云“广如郁伽长者、涅槃经中。家及非家相比显过、方起欣厌、得预法门。”济缘释云“郁伽长者经、秽居品云。居家菩萨当知在家秽污之事常念作故名为居家、断诸善根本是名居家。乃至居家如罗网如毒蛇如火烧身等。涅槃云。居家迫窄犹如牢狱一切烦恼由之而生、出家宽旷犹如虚空一切善法由之增长。若在居家不得尽寿净修梵行、我今应当剃除须发出家学道。”

已上皆见业疏记卷十一资云“净住子说出家有十八法难行能行。父母孝恋难遣、而能辞亲。妻子是恩染难夺、而能割爱。势位是物情所竞、而能弃荣。

饥苦是人所难忍、而能节食。滋奈是人所贪嗜、而甘啖蔬涩。翘勤是人所厌倦、而能精苦。七珍是人所吝惜、而能舍离。钱帛是人所畜聚、而能弃散。奴僮是人所资侍、而自给不使。五色是人所欣睹、而弃之不顾。八音人所竞闻、而绝之不听。饰玩细滑人所保着、而能精粗无碍。安身养体人所共同、而能忘形舍命。眠卧是人所不免、而昼夜不寝。恣口朋游人所恒习、而处静自检。白衣饮馔不知绝极、而近口如毒。白衣日夜无所不甘、而己限以晷刻虚腹。白衣则华屋媲匹诣切配也偶、而己以冢间离着。此齐文宣王萧子良撰、要故录之。”见事钞记卷四十一

第二项　引诫劝修

▲业疏云“然世浊惑深、厌苦求乐。初虽欣出终坠欲海。不修行业。故徒行也。”济缘释云“初斥浊世不修二、初示时机。谓厌在家营趁之苦、求出家供给之乐。即涅槃云为衣食而出家者。初下次明退堕。诗云、靡不有初、鲜克有终。即斯类矣。徒行谓出家无益也。”

△业疏续云“如智论云。六情根完具、智鉴亦明利。而不求道法、唐受身智慧。禽兽皆亦知、欲乐以自恣。而不知方便、为道修善事。既已得人身、宜勉自利益。不知修道行、与彼亦何异。龙树引诫、为极言也。闻而不行、犹是不闻。今重引告、何得不用。”济缘释云“二引圣论极诫二、初论文三偈、初偈。上二句明报胜、下二句嗟不学。六情根者情即是识、谓根识无缺也。智能鉴物故云智鉴。唐虚也。身对初句、智慧对次句。次一偈举况。畜是痴报但知欲乐。即经所谓但念水草余无所知也。后五偈中。上半合初偈、下半合次偈。龙下结告劝依。必应此偈出在他经故云引诫。以畜况人、为诫深切、故云极言。”

△业疏续云“道行何耶。一切无染者是也。良由众生无始封着、是此是彼是得是失。因之起染、缠缚有狱。故世钝者多着财色、少有利者多贪名见。四科束之、鲜不收尽。终归死去何事迷乎。”济缘释云“三示所修行相二、初示道行。以偈文未显、故特征示用开心路。一切之言通收善恶尘境、染恶则增业、染善则成障。能于日用所行所学触境无染、无染之智即是般若、背尘合觉绝缚入道必始于此。深可体究、慎勿诵文。良下反释所以又三、初示染本。封着是贪爱、此彼得失即分别。由斯二种轮回不息、能离此者即名道行、非别有道、故下云道在虚通达累为本是也。故下次举世情。财收八秽、色乃荒淫、名谓虚声、见即妄执。上二常流所著故为钝、下二学者所求故为利。此且一往分之、然有具四或复互轻不必一定。鲜犹无也。终下重诫。凡在同徒、用斯自照、有一于是、未脱轮回。积财荒色、诤见沽名、迹混世尘、不思出要、形出心没、何所利乎。”已上皆见业疏记卷十一

形出心没者、业疏云虽形附道而心沈世也。

第二节　劝出有益

▲业疏云“如出家功德经。若能放人出家受戒、功德无边。譬如四天下满中罗汉、百年供养。不如有人为涅槃故、于一日夜出家受戒。谓由前施虽多有竭、是欲界系。为法出家、非三界业、故说过前。又云、纵起宝塔至忉利天、亦劣出家功德者。一时欣出、虽未可数、然其积微是高胜本。”济缘释云“初叹德。譬下次引喻有二、初供圣喻、前引经。谓下出意。有漏有竭、无漏无穷、优劣可见。又下二宝塔喻、前引经。一下示意。”见业疏记卷十一

第三节　障出有损

▲业疏云“如出家经。为出家者而作留碍抑制、此人断佛种故、诸恶集身犹如大海。现得癞病、死在闇狱无有出期。”济缘释云“诸恶集身等谓业深广、故喻如。癫病堕狱即现生两报。”见业疏记卷十一资持云“出既有功、障则损大。留碍如亲里不听、抑制如王臣禁断。”见事钞记卷四十一

第四节　明出家已行凡罪行

▲业疏云“据论罪本、皆由事缚。不思厌背、师心妄造。如大宝积经。出家二缚、谓诸见利养也。如律缘制由名利故、但生有漏。因制诸戒、为防罪业、障三涂也。”济缘释云“初明罪本中二、初正示。言事缚者即上四科。因之生罪故为罪本。如大下引示。宝积诸见即人法两执、利养谓所须四事。律缘即舍利弗请佛制戒、佛言我自知时、未得利养过漏未起。后须提那等皆由利养丰盈、向道心薄、遂生过漏。故知名利毁戒之缘、欲脱死生深须远离。”

△业疏续云“今世出家、翻种苦本。不畏沉溺、多起下业。故彼文云。又有二痈、谓求见他过、自覆己罪。向诸行者知来实苦、决定现世不造苦因。如知火烧汤烂、无有纳手足者。佛说罪事、深宜远离。以不信所烧、随心造罪、更增俗人。”济缘释云“次明造恶中二、初指世垂诫三、初伤时众。业能生苦故云苦本。出家脱苦、今既造业故云翻种。下业即三途因。故下次引文示。即是宝积、前已标名故此略之求他覆己于心为患、故喻痈疮。向下三正垂诫二、初劝知果断因。向谓语告。纳犹入也。佛下次明违教造业。不信能丧善根功德、故如烧焉。”资持云“宝积二缚喻不自在、二痈喻不清净、并喻自心。智才幸宜自照。慎勿自谩、谓是他也。”见事钞记卷四十一

△业疏续云“故十诵云、未来世中、出家人入地狱、白衣生天者。以俗人无法在身、但专信故得生天也。出家有法、为世福田、乃反毁犯。妄受信施、开诸恶门。令多众生习学放逸故。”济缘释云“二引教转证三、初十诵二、初引文。以下显意、前明白衣生天。后明出家入狱。一反道法、二妄受施、三令他习学。白衣无此、故升异焉。”

△业疏续云“四分中。为说利养难消。六十比丘得无学也、六十比丘热血从面孔而出、六十比丘畏佛语理退还俗。”济缘释云“二。六十得果即清净者。六十流血谓毁犯者。六十退道即初入者。”

△业疏续云“余如涅槃、为利出家、驱逐净行等。”济缘释云“三涅槃。彼云。我涅槃后、浊恶世时、多有为饥饿故发心出家、名为秃人。见有持戒威仪具足清净比丘护持正法、驱逐令出、若杀若害。”已上皆见业疏记卷十一资持云“涅槃为饥饿者、以出家人衣食易得故。见有持戒驱逐杀害、自无戒德、恐相形比失于利养、生嫉忌故。”见事钞记卷四十一

已上明出家已行凡罪行业疏文科表、别列于下、以备对阅。

第五节　明出家已行凡福行

△业疏云“凡出家者出有为家、为觲脱者谓脱缠缚。此为本也。”济缘释云“出家求脱经律通言、牒以释之示其行本。有为总目三界、缠缚且论二惑。”

△业疏续云“今有行者、但知持戒、无心在道。道在虚通达累为本、此而不思、但持戒善、自余讲解修习观务悉为非道。内多嗔忿、久污净心。此戒取结、谓为最胜。又是见取。体是欲界、增生下业。”济缘释云“明凡福行相中四、初持戒二、初叙持戒昧道。言虚通者道之体也、言达累者道之用也。余为非道者是此非彼也。内多嗔者怒他不坐己欲也。此下结示行果。凡夫具十使、贪嗔痴慢疑五钝使也、身见边见邪见戒取见取五利使也。今此执戒为胜、即二种结使烦恼耳。既无禅观、未脱欲有、故是下业。”

△业疏续云“若修世禅、缘色缘心。虽经上界、终还生死、未有出期。”济缘释云“二修禅。世禅即四禅四空定也。缘色故生色界、缘心故生无色界。”

△业疏续云“若修多闻讲诵经典、不为解脱。并增欲有、未成无漏。”济缘释云“三多闻。多闻讲诵多为名利养、驰骋见解、是非相胜。皆是下业。学者闻之、宜乎自省。”

△业疏续云“若营世事、供养三宝塔寺等相。心无欣道、最是我所。或沦下趣。由造善时、自爱憎他、行谄行诳、杂惑成树、故受鬼趣相似果报。以心非实生在恶道、以福事成故受胜处。”济缘释云“四营事二、初明行果。由下次推心因。以强胜故自爱憎他、以追求故行谄行诳。此等不一故云杂惑、积集既众故喻如树。恶道是总报、胜处即别报。”

▲济缘云“愚者见此、便谓持戒多闻皆不足为。而不知徒行无诣故为世福、若真求脱无非圣道。但心有通塞、事岂替废耶。”已上皆见业疏记卷十一

△资持云“准知修道、事行难分。自非达人、何由可识。”见事钞记卷四十一

第六节　明出家已行圣道行

▲业疏云“但出世道、无始未经。皆由着世、惯习难断。今既拔俗、智鋻明利。若不行者、禽兽无别。”济缘释云“初叙难行所以。今下次劝励力须修。即用上文智论偈意。”

△业疏续云“然圣道行、经说乃多、并随机缘故药无准。要而言之、不过三种。”

△业疏续云“一者小乘人行。观事生灭。知无我人善恶等性。二小菩萨行。观事是空。知无我人善恶等相。三大菩萨行。观事是心。意言分别。故摄论云、从愿乐位至究竟位、名观中、缘意言分别为境。”济缘释云“三种观法并云观事者事即观境、统收诸法。文中且举我人善恶、故云等也。初观生灭、灭已见空。次观幻化、生处见空。后观唯心、生灭幻化无非心变。以心生法生心灭法灭有相相如幻化、二乘小圣见之为空。而不知生灭去来本如来藏。故大菩萨但了唯心、圆修三观、不偏性相故名中道。意言分别者谓观一切诸法、皆由心思口议分别前事、故有差别。万法皆归思议不出自心、摄末归本、故云唯心。下引摄论即摄大乘论。愿乐位通收加行三贤也、究竟位别指最后妙觉。行虽浅深、皆观唯识、即是中道、故云观中。缘谓能观、意言分别即扎观故云境也。”已上皆见业疏记卷十一资持云“三观并云观事者、事即是境。心依境起、随境立观、谓色心阴入界有情无情善恶无记等。若论智解须达诸法、若于时中观心为要。随心所起、起即是事若善若恶。三理照之、乃知颠倒、但有妄计、本无所有、随心动用一切皆空。或推相见性谓之性空、即相知幻谓之相空、达相是心谓之唯识。犹如梦事、或推梦想从何生灭、或知睡梦当相不实、或知唯心所变无别梦事、喻上三观略知浅深。然行位有三、观境唯一所谓事也。见理有二、前二性相虽殊皆以空为理也、后一以心为理。前二为权、后一是实。然出家超世、通学三乘。今依业疏、准开会意、专指佛乘为出家本矣。性空中、初句标位。次句示行。观即能观智、事即所观境。下二句见理。以我人善恶性本自无、缘会故生缘散即灭、生灭灭处名为空理、即是二乘所至之极。次小菩萨中、位行理三同上分之。三大菩萨中、初句标位。次句明理。观法唯心、即事显理故。下句示行。以一切诸法本唯一识、一识之外更无别法。无始妄动、横计心境、有彼有此内外差别。穷此差别、皆是意思妄起取着、由取着故妄构名言。是故智者欲观唯识、必以意言为所观境、由此意言皆一识故。是则不离思议、即于差别达无差别。故下引证。”见事钞记卷四十一

▲资持云“上之三科总论十界之因故并名行。凡罪即三途行、凡福即修罗人天行、圣道即三乘佛果行。历示心行、令识因果。舍罪修福、革凡成圣、厌小慕大趣一佛乘。是故业疏专指大乘为出家学本。即戒本云、若有自为身、欲求于佛道、是也。”见事钞记卷四十一

第七节　大小乘相决同异

▲资持云“相决同异。同谓进修方便唯是三学、无别途故。异乃心志广狭故分二乘、用与别故。”

▲事钞云“三乘道行、如上已明。今通决正、不出三学。一切圣人无不行此。”资持释云“上二句蹑前。今下正示。”已上皆见事钞记卷四十一

第一项　小乘三学

▲事钞云“若据二乘戒缘身口、犯则问心。执则障道是世善法、违则障道不免三涂。”资持释云“初戒中。缘身口者谓制法也。犯问心者推业本也、此据四分空宗为言。执下二句明持失也、或专慕人天则滞于凡福、或计为至道则堕于利使。违下二句明犯报也。”

△事钞续云“定约名色、缘修生灭为理。故佛性论云、二乘之人、约虚妄观无常等相以为真如。慧取观照、与定义别体同。”资持释云“二定慧二、前明定学。名色即所观境。一蕴是色四蕴是心、心道冥昧止可名通故总云名。缘修即能观心、生灭即所见理。以色心二法念念生灭、生灭故无常、无常故无性、无性故空寂、空寂即灭谛涅槃真如之理。故下引证、彼明小乘所证非真见佛性故也。虚妄即名色、无常即生灭、真如即空理。次慧学中。定是澄寂、慧取照用、动息不同故云义别。同一心体故云体同。水澄物现、镜净像生、定慧一异喻之可解。”已上皆见事钞记卷四十一

第二项　大乘三学

▲事钞云“若据大乘戒分三品。律仪一戒不异声闻、非无二三有异、护心之戒更过恒式。”资持释云“初戒二、初标示同异。三品即三聚。准智论中二乘但有断恶一聚、虽有作持还归离过。不修方便教化众生故无摄善、自调自度故无摄生。是以今文但举律仪比校同异。言不异者准业疏圆宗谓同三聚。彼云。戒分三品、约义收缘不异诸律。由非明制故云约义如杀一戒具兼三位、息诸价缘即摄律仪、常行慧命即摄善法、护前生命即饶益有情。此一既尔、余戒例然。已上疏文性戒并例此说。若论遮戒、如酒宝等、离畜饮过即摄律仪、常行对治即摄善法、息世讥嫌即摄众生。若取大小戒本以分、则小教四夷大乘十重、四夷大同余六并异。以至畜宝然身等异相极众。且云二三、意显同多异少故也。护心戒者防瞥尔也。如梵网制不悭不嗔等、又涅槃隔壁闻镮钏声分别男女心染净戒之类。”济缘云“若准智论、声闻戒但有断恶一聚。今用大意决于小宗、约义明同、莫不齐具。疏中且举杀戒、余并例作。如淫息诸染缘、常修梵行、不污前生。如盗则离侵损缘、常行惠施、不恼前生。如妄则离虚妄缘、常行实语、不诳前生等。”见业疏记卷十一

三聚之义。于宗体篇、五戒、豫习发戒、依境发心支中、委释。

△事钞续云“智论。问云。菩萨住于实相、不得一法。得破戒否。答曰。以住于实相故、尚不作福、何况作罪。虽种种因缘、不破戒人。”资持释云“二广示异。檅三、初智论住实相者心冥妙理、空无所有故不得一法。既无所得则无善恶、既无善恶则无持破、既无持破则无有戒、既无有戒则应任意施为不须守戒。世多邪见、故问决之。答中、以福况罪。不作福者不取福相故云不作。种种因缘谓方便化导、随所动用皆离过故。”

△事钞又云“摄论云。菩萨得无分别智、一切尘不显现、由有胜智方便、具行杀生等十恶。由前有利益故、自无染浊过失。纵有利益、有过失不应行。准此初地已上方得用此无分别智、故地前不合。”资持释云“二摄论中。胜智即无分别。方便谓诱化众生。准下判位。初地已上者故知十圣方许行之。地前三贤犹制不合、况余凡愚安可僭滥。”济缘云“无分别智谓观诸法如实平等、故无分别。唯一真体、外尘本无、故尘不显现。方便即权巧。有利益者谓利他也、自无染者谓自利也。具此二利虽行无犯、互有所缺亦不行之。故云纵有等。今时愚人不量位地、不知权行。作恶无耻、妄引为例。自误误他、难可救也。”见业疏记卷十一

△事钞续云“涅槃。持息世讥嫌戒、与性重戒无别。因说菩萨持戒相、罗刹乞浮囊喻。”资持释云“三涅槃中、初明持相。息世讥嫌即目遮戒。遮性等持故云无别。次以喻显。渡海人喻菩萨、罗刹喻三毒、浮囊喻具戒。”

▲事钞云“若论定慧。小观相空、深观唯识。钝见空时不分别色、利知唯识不分别空。”资持释云“次定慧中。由小菩萨涉于大小、小据观智大约志求、小大虽异并菩萨乘故。且一往通收大中。初示观别。如上所明。次校浅深。钝即小菩萨、在大为钝望小则利、不分别色异上二乘析色故。利即大菩萨、不分别空超过菩萨故。由观唯识住于中道、了一切法无非心识、识非色空非不色空、尚不分别识何况分别空、若知唯识则住实相无分别故。”以上皆见事钞记卷四十一

上来出家宗致中第一章出俗本意竟

第二章　先说苦事

▲羯磨注云“僧祇云。若初欲出家者、为说苦事一食、一住、一眠、多学问。答能者、度。”见随机羯磨第三次科亦尔业疏释云“为说苦事者以世网苦辛、多厌求乐、初虽慈许、终有退败。一食者佛教之中、一食为本。托缘开二、不是长途。至今西域、统五天竺、常行一食。希见东华寺别两顿。一住者一坐跏趺、周时方起、自非味重何以致斯。一眠者中夜之时、暂尔倚卧、分星月次、寻起缘念。多学者慧心常运、不许浮散也。”济缘释云“世网苦辛谓工商士农经营求趁不容自安、人多厌之求安闲乐、故反说苦事知其志愿。初慈许者谓师辄受也、终退败者谓资疲厌也。一食中、初二句明本制。托下示缘开、因病开粥故。至下引据希下斥非。今时见便进啖、岂止两顿。律崩法坏、一至于此。悲夫。周时谓尽一日。味重谓禅定乐。倚卧谓倚身而已。分星月次不使长久故。慧心常运即遗教云常自省察不令有失是也。”见业疏记卷十一

△资持云“僧祇、先说苦事。欲令知叹、免后悔故。四分、则有十种。谓能耐风、雨、寒、热、饥、渴、毒虫、恶言。一食。持戒。”见事钞记卷四十一

上来出家宗致中第二章先说苦事竟

第三章　应知五德

▲羯磨注云“如请僧福田经。沙弥应知五德。一者发心出家、怀佩道故。二者。毁其形好、应法服故。三者。永割亲爱、无适莫故。四者委弃身命、遵崇道故。五者志求大乘、为度人故。”业疏释云“初德发心怀道者创发蒙俗、情厌诸有。唯欣出要、常怀佩也。佩谓带持之者也。二德毁形应法者道俗路乖、反形易性。故割其所重、服彼所轻。明志绝奢靡、与世违也。三德割爱怀舍者以无始所亲、慈恋难断、终归死别、然不早悟。今近割俗缘、远成济度、且从道业两舍亲疏也。故善见云、瓦钵贯肩、以四海为家居。知谁可爱憎也。四德委命遵道者明崇奉三学、死而有已也。五德志大度人者奉行极教、兼济于他。”济缘释疏云“初德中、初释上句。唯下释下句。二中、初通示。故下别释。上二句释反形、下二句释易性。奢则华侈、靡谓美丽。三中、初叙情爱。世俗贪生不知有死故不早悟。今下释永割。两舍亲疏。谓无适莫、适字音嫡。故下引证。四中。奉崇三学释下遵道、死而有已释上委命。五中。大乘穷理尽性谓之极教。”见业疏记卷十一

▲资持云“此之五德、出家大要。五众齐奉、不唯小众。终身行之、不唯初受。疏云、斯德始终通于五众、俱堪物养、人天师范、故使诵持、无轻受体及形服也。”见事钞记卷四十一

上来出家宗致中第三章应知五德竟

上来别行篇中第六门出家宗致竟

上来第四别行篇竟

弘一大师晚岁辑南山律在家备览略编、费时二载、极费苦心、稿凡三易、方得告成。原拟全部写成现代文言、俾浅显易读、而未果遂。据持犯篇注、本书应有附录、而手稿中无之。妙莲法师检大师遗稿、有戒体章名相别考、日中考、古今尺略图、受十善戒法等、酌取以充附录。犹恐未尽契合大师本意、嘱为附带声明如上。案持犯篇末注云、周尺体量、如附录中周尺考委明。今检古今尺略图后、附有周尺别形、及南山律尺量、因合编为周尺考。又沪泉两地所藏手稿、微有出入。沪稿经校勘后、再寄晋江、由慧容法师就泉州藏向覆校。遇异同处、往复函商、斟酌取舍。原稿偶有笔误或疑问时、则以所引原书为准。例如二一三页六行拾僧过失、同页十行诫拾僧过失。两拾字原稿均作舍。检大正藏续藏、及大师亲校津刊钞记会本、皆作拾。舍字系笔误。又如一七七页八行岂复有教、有字原稿作□（原文此处为□）。检四分律戒相表记、及亲校津刊会本、扶桑古刊本、大正藏本、续藏本、均作有。惟心灿法师扎录大师校正钞记副本、批注云、有字疑是误写。足征备览作□（原文此处为□）、系表阙肄俟考之意。盖大师先编戒相表记、次乃校正津刊钞记会本、后始编辑在家备览。编备览时虽疑有误、而未考定。兹仍从原书作有。犹虑校对不无疏忽。倘续发见讹误、当俟再版攸订、期臻完善。

大藏经会谨识

2．南山律在家备览略编（忏悔篇）

▲资持云“梵云忏摩、此翻悔往。有言忏悔、梵华双举。准业疏云、取其义意谓不造新、忏谓止断未来非、悔谓耻心于往犯。有将忏字训首训鉴、义虽通得、华梵须分。”

▲事钞云“夫结成罪种、理须忏除、则形清心净。故萨婆多云、无有一法疾于心者。不可以暂恶、便永弃之。故须忏悔。”资持释云“初叙忏意、上句明造业。结业成因、必招来果、故如种焉。次句明须忏。以犯从妄起、罪假缘生。妄体本空、缘生无性。了知妄本则犯相何依、识达缘生则罪根叵得。是以忽追所犯、深恨前非。仰对胜缘、尽披肝胆。罪从心起、还逐心亡。既伏现因、不牵后果。犯而不悔、业苦穷。有智识非、义无隐覆故也。则下彰益。故下二引劝。初引论、不下申劝。彼论问曰、何法重于地、何法高于空、何法多于草、何法疾于风。答曰、戒德重于地、我慢高于空、烦恼多于草、心念疾于风。今略引后句。以明昔心造恶、今忽追悔、刹那翻善、不待终日。意令有犯速须求忏。”

▲事钞云“涅槃云。犯四重者、生报即受。若披法服、犹未舍远。常怀惭愧、恐怖自责。其心改悔。生护法心。建立正法、为人分别。我说是人不为破戒。若犯四重、心无怖畏惭愧发露。于彼正法、永无护惜建立之心。毁呰轻贱、言多过咎。若复说言、无佛法僧。并名趣向一阐提道。云何是业能得现报、不未来受。谓忏悔发露、供养三宝、常自呵南。以是善业、今世头目等痛横罹死殃鞭打饥饿。若不修身戒心慧、反上诸法、增长地狱。”资持释云“初示罪报。若下二时犯心有二、初约护法说破为不破。善业胜故、犯心轻故。亦欲进彼护法者。故未舍远者谓于佛法犹恋慕故。若犯下次约坏法说为犯。言多过咎即说佛法中多过失故。一阐提此云无信。云下三示悔法、初标问。谓下答释、初明忏者现报即受。所谓转重为轻也。横谓非横、罹犹堕也。若下明不忏者生报方受。彼经云。若不观身无常、名不修身。不观戒是善梯磴、名不修戒。不观心躁动制伏、名不修心。不观智慧有力能断、名不修慧。”已上皆见事钞记卷二十八

第一门　略分化制通局

第一章　明化教

▲事钞云“今忏悔之法大略有二、初则理忏二则事忏。此之二忏通道含俗。”资持释云“化教具兼两忏、通被二众、如文所叙。又复二忏通大小乘。又所犯罪通悔三世、总牒十业。”见事钞记卷二十八

上来略分化制通局中第一章明化教竟

第二章　明制教

▲事钞云“若论律忏、唯局道众。由犯托受生、污本须净。还依初受、次第治之。”资持释云“制中反成五局。言律忏者局小宗也、如文自述局道众也、托受生者局事行也、依初受者局现犯也、次第治者局名体也。上且分对、次释文相。初二句标局。言道众者总收出家五位。由下释局所以。文叙犯忏皆依本受、受是禀制、于制顺违遂成持犯、则彰律忏与经天别矣。初句示犯起之本、次句明制忏之意。还下示立忏之法。”见事钞记卷二十八

化制二教、通局互对。今依记文列表如下。

上来略分化制通局中第二章明制教竟

上来忏悔篇中第一门略分化制通局竟

第二门　别时化教二忏

第一章　对显二忏

▲事钞云“若据通忏、理事二别。”资持释云“标云通忏者如上五对、通义可知。”

△事钞续云“理据智利。观彼罪性。由妄覆心便结妄业、还须识妄本性无生。念念分心、业随迷遣。”资持释云“理忏者。此约观慧推穷业性明见真理、罪得伏灭、故云忏也。文中初标根性。且望修事通明利根、若对三观智用浅深自分利钝如后可见。观下二示观行、初句示所观境。由下明能观智。上四句明达妄见理、下二句明行成罪灭。分谓分辨、即观照也。此中通示理观、无生之言总下大小三种之理。

△事钞续云“若论事忏属彼愚钝。由未见理、我倒常行、妄业翳心随境缠附、动必起行行缠三有。为说真观、心昏智迷。止得严净道场称叹虔仰或因礼拜或假诵持旋绕竭诚心缘胜境。则业有轻重、定不定别。或有转报、或有轻受。并如佛名方等诸经所明。”资持释云“次事忏中、初标机宜。由下二示忏法又二、初叙不堪理观。止下二正明事忏二、初明事行。则下明成益、上二句示先业。言轻重者就过为言、五逆谤法用僧物等为重、余则为轻。又凡造罪、具足三时俱起猛心为重、或二时一时为轻。定不定者复简重业、定业极重纵不亡、不定犹轻或容转易。下二句彰益。转报谓易夺不受、对上轻及不定业也。轻受谓转重为轻、即上重中定业也。并下指广。虚空藏经占察经等并明悔法。若准业疏须具五缘、一请佛菩萨为证即奉请众圣也二诵经咒即诵讽咒三说己罪名即说忏悔四立誓言即今发愿五如教明证。即今求相简择邪正”已上皆见事钞记卷二十八

今据上段资持释业有轻重定不定别或有转报或有轻受钞文之义、并会通业疏四句、列表如下。其中依业疏增入者、上下用（）记号

（二时一时非俱起猛心愈轻）

初中后心三时者、谓方便时、根本时、成已时。猛重心相者、谓方便举尤害心、根本起尤快心、成已起随喜心。其中轻重有无、列示句数。如前持犯篇、持犯总义、辨犯优劣章、单心辨犯及有心无心辨犯二节广明。宜检阅之。

业疏释忏六聚法篇、引他解中、分列四句、至为明晰。今准其义、附列表如下以资参考。文见业疏记卷二十二。

▲济缘云“问、修理忏人须礼诵否。答。愚智两分、事理无二。上智达理不碍修行、中下昧空故存渐诱。应为四句、总摄群机。一得理失事、一心禅观、外阙庄严、如有目无足不能前进。二逐事迷理、计功分课、不了缘生、如有足无目不知所从。三事理双运、目足相资、万行圆修、必至彼岸。四理事俱昧、盲而无足、愚痴惰慢、终无出期。是知理事各立未免偏邪、空有一如是真修习。故曰、实际理地不受一尘、佛事门中不舍一法。诸佛菩萨历劫熏修、华竺祖师终身苦行。此理深密、何可尽言。略示大途、粗分缁素耳。”见业疏记卷二十二资持云“今时愚者、错解佛乘。皆谓理观寂尔无思、空然无境。取舍不得、能所俱亡。顽然寂住便是真如、放荡任情即为妙用。由是不礼圣像、不读真经。毁戒破斋、嗜酒啖肉。夸为大道、传化于人。恶业相投、率多承习。此乃虚妄臆度、颠倒论回。岂知达法皆真何妨泯净、了真即用岂碍修行。是知悟理则万行齐修、涉事则一毫不立。自非通鉴、余复何言。”见事钞记卷二十八

上来别明化教二忏中第一章对显二忏竟

第二章　重广理忏

第一节　标示用心

▲事钞云“言理忏者。既在智人、则多方便。随所施为、恒观无性。以无性故、妄我无托。事非我生、罪福无主。分见分思、分除分灭。如人醒、则不眠醉。”资持释云“初示所修观相。无性即空理。以下明罪灭所以。诸世间业皆从我生、我为业主我既无托、故所造善恶不从我倒而生、妄业无依、故得除灭。见谓达理、断谓起修、除谓能观智、灭即所观业、破妄显真而非顿证故皆云分。若约位判、分见分思即内凡人、分除分灭即初果已去。如下喻显。眠醉喻迷醒觉喻悟眠觉醉醒相似法故。”见事钞记卷二十八

第二节　别列三观

▲事钞云“然理大要不出三种。”资持释云“理本是一、何有三者。若权实往分、前二是权、后一是实。若大小相对、前一是小、后二属大。若约开权会小、终归一理。若对三宗、性空局小、唯识局大、相空通小大如是分之。”

△事钞续云“一者诸法性空无我。此理照心、名为小乘。”资持释云“性空中分三、初示所观境即诸法二字。诸法之言总包一切。诸经论中或约依正因果、或世出世间、或有漏无漏、或色心非色心、或善恶无记、或阴界入等。若据通论总观诸法、今就忏悔且指罪业而为观境。性空无我一句即能观智。罪从缘有、本无自性。缘即心境、虚妄心境和合成业。业性自空、非合之空。由存妄计故受轮转、但破妄计觅罪叵得、叵得之处强名空理。言性空者小机智劣、不能即法见空。必待推析、穷法体性、然后方空。此下判位。小乘通收声闻缘觉。据所乘法谛缘虽殊、若论断证同见空理。”

△事钞续云“二者诸法本相是空、唯情妄见。此理照用、属小菩萨。”资持释云“相空中亦三、示境同前能观中。言相空者了法无相。犹如幻化昧者谓真、亦如空华眼病谓实、故云唯情妄见。判位中小菩萨者虽发大心、未穷心本、故设此观空诸尘境、如诸般若所被初心。者二乘住寂故但照心、菩萨涉事故云照用。若对三宗、即当四分。同观空理故云小也、志慕佛乘故云菩萨。”

△事钞续云“三者诸法外尘本无、实唯有识。此理深妙、唯意缘知。是大菩萨佛果证行。故摄论云、唯识通四位等。”资持释云“唯识中三科同上观境可解。能观中。外尘谓一切境界也。言本无者有二义、一者境即心故、二者虚妄见故。实唯有识者言唯则遮于外境、言识则表于内心。判位中。上二句彰胜。对前粗浅故云深妙。次二句正判。大菩萨者初地已去也。故下引证。彼以五十二位总为四位。论云。一切法以识为相、真如为境。境即是体依此境界、随心信乐、入信乐位。此收加行十信十住十行十回向四十位如理通达、得入见位。即初地也能对治一切障、得入修位。二地至七地出离障垢、得入究竟位。八地至佛地初位所修名影像唯识、后三所修名真唯识。有人将前小菩萨对加行者不知观行不同也问。有人云、唯识观、现山判位太高。又云、深位无罪、岂须忏悔。其意云何。答。论文自云唯识通四位、那责南山判耶。此盖特举深位以彰理妙、当知悔法正为下凡、故下劝令任智强弱随事观缘岂令果佛而悔罪耶。前修率尔不无小疵、后进狂简便生轻谤。寄言有识、详而慎之。”己上皆见事钞记卷二十八

第三节　结示

▲事钞云“以此三理、任智强弱、随事观缘、无罪不遣。”资持释云“据理深浅、由机强弱、当量己分随力修之。然末世情昏、鲜逢利器。尚未堪事行、况克意于玄门。三观微言、于兹殆绝呜呼。”见事钞记卷二十八

上来别明化教二忏中章重广理忏竟

上来忏悔篇中第二门别明化教二忏竟

上来第三忏悔篇竟

Table of Contents

目录

版权页

第五篇　君子之交

1.人生之最后

2.蕅益大师年谱

3.书简

第六篇　地藏法门

1.普劝净宗道侣兼持诵地藏经

2.地藏菩萨圣德大观

第七篇　药师经析疑

1.药师琉璃光如来本愿功德经

2.弘一大师答佛学书局书（乙亥年）

3.后记

4.药师如来法门一斑

5.药师法门修持课仪略录

6.药师如来法门略录

第八篇　南山律在家备览

1.南山律在家备览略编（别行篇）

2.南山律在家备览略编（忏悔篇）